ވީރާނާވެފައިވީ ޙަޔާތް މަގޭ (1) – Esfiya – Dhivehi Vaahaka Site\nހިތާމަ / ކުރުވާހަކަ / އެހެނިހެން / ލޯބި\n- by Mai Naa - 32- June 25, 2019\nވިއްސާރަ ރެއެކެވެ. އިޝާ ނަމާދު ވަގުތު ވެހެންފެށި ވާރޭ މިހާރު ކުރިއަށްވުރެވެސް ބޯކޮށްލައިފިއެވެ. ބޯކޮށް ވާރޭ ވެހެމުންދާއިރު އެންމެންވެސް ބަލާނީ ރަޖާދަށަށް ވަދެ އަރާމުކޮށް ނިދާލެވޭތޯއެވެ. ނަމަވެސް އަހަރެން ނުނިދާ އިންތިޒާރުކުރަމުން ދިޔައީ އަހަރެންގެ ފިރިމީހާއަށެވެ. އިރުއޮއްސުނުއިރު ނުކުމެގެން ދިޔަ މީހާ އަދި ގެއަކަށް ނާދެއެވެ. ރޭގަނޑުގެ ކެއުން ތައްޔާރުކުރިގޮތަށް މޭޒުމަތިން ތަށިތައްވެސް ހުރީ ނުނަގައެވެ. ޝާފީ ނިންދެވުމަށްފަހު އަހަރެން އުޅުނީ ހެދުންތަކެއް ފެހުމުގެ މަސައްކަތުގައެވެ. މިރޭ ކޮންމެހެން މި މަސައްކަތްފެށީ ނަޒީލް އަންނަންދެން ހޭލާ އިނުމުގެ ބޭނުމުގައެވެ. އެކަމުގައި އިން އިރުވެސް ދޭތެރެއަކުން ގަޑިއަށް ނަޒަރެއްދެމެވެ. ނަޒީލް ގެއަށް އައުން ލަސްވާނަމަ ގުޅާލާފައި ވީގޮތް އަންގާލާނެއެވެ. އެކަމަކު މިރޭ އަދި ނުގުޅައެވެ.\nދިހަގަޑި ބައިވެގެން ދިޔައިރުވެސް ޚަބަރެއް ނުވުމުން އަހަރެން ގުޅާލީމެވެ. “ނަޒީލް… ކޮންތާކުތަ؟ ގެއަށް އަންނަނީ ކޮން އިރަކުން؟” ފޯނު ނެގުމުން އަހަރެން ބުނެލީމެވެ. “ޝަބާ… މި އުޅެނީ ރައްޓެއްސަކާއެކު ހުޅުމާލޭގައި… މާ ބޯކޮށް ވިއްސާރަ ވެހޭތީ މަޑުކޮށްލައިގެން މިއިނީ… ޝާފީ ނިދީތަ؟” ނަޒީލް ޖަވާބުދިނެވެ. “އާން…. މިރޭ ވަރަށް ފަސޭހައިން ނިދައިފި… ހުޅުމާލޭގައޭ؟ ދެން ނަޒީލަށް ވަރަށް ލަހުންދޯ އާދެވޭނީ؟” އަހަރެން ކަންބޮޑުވިއެވެ. “ނޫނޭ ލޯބީ… ވިއްސާރަ ކުޑަކޮށް ތުނިކޮށްލާއިރަށް ދާނަން… މިހާރު ކައިފިންތަ؟” ނަޒީލް އަބަދުވެސް އަހަރެންގެ ހުރިހާ ކަމަކަށްވެސް ސަމާލުކަން ދޭނެއެވެ. “ނޫން އަދި ނުކަން… ނަޒީލް އަންނަންދެން މި މަޑުކުރަނީ…” އަހަރެން މިހެން ބުނުމުން ނަޒީލް ހިތްހަމަ ނުޖެހުނެވެ. އަދި އޭނާ ލަސްވިޔަސް ކައިގެން ހުރުމަށް ބުންޏެވެ. އަހަރެން ހިތްހަމަޖައްސައިދޭން އިރުކޮޅަކު ވާހަކަ ދެއްކުމަށްފަހު ފޯނު ބޭއްވުމުގެ ކުރިން “ލަވް ޔޫ” އޭ ބުނެލިއެވެ. ޖަވާބުގައި އަހަރެންވެސް ހިނިތުންވެލަމުން “ލަވް ޔޫ ޓޫ” އޭ ބުނެލީމެވެ.\nފޯން ބޭއްވުމަށްފަހު އަނެއްކާވެސް އަހަރެން ކުރަން ފެށި މަސައްކަތް ކުރިއަށް ގެންދިޔައީމެވެ. މަންމަ އެތަނަށް އައީވެސް މި މަސައްކަތުގައި އަހަރެން އިންދައެވެ. “ދަރިފުޅާ.. އަދިވެސް ނަޒީލް ނާދޭތަ؟ މިހާރު އެގާރަ ގަޑި ބައިވަނީ.. މިއޮއް ވިއްސާރަ ރޭ ކީއްކުރަންތަ ބޭރަށް ދިޔައީ؟” މަންމަގެ އަޑުންވެސް ކަންބޮޑުވެފައިހުރި މިންވަރު އިނގެއެވެ. “އަދި ނާދޭ… ކުޑަ އިރުކޮޅެއްކުރިން ގުޅާލީމާ ބުނި މާ ލަހެއް ނުވާނެއޭ” ހިނިތުންވެލަމުން އަހަރެން ޖަވާބު ދިނީމެވެ. މަންމައާއި ދެމީހުން އެކި ވާހަކައިގައި ތިއްބާ ފޯނު ރިންގްވާން ފެށިއެވެ. ފޯނު ނެގުމުން އެކޮޅުން ދިން ޚަބަރަކުން އަހަރެންގެ ފައިދަށުން ބިންގަނޑު ދެމިގެން ދިޔަހެން ހީވިއެވެ.\nކަންފަތާ ފޯނު ދުރުކޮށްލަންވެސް ނޭންގި ހުއްޓިފައި އަހަންނަށް ހުރެވުނެވެ. އަހަންނަށް ވީގޮތް ފެނުމުން މަންމަ އައިސް ސުވާލުކުރަން ފެށިއެވެ. “ދަރިފުޅާ..ކިހިނެއްވީ؟” މަންމަ އެތައް ވާހަކައެއް ދެއްކުމުންވެސް އަހަންނަށް އެއްވެސް އެއްޗެއް ނުބުނެ ހުރެވުނީއެވެ. އެންމެ ފަހުން މަންމަ އަހަރެން އަތުން ފޯނު އަތުލާފައި ކަންފަތުގައި ޖައްސާލިއެވެ. މަންމަ ރޮއިގެންފައި މަގޭ ދަރިއޭ ކިޔާ ހަޅޭއްލަވައިގަތެވެ. އެވަގުތަކީ ބޮޑުބެވެސް ސިޓިންގރޫމަށް ނުކުތް ވަގުތުކަމުން މަންމަ ހަޅޭއްލަވައިގަތް އަޑު އިވިގެން އެދިމާއަށް އައެވެ. މަންމަ ރޮމުން ރޮމުން ނަޒީލް ހޮސްޕިޓަލަށް ގެންދިޔަ ވާހަކައާއި މަންމަވެސް ހޮސްޕިޓަލަށް ދާން ބޭނުން ވާހަކަ ބުންޏެވެ. ބޮޑުބެ އަހަރެމެން ގޮވައިގެން ހޮސްޕިޓަލަށް ދިޔައެވެ.\nހޮސްޕިޓަލަށް ދެވުނުއިރު ނަޒީލްއަށް ފަރުވާދިނުމުގައި ޑޮކްޓަރުން ހަރަކާތްތެރިވަމުން ދިޔައެވެ. އަހަރެމެން ހޮސްޕިޓަލުގައި ތިބޭތާ ގާތްގަނޑަކަށް ދެ ގަޑިއިރެއްހާއިރު ފަހެވެ. ފަރުވާދޭ ކޮޓަރިން ޑޮކްޓަރު ނުކުމެ ދިން ޚަބަރުން އަހަރެންގެ ދުނިޔެ ހުއްޓުނެހެން ހީވިއެވެ. ޑޮކްޓަރުންގެ އެތައް ބުރަ މަސައްކަތުންވެސް ނަޒީލްގެ ފުރާނަ ސަލާމަތް ނުކެރުވުނުކަމަށް ބުނި ވަގުތު އަހަރެންގެ މޫނުމައްޗަށް އަނދިރިވިއެވެ. ހޭވެރިކަންވުމުން ފުރަތަމަވެސް އަހަރެން ބޭނުންވީ ނަޒީލްގެ ކައިރިއަށްދާށެވެ.\nފަހު ފަހަރަށް ނަޒީލްގެ މޫނު ދުށުމުގެ ފުރުޞަތު ލިބުނެވެ. ހީވަނީ ހިމޭންކަމާއެކު ނިދާލާފައި އޮތްހެންނެވެ. އެވަގުތުކޮޅުގެ ތެރޭގައި އަހަރެމެންގެ ޢާއިލާ ހޭދަކުރި އުފާވެރި އެތައް ވަގުތުތަކެއް ފިލްމެއްގެ ރޯލެއްހެން އަހަރެންގެ ލޯކުރިމަތީ ސިފަވެގެންދިޔައެވެ. ލޮލުން ކަރުނަތައް ފައިބަން ފެށީ، ދެން އަހަރެންގެ ލޮލަށް ނަޒީލް ނުފެންނާނެކަން އެނގުމުންނެވެ. އެއުފާވެރި މަންޒަރުތައް އަބަދަށްޓަކައި އަހަރެންނާއި ވަކިވުމުންނެވެ. އިހްސާސްވެގެން ދިޔައީ ނަޒީލްގެ ވަކިވުމަށްފަހު ޙަޔާތަށް ވެރިވެގެންދާނެ އެކަނިވެރިކަމާއި ހުސްކަމެވެ.\nއުފަލާ ހިތްހަމަޖެހުމާއެކު ވޭތުކުރަމުން ދިޔަ ޙަޔާތަށް ބަނަކަން ވެރިވެގެން ދިޔައީ ކުއްލިއަކަށެވެ. ނަޒީލްގެ ވަކިވެ ދިޔުމާއިއެކު އަހަރެންގެ ހަޔާތްވެސް އަނދިރިވެގެންދިޔައެވެ. ދެހަފްތާވެގެން ދިޔައިރުވެސް ގޭގެ މީހުން ހަމައަކަށް ނޭޅެއެވެ. މޫނުމަތިން ހިނިތުންވުން ގެއްލިގެން ދިޔައިރު، ކަރުނައަކީ އަހަރެންގެ ގާތް އެކުވެރިޔަކަށް ވެއްޖެއެވެ. އަހަރެން ހަމައަކަށް އެޅުނީ އާއިލާމީހުންގެ އެތައް މަސައްކަތުންނާއި ހިތްވަރުންނެވެ. ނަޒީލް ނެތްކަމުގައިވިޔަސް ނަޒީލްއާއި އަހަރެންގެ ދަރިފުޅަށްޓަކައިވެސް އަހަރެން ހިތްވަރުކުރަން އެބަޖެހެއެވެ. ބައްޕަ ދުނިޔޭގައި ނެތްކަމުގައި ވިޔަސް ޝާފީއަށް އެއްވެސް ކަމެއް އުނިވިޔަ ނުދިނުމަކީ އަހަރެންގެ އަޒުމެވެ. އެކަމަކު ޙަޤީޤަތަކީ އަހަރެން ކިތަންމެ ބޭނުންކަމުގައިވިޔަސް ބައްޕަ ނެތްކަމުގެ ހުސްކަން އެހަޔާތުން ފޮހެނުލެވޭނެކަމެވެ.\nއެރޭގެ އެކްސިޑެންޓަކީ މީހެއްގެ ފަރުވާކުޑަކަމުގެ ނަތީޖާއެވެ. ބޯވާރޭގެ ތެރޭގައި ބާރު ސްޕީޑްގައި އެހެންމީހަކަށް ބަލާލުމެއްނެތި ދުއްވުމުގެ ނަތީޖާއަކަށްވީ އަހަރެންގެ ފިރިމީހާ މިދުނިޔެއާއި ވަކިވެދިޔުމެވެ. ތުއްތު ކުއްޖަކު ޔަތީމުވެގެން ދިޔުމެވެ. މަންމައެއްގެ އުންމީދުތައް ފުނޑުފުނޑުވެ ދިޔުމެވެ. އާއިލާއެއްގެ އުފާވެރިކަން އަބަދަށްޓަކައި ނެތިގެންދިޔުމެވެ. އެކަން އިނގުނު ހިސާބުން އަހަރެންނާއި އާއިލާއިން ބޭނުންވީ އިންސާފު ހޯދާށެވެ. ނަމަވެސް މައްސަލަ ތަޙްޤީޤްކުރުމަށްފަހުވެސް އެކަމަކުން މާބޮޑު ކުރިއެރުމެއް ނުލިބުނެވެ. ލައިސެންސްވެސް ނެތި ދުއްވި އެ ފިރިހެންމީހާއަކަށް އަދަބެއް ނުލިބެއެވެ. އަހަރެމެން އެތައް ދުވަހެއް ވަންދެން ކުރި އެއްވެސް މަސައްކަތަކުން ލިބުނު ފައިދާއެއް ނެތެވެ. ލިބުނީ އިތުރު ހިތްދަތި ކަމެކެވެ. އިންސާފަށް ކުރި އުންމީދު ގެއްލި ލިބުނީ މާޔޫސްކަމެކެވެ.\nއޭގެ ތިން އަހަރު ފަހެވެ. އަހަރެން އަދިވެސް ދިރިއުޅެމުން މިދަނީ ނަޒީލްގެ މަންމައާއި ބޮޑުބެމެންނާއި އެކުގައެވެ. އަހަރެންގެ މަންމައާއި ބައްޕަވެސް ވަނީ ވަރަށް ކުޑައިރު ނިޔާވެފައެވެ. އެއަށްފަހު އަހަރެން ބެލީ ބޮޑުބޭބެއެކެވެ. އަހަރެންގެ ކައިވެންޏަށްފަހު ބޮޑުބޭބެވެސް ވަނީ ބޮޑުބޭބެގެ ދަރިފުޅު ރަޔާންއާއިއެކު ރާއްޖޭން ބޭރަށް ދިރިއުޅުން ބަދަލުކޮށްފައެވެ. ނަޒީލްގެ ވަކިވުމަށްފަހު، ބޮޑުބޭބެ އަހަރެން ގެންދަން އުޅުނެވެ. ނަމަވެސް އަހަރެން އެމީހުންނާއެކު ނުދިޔައީ ރަޔާން އަހަންނަށް ކުރާ ނަފްރަތެއްގެ ސަބަބުންނެވެ. އެހެން ނުވާންވީ ސަބަބެއްވެސް ނެތެވެ. އަހަރެންގެ ހުރިހާ ޚަރަދެއް ބެލެހެއްޓީ ބޮޑުބޭބެއެވެ. އަހަރެން ދިރިއުޅުނީ އެގޭގައެވެ. އޭނާއަށް އެކަނި ލިބެންވީ އެއްޗެހިން އިތުރު މީހަކަށް ބައި އަޅަން ޖެހުމުން އޭނާވެސް ރުޅި އަންނާނެކަން އަހަރެންވެސް ޤަބޫލުކުރަމެވެ. ވުމާއެކު އަހަރެން ގަސްތުކުރީ އިތުރަށް އެއާއިލާގެ މަސްލަހަތު ގެއްލޭފަދަ ކަމެއް ނުކުރުމަށެވެ. އަހަރެން ބޮޑުބޭބެ ކައިރިއަށް ބަދަލުނުވެއްޖެނަމަ، ހަމަ ޔަޤީނުންވެސް ރަޔާން އިތުރަށް އަހަރެންދެކެ ރުޅި އަންނާކަށް ނުޖެހޭނެތާއެވެ. އާއިލާ ތެރޭގައި އިތުރު މައްސަލަތަކެއްވެސް އުފެދިގެން ނުދާނެއެއް ނޫން ހެއްޔެވެ؟\nރަށަށް ބަދަލުވާންވެސް އަހަރެން ނިންމީމެވެ. ހުރިހާ ގޮތަކުންވެސް ވަރަށް ބޮޑަށް ވިސްނާފައެވެ. ނަމަވެސް މަންމައާއި ބޮޑުބެ އެކަމާ ނުޤަބޫލުވިއެވެ. އަހަރެން އެކަނި އުޅެން ޖެހޭނެތީއެވެ. އެހީތެރިވެދޭނެ މީހެއް އެތަނުގައި ނުހުންނާނެތީއެވެ. ހަމައެއާއެކު ޝާފީއާއި ދުރުގައި އުޅެން ބޭނުންނުވާތީއެވެ. މަންމަމެން ބުނީ އަހަރެން ބޭނުން ދުވަހެއް ވަންދެން އެގޭގައި އުޅެންވީ ކަމުގައެވެ. އެއީ ނަޒީލްއާއި އަހަރެންގެ ކައިވެންޏަށްފަހު، މަންމަމެން ބެލީ އަހަންނަކީވެސް އެމީހުންގެ ދަރިއެއްގެ ގޮތުގައިކަމަށްވާތީއެވެ. އެމީހުން ވަރަށް އާދޭސްކުރުމުން އަހަރެން ނިންމީ އެގޭގައި މަޑުކުރާށެވެ. އުފަން ދަރިފުޅު ވަކިވުމަށްފަހު، މާމަދަރިވެސް ދުރަށް ގެންގޮސްފިނަމަ އެއީ އެމީހުންނަށް ލިބޭނެ އިތުރު ހިތާމައަކަށް ވާނެތީއާއެކުވެސްމެއެވެ.\nދަރިފުޅުގެ ހުރިހާ ކަމެއްވެސް ވީ އެންމެ ރަނގަޅަކަށް ކޮށްދެވޭތޯ އަހަރެން މަސައްކަތްކުރަމުން ގެންދިޔައީމެވެ. ބޮޑުބޭބެވެސް އަހަރެމެންގެ ހާލު ބަލަމުން ގެންދެއެވެ. ނަޒީލްގެ އާއިލާގެ އެހީތެރިކަން ހުރިހާ ކަމެއްގައިވެސް ލިބެމުން ދިޔައެވެ. ނަޒީލްގެ ހަނދާންތައް އަހަރެންނާއި ވަކިވެގެން ނުދެއެވެ. ދަރިފުޅު އުޅެމުން ދިޔައީ ޕްރީސްކޫލްގައި ކަމުން ސްކޫލުން ބާއްވާ އެކިއެކި ހަރަކާތްތަކުގައާއި ބައްދަލުވުންތަކުގައި މަންމައާއި ބައްޕައާއި ދެމީހުންވެސް ބައިވެރިވާން ޖެހެއެވެ. އެފަދަ ކޮންމެ ވަގުތެއްގައި އަހަރެންގެ ހިތް ފަޅައިގެންދާވަރުވެއެވެ.\nއެގޮތުން އެއްފަހަރަކު ބޭއްވި އާއިލީ ހަވީރެއްގައި، ކުދިންނާއިއެކު މަންމައާއި ބައްޕަ ބައިވެރިވާންޖެހުނެވެ. އެދުވަހު މަންމައާއި ބައްޕައާއި ދެމީހުން އަތުގައި ކުދިން ހިފާލައިގެން އުފަލާއިއެކު މަޖާކުރަމުން ދިޔަ މަންޒަރު ބަލަން ހުރި އަހަރެންގެ ދަރިފުޅުގެ މޫނުމަތިން ފެނުނު އަސަރުތަކުން އަހަރެންގެ ހިތް ރޯލިއެވެ. ދެލޯފެންކަޅިވެ، ދެންމެދެންމެ ކަރުނަތައް ފައިބަން ފަށާފާނެހެން ހީވުމުން އަވަސްއަވަހަށް ދެލޯ ފޮހެލީމެވެ. ކައިރިއަށް ގޮސް ދަރިފުޅުގެ އަތުގައި ހިފާލާ ގޮވާލުމުން އަހަރެންގެ މޫނަށް ބަލާލިއެވެ. އެ ވަގުތު އެ ދެލޮލުން ވަރަށް ގިނަ ވާހަކަތަކެއް އަހަންނަށް ބުނެދިނެވެ. ޝާފީގެ ބައްޕަ ކައިރީގައި ނުހުންނާތީ އެ ހިތުގައިވީ ޝަކުވާތައް އެ ލޮލުން ސާފުކޮށް ފެންނަމުން ދިޔައެވެ. ބައްޕައެއްގެ ލޯތްބަށްއެދި ކުރަމުންދާ އާދޭސް މޫނުމަތިން ބުނެދެމުންދިޔައެވެ. އަހަންނަށް މިފަހަރު ދަރިފުޅު ހިތްހަމަޖައްސައިދިނުމުގެ ގޮތުން ބުނާނެ އެއްޗެއް ނޭންގުނެވެ. ދަރިފުޅު މެޔާލާ ބޮނޑިކޮށްލެވުނީ އިތުރަށް ކެތްނުކުރެވުމުންނެވެ.\nމަންމަމެން އަހަރެންގެ ދެވަނަ ކައިވެންޏެއް ކުރުމަށް އެދެމުންދާތާ އެތައް ދުވަހެއް ވެއްޖެއެވެ. ނަމަވެސް އެކަމަށް އަހަރެން ދެކޮޅު ހަދަމުން ދިޔައީ ނަޒީލްގެ ހަނދާންތަކާއި ދުރަށް ނުދެވޭތީއެވެ. އަހަރެން ނަޒީލްދެކެ ވީ ތެދުވެރި ލޯތްބެވެ. އެހާ ފަސޭހައިން އެލޯބި މަތިން ހަނދާން ނައްތާލާނީ ކިހިނެއް ހެއްޔެވެ؟ ނަޒީލް އެންމެފަހުން އަހަންނާއި ވާހަކަ ދެއްކިއިރުވެސް އެންމެ ފަހަށް ބުނީ އަހަރެންދެކެ ލޯބިވާ ވާހަކައެވެ. އެފަދަ އެތައް އެތައް ކަމެއް އަހަރެން ހަނދާން އެބަހުއްޓެވެ. އެހެން މީހަކާ ގުޅުނު ކަމުގައިވިޔަސް އަހަރެންގެ ދަރިފުޅަށް ވެދާނެ ގޮތަކާމެދުވެސް ވިސްނަންޖެހެއެވެ. ދަރިފުޅަށް ދެރައެއްވެދާނެފަދަ އެއްވެސް ކަމެއް އަހަރެން ދުވަހަކުވެސް ނުކުރާނަމެވެ. އެ ދަރިފުޅަކީ އަހަރެންގެ ދިރިއުޅުމުގެ ހުރިހާވެސް އުންމީދެވެ.\nޔަމާންއަކީ ބޮޑުބެގެ ގާތް ރައްޓެއްސެއްކަމުގައިވާ ލަބީބްއާއި ފާއިޒާއަށް ލިބިފައިވާ ދެދަރިންގެ ތެރެއިން ހަގު ފިރިހެން ދަރިފުޅެވެ. ބޮޑުބެމެން އެންމެ ފަހުން އަހަރެންގެ ގާތުގައި ދެއްކީ ޔަމާންއާއި އަހަރެންގެ ކައިވެނީގެ ވާހަކައެވެ. އެއާއިލާ ގިނަ ދުވަސްތަކެއްވަންދެން ރާއްޖެއިން ބޭރުގައި އުޅުމަށްފަހު މާލެ ބަދަލުވިތާ މާ ގިނަ ދުވަހެއް ނުވެއެވެ. އެ އާއިލާގެ މީހުން ދޭތެރެ ދޭތެރެއިން ގެއަށް އައިސް އުޅެއެވެ. މިގޮތަށް އައިސް އުޅުމުގެ ތެރޭގައި ދެ އާއިލާގެ ގުޅުން ވަނީ އިތުރަށް ބަދަހިވެގެން ގޮސްފައެވެ.\nޝާފީއާއި ދާދި އެއް އުމުރެއްގެ ރީމާއާއި ދެކުދިން ވަރަށް ގިނައިން އެކި ކުޅިވަރުތައް ކުޅުމުގައި ވަގުތު ހޭދަކުރެއެވެ. ރީމާއަކީ ޔަމާންގެ ބޭބެ އަމީރުއާއި އިސްރާއަށް ލިބިފައިވާ އަންހެން ދަރިފުޅެވެ. ޔަމާންވެސް ރީމާއާއި ޝާފީއާއިއެކު ވަގުތު ހޭދަކުރެއެވެ. އެވަގުތުތަކުގައި ޝާފީގެ މޫނުމަތިން ފެންނަމުންދާ ހިނިތުންވުމުންނާއި އުފާވެރިކަމުން އަހަރެންގެ ހިތަށް ހަމަޖެހުން ގެނުވައިދެއެވެ. އަބަދުވެސް ޝާފީގެ ދުލުކުރީގައި އޮންނަނީ ޔަމާންބެގެ ކޮންމެވެސް ވާހަކައެކެވެ. މަންމަމެންނަށްވެސް މިހާރު މިކަން ފާހަގަ ކުރެވިއްޖެއެވެ. ސްކޫލުން އަންނައިރުވެސް ޔަމާންބެ އަންނާނީ ކޮން އިރަކުތޯ ސުވާލުކުރާނެއެވެ. ނިދަން އޮށޯންނައިރުވެސް ޔަމާންބެގެ ވާހަކަ ވަރަށް ގިނައިން ދައްކައެވެ. މިކަމުން ބައެއްފަހަރު އަހަރެންގެ ހިތް ނުތަނަވަސްވަމުންދިޔައެވެ.\nއޭގެ ދުވަސްކޮޅެއްފަހުން އަނެއްކާވެސް ދެވަނަ ކައިވެންޏެއްގެ ވާހަކަ އަހަރެން ގާތުގައި މަންމަމެން ދެއްކިއެވެ. ޔަމާން އަހަރެންގެ ކައިވެންޏަށް އެދުނު ވާހަކަވެސް ބުންޏެވެ. ކިތަންމެ ބޭނުންވިޔަސް ނަޒީލް އަނބުރާ ނާންނާނެކަމަށް ބުނެލިއިރު އެ މަންމަގެ ލޯ ވަނީ ފެންކަޅިވެފައެވެ. އެމަންޒަރު ފެނި އަހަންނަށްވެސް ރޮވުނެވެ. އަހަރެން ނަޒީލްދެކެ ލޯބިވާވަރު އިނގޭކަމަށާއި ނަމަވެސް ޙަޔާތުގެ ދުވަސްތައް އެކަނިވެރިކަމާއެކު ވޭތުކުރުމަކީ ވަރަށް ދަތި އުނދަގޫ ކަމެއްކަމުގައި ބުނެ އަހަންނަށް ވިސްނައިދިނެވެ. ކޮންމެ މަންމައަކާއި ބައްޕައަކުވެސް ދަރިންނަށް ރަނގަޅުގޮތްވުން އެދޭނެކަމަށާއި އެދަރިން އުފާވެރިކަމާއެކު ދިރިއުޅޭތަން ދެކެން ބޭނުންވާނެކަމަށް ބުންޏެވެ. މަންމަވެސް ހުރީ ދުވަސްވެ ގައިބާރުދެރަވެފައިކަމަށާއި، ދުނިޔެއިން ވަކިވުމުގެ ކުރިން އަހަރެން އުފާވެރި ޙަޔާތެއް އުޅޭތަން ދެކެން ބޭނުންވާކަން ހާމަކުރިއެވެ. އަހަރެން މަންމަމެންނާއިއެކު މިއުޅެނީ ވަރަށް އުފަލުން ކަމަށް އަހަރެން ބުނީމެވެ. މަންމަ ދެން ވެސް ދެއްކީ އަހަރެންގެ ކައިވެނީގެ ވާހަކައެވެ. ޔަމާންގެ އަޚްލާޤް ރަނގަޅު ވާހަކައާއި، އަދި ޝާފީއާއި ޔަމާންއާއި މެދުވެސް ގާތް ގުޅުމެއް އުފެދިފައިވާކަމަށާއި ޔަމާން ޝާފީއަށް ރަނގަޅަށް ކަންތައްކޮށްދޭ ވާހަކަވެސް ދެއްކިއެވެ. އަދި ޝާފީއަށްވެސް ބައްޕައެއްގެ ލޯބި ބޭނުންވާނެކަމާއި އަހަންނަށްވެސް އަޅާލާނެ ޙަޔާތުގެ ބައިވެރިއެއް ބޭނުންވާނެކަމަށްވެސް ބުންޏެވެ. މިގޮތަށް މަންމަމެން ވަރަށް ގިނަ ވާހަކަ ދައްކާ އަހަންނަށް ވިސްނައިދެވޭތޯ މަސައްކަތްކުރިއެވެ. އަދި ރަނގަޅަށް ވިސްނާފައި ޖަވާބެއް ދިނުމަށް އަހަރެން ގާތު އެދުނެވެ.\nއެރޭ އެކަމާމެދު އަހަރެން ވިސްނާލީމެވެ. މީގެ ކުރިން ކައިވެނީގެ ވާހަކަ ދެއްކުމުން ކޮންމެ ފަހަރަކުވެސް އަހަރެން ނޫނެކޭ ބުނަނީ އެކަމާއިމެދު ދެވަނަ ވިސްނުމަކަށް ދިއުމެއްނެތިއެވެ. އަހަރެންގެ ޙަޔާތުން ނަޒީލްއަށް ދެވިފައިވާ މަޤާމް އެހެން މީހަކަށް ދޭން ބޭނުންނުވާތީއެވެ. ނަމަވެސް މަންމަމެން މިރޭ ދެއްކި ވާހަކަތަކުން އަހަރެންނަށް އެކަމާމެދު ފުންކޮށް ވިސްނުމަށް މަޖުބޫރު ކުރުވައިފިއެވެ. ޝާފީގެ ބައްޕައެއް ނެތްކަމުގެ އިޙްސާސްވިޔަ ނުދީވޭތޯ ކިތަންމެ މަސައްކަތެއް ކުރިކަމުގައިވިޔަސް ޙަޤީޤަތަކީ އެ ތުއްތު ދަރިފުޅަށް ބައްޕަ ނެތްކަމުގެ ފަޅުކަން އަބަދުހެންމެ ކުރެވޭ ކަމެވެ. ޔަމާންއާއިއެކު ހޭދަކުރާ ވަގުތުތަކުގައި ޝާފީގެ މިޒާޖަށް އަންނަ ބަދަލުތައް އެކަމުގެ ހެއްކަކަށް ފުދެއެވެ. ކުރީގައި ބޭރަށް ނުކުތަސް އެހެންކުދިން އެކުދިންގެ ބައްޕައާއިއެކު ފެނުމުން މޮޅިވެރިކަން ފެންނަ މޫނުމަތިން މިހާރު އުފާވެރިކަން ފެނިގެންދަނީ ޝާފީގެ އަތުގައި ހިފާލައިގެން ހުންނަ ޔަމާންގެ ސަބަބުންނެވެ. ޔަމާން އައުމަށްފަހު އެ މޫނުމަތިން އަބަދުމެ ފެންނަނީ ހިނިތުންވުމެވެ. ހީވާ ކަހަލައެވެ. ޝާފީއަށް ނުލިބިވާ ބައްޕައެއްގެ ލޯބި އެލިބެނީ ޔަމާންގެ ފަރާތުންނެވެ. ޔަމާން އެކަންޏެއް ނޫނެވެ. ޔަމާންގެ އާއިލާގެ ފަރާތުންވެސް ޝާފީއަށް ލޯތްބާއި އޯގާތެރިކަން ލިބެމުންދެއެވެ.\nޔަމާންގެ މަންމަވެސް އަހަންނާއި އެކަމާ ގުޅޭގޮތުން ވާހަކަ ދެއްކިއެވެ. އަހަރެންފަދަ އަޚްލާޤް ރަނގަޅު ކުއްޖަކު ޔަމާންގެ ހަޔާތަށް އައުން އެދޭކަން ހާމަކުރިއެވެ. ޔަމާންގެ ހިތި މާޒީގެ ދުވަސްތައް އަހަންނާއި ހިއްސާކުރިއެވެ. ކުރިން ކުރި ކައިވެނި ރޫޅުނު ވާހަކަ ބުނެދިނެވެ. އެދެމީހުންވެސް ކައިވެނިކުރީ ވަރަށް ލޯބިންކަމަށާއި ނަމަވެސް މާގިނަ ދުވަސްތަކެއް ނުވެ އެކައިވެނި ރޫޅުނީ އަންހެންކުއްޖާ ބޭނުންވެގެން ކަމަށެވެ. ކައިވެނިކޮށްގެން އުޅެމުން އަންހެންކުއްޖާ އެހެން ފިރިހެނަކާ ލޯބީގެ ގޮތުން ގުޅުން ވެގެން ދިޔައީ ޔަމާން އަންހެނުންދެކެ ފޫހިވި ސަބަބަށެވެ. އޭނާވީ ލޯބީގައި ކޮޅުފައިން ޖަހާ، އޭނާގެ އުންމީދުތައް ފުނޑުފުނޑުކޮށްލުމުން އެ ހިތް ހަލާކުވެގެން ދިޔައެވެ. ކައިވެނި ރޫޅުނުފަހުން ހަތަރު އަހަރު ފާއިތުވެގެން ދިޔައިރުވެސް އިތުރު ކައިވެންޏެއްނުކޮށް ހުރީ އެހެންވެއެވެ. އެހެން އަންހެންކުއްޖަކާއި ގުޅުމުގެ ޚިޔާލެއް އަހަންނާއި ދިމާވަންދެން ޔަމާން ނުކުރާކަމަށް އޭނާގެ މަންމަ ބުންޏެވެ. ޔަމާންއަކީ ރަނގަޅު މީހެއްކަމަށާއި އޭނާއަށް ދިމާވި ޙާލަތުގެ ސަބަބުން ދިރިއުޅުންމަތިން ފޫހިވީކަމުގައި ބުންޏެވެ. އަހަރެން ޔަމާންގެ ޙަޔާތަށް އައިސްފިނަމަ ޔަމާންއަށް އުފާވެރި ޙަޔާތެއް ލިބިގެންދާނެކަމަށް ޤަބޫލުކުރާކަމަށްވެސް ބުންޏެވެ.\nޔަމާންވެސް އަހަންނާއި އެވާހަކަ ދައްކަން ބައްދަލުކުރިއެވެ. އޭރުވެސް ވަކި ގޮތެއް ނުނިންމިފައި ހުރި ނަމަވެސް އަހަރެން ދިޔައީ އެކަމާމެދު ވިސްނަމުންނެވެ. އެއީ އެއްދުވަހެއްގެ މެންދުރުގެ ވަގުތެވެ. އަހަރެން ހުރީ މޭޒުމަތިން ތަށިތައް ނެގުމުގެ މަސައްކަތުގައެވެ. ބޮޑުބެ ގެއަކު ނޫޅެއެވެ. ޝާފީ ގޮވައިގެން މަންމަ އިނީ ސިޓިންގރޫމްގައި ޓީވީ ބަލާށެވެ. ޔަމާން އައިސް މޭޒުގެ އަނެއް ފަރާތުގައި މަޑުކޮށްލިއެވެ. “ޝަބާ… ވަގުތުކޮޅެއް ދެވިދާނެތަ؟ ވާހަކައެއް ދައްކާލަން ބޭނުން…” އަހަރެން ކުރަން ހުރި މަސައްކަތް ބަހައްޓާފައި ޔަމާންއާއި ދިމާއަށް ބަލާލީމެވެ. “މަންމައަށް އިނގޭނެ އަހަރެން ޝަބާއާއި ވާހަކަ ދައްކަން އައިކަން.. މަންމަގެ ހުއްދައާއިއެކު މި އައީ…” ޔަމާން އެހެން ބުނީ އަހަރެންގެ މޫނުމަތިން ޖެހިލުންވުން ފެނުނީމަ ކަންނޭންގެއެވެ. ހަމަ އަސްލުވެސް އަހަރެން ހުރީ އެހެން މީހަކަށް ފެނިގެން އެއްޗެއް ހީކޮށްފާނެތީ ހާސްވެފައެވެ. މަންމަމެން ޔަމާންއާއިމެދު ރުހޭކަން އެނގުނަސްމެއެވެ.\nޔަމާން ގޮނޑި ދުރަށް ޖައްސާލުމަށްފަހު އިށީންދެލިއެވެ. އަދި އަހަރެން ގާތުވެސް އިށީނުމަށް ބުންޏެވެ. އަހަރެން ދެއަތްދެއަތާއި މޮޑެން ހުރުމަށްފަހު އިސްޖަހާލައިގެން ހުރެ އިށީންދެލީމެވެ. “ޝަބާ… މަންމަގެ ފަރާތުން އަހަރެންގެ މާޒީ ޝަބާއަށް މިހާރު އޮންނާނީ އެނގިފައި…މަންމަ ގާތު އެވާހަކަތައް ޝަބާއަށް ކިޔައިދޭން އަހަރެން އެދުނީ އެއްވެސް ކަމެއް އޮޅުވާލާފައި ނޫނީ ސިއްރުކޮށްފައި ބާއްވަން އަހަރެން ބޭނުންނުވާތީ…” އަހަންނަށް އިސް އުފުލާ ޔަމާންއާއި ދިމާއަށް ބަލާލެވުނެވެ. އެވަގުތު އަހަރެމެން ދެމީހުންގެ ހަތަރުކަޅި ހަމަވެގެން ދިޔައެވެ. އަހަރެން އަނެއްކާވެސް އިސްޖަހާލީމެވެ. “އަހަރެން ބޭނުންވަނީ އަހަރެންގެ މާޒީ ހަނދާން ނައްތާލުމަށްފަހު އާ ޙަޔާތެއް ފަށަން… އަހަރެން ޝަބާއަށް ދެރަގޮތެއް ނުހަދާނަން… އަދި ޝަބާ ޝާފީއާއި މެދުވެސް ކަންބޮޑުވާނެކަމެއް ނެތް. ޝާފީއަށްވެސް އަޅާލުމާއި ލޯބިދޭން އަހަރެން މިހުރީ ތައްޔާރަށް… އެކަމަކު އެއީ ޝަބާ އެފުރުޞަތުދޭން ބޭނުންވާކަމަށްވާނަމަ.. އަހަރެން ޝަބާއާއި ގުޅެން ބޭނުންވަނީ ޝަބާއަކީ ރަނގަޅު އަޚްލާޤެއްގެ ކުއްޖަކަށްވާތީ… ތިއީ ވަރަށް ކެތްތެރި، ހިތްވަރު ގަދަ ކުއްޖެއް. ހުރިހާ އަންހެނުން އެއްގޮތެއް ނުވާނެކަން އަހަންނަށް ޤަބޫލުކުރެވުނީ ޝަބާގެ ސަބަބުން… ތިން އަހަރު ވޭތުވެގެން ދިޔައިރުވެސް އެ ލޯބީގެ ހައްޤުގައި ތި ދެމިހުރީ…. އަހަންނަށް ޝަބާ ކަމުދާންފެށީ ކޮންއިރަކު ކަމެއް ބުނެދޭކަށް ނޭންގޭ… އިނގޭހާވެސް އެއްޗަކީ ޝަބާގެ ކޮންމެ ސިފައަކާއި ގަޔާވެވުނުކަން…” މިހާ ހިސާބަށް ބުނުމަށްފަހު ޔަމާން ވާހަކަ ދެއްކުން ހުއްޓާލިއެވެ.\nއަހަރެން ބުނާނެ އެއްޗެއް ނޭންގި ހައިރާންވެފައި އިނީއެވެ. އިސްއުފުލާ ޔަމާންއާއި ދިމާއަށް ބަލާލިއިރު، ޔަމާންވެސް އިނީ އަހަންނާއި ދިމާއަށް ބަލަހައްޓައިގެންނެވެ. އެ ދެލޮލުން އަހަންނަށް ފެނުނީ ތެދުވެރިކަމެވެ. “ޝަބާއަކަށް އެއްވެސް މަޖުބޫރު ކަމެއް ނެތް… މިއީ ޝަބާއަށް ފަސޭހަކަމަކަށް ނުވާނެކަންވެސް އިނގޭ. ކޮންމެ ގޮތަކަށް ނިންމި ކަމުގައިވިޔަސް ޝަބާގެ ކޮންމެ ނިންމުމަކަށް އަހަރެން އިޙްތިރާމް ކުރާނަން… ވިސްނާލާފާއި ޖަވާބެއްދީ.. އަހަރެން އިންތިޒާރު ކުރާނަން…” އަހަރެންގެ މޫނުން ނަޒަރު ވަކިކޮށްނުލާ، އޭނާ ބުނަން ބޭނުންވާ ވާހަކަތައް ބުނުމަށްފަހު ތެދުވެގެން ދިޔައެވެ. ފުން ވިސްނުމަކަށް ގެއްލުނީ އަހަންނެވެ. ހަދާނީ ކިހިނެއްތޯ ހިތާހިތާ ސުވާލުކުރެވުނެވެ. އެންމެން އެދެމުން ދިޔައީ އެއްކަމަކަށެވެ.\nމަންމަ އަހަންނާއި ފަހުންވެސް އެވާހަކަ ދެއްކިއެވެ. އަހަރެން އެކަމާއެދު ވިސްނަމުން ދިޔައީމެވެ. ޝާފީއަށް ބައްޕައެއްގެ ލޯބި ދެވޭނެ ފަރާތަކަށް ޔަމާން ވާނެކަމަށް މަންމަވެސް ޤަބޫލުކުރެއެވެ. އޭނާގަ އަމަލުތައްވެސް އެކަމަށް ހެކިދެއެވެ. ނަމަވެސް ފަހުން ވާނެ ގޮތެއް އިނގޭނީ ކާކަށް ހެއްޔެވެ؟ އަހަރެންގެ ހިތާއި ސިކުނޑި އަރާރުންވަމުން ދިޔައެވެ. ހަދަންވީ ކިހިނެއްކަމެއް އަހަންނަށް ނޭންގުނެވެ. އަހަންނަށްވެސް އަދި ޝާފީއަށްވެސް ދެރަގޮތެއް ވިޔަނުދޭނެކަމުގެ ޔަޤީންކަން ދެވަނަފަހަރަށްވެސް ޔަމާންއާއި ޔަމާންގެ އާއިލާއިން ދިނެވެ. އެންމެންގެ ވާހަކަތަކާއި ދޭތެރޭ ވިސްނުމަށްފަހު އަދި ޝާފީގެ އުފަލާއި އެކުއްޖާގެ މުސްތަގުބަލަށްޓަކައިވެސް އަހަރެން ނިންމީ ޔަމާންއާއި ކައިވެނި ކުރާށެވެ. އެކަމަކުވެސް އަހަރެން ބިރުގަތެވެ. ޔަމާންއަށް ބޭނުންވާ ލޯތްބާއި އަޅާލުން ނުދެވިދާނެތީއެވެ.\nއިންތިޒާރު ކުރުން އެދެމޭ ލޯބިވާ 3ވަނަ ބައި\n(ސާޔާ (5 ވަނަ ބައި\nއެ ތޫފާނީ ރޭ (ފަހުބައި)\nMe first dhw..feshun v salhi❤❤😘😘..whn next..curiously waiting😝😝😝😉😉😉\nMai Naa says:\nYes jiji… You are first ….. Thank u dear…. next part on Saturday In Sha Allah\nThank u Ibsha\nThee Maavashu meehehtha.\nNoon…. mia Maavashu tha??\nAssalam Alaikum dear Readers… This is the first part of the story “Veeraanaavefaivee hayaai magey”. Hope all the readers will like this part. Please share your view about the story.. Next part will be uploaded on Saturday In Sha Allah…\nI thought you was from maavah .I’m from maavah. But my father is from Sh.Milandhoo.Mia is Rai\nOh… so you are Rai??… Hello Rai….. 😊\nActually I haveafriend whose name is Raai… You remind me of her… But she is not from Maavah…\nAnyways happy to see your comment… 😊 Thank you\nބުނެދޭށޭ ރުހެމޭ 44\nބުނެދޭށޭ ރުހެމޭ 45\nބުނެދޭށޭ ރުހެމޭ 43\nބުނެދޭށޭ ރުހެމޭ 46\nކަލާޔާ ނުލާ 18\nލޯތްބެއްގެ ފެށުން 5\nވާނަން އުމުރަށް –3–\nލޯތްބެއްގެ ފެށުން 6\nލޯތްބެއްގެ ފެށުން 8


ދިވެހިރާއްޖޭގެ 52 ވަނަ އަހަރުގެ މިނިވަން ދުވަހުގެ މުނާސަބަތުގައި ކުލަގަދަ ހަފްލާއެއް ޖަރުމަނުވިލާތުގައި ހުންނަ ދިވެހިރާއްޖޭގެ އެމްބަސީއިން ފާހަގަކޮށްފި - MFA\nމިނިވަންދުވަހުގެ މުނާސަބަތާއި ގުޅިގެން ބޭއްވެވި މިހަފްލާގައި ދިވެހިރާއްޖޭގެ ސަފީރު އަލްފާޟިލާ ޖަމީލާ ދެއްކެވި ވާހަކަފުޅުގައި ދިވެހިރާއްޖެއާ ޖަރުމަނުވިލާތާ ދެމެދު އޮންނަ ޑިޕްލޮމެޓިކް ގުޅުމުގެ މައްޗަށް އަލިއަޅުއްވަވާލެއްވިއެވެ. މިގޮތުން ދެޤައުމު ދެމެދު އޮންނަ ޑިޕްލޮމެޓިކް ގުޅުމަށް މިއަހަރު 51 އަހަރު ފުރޭ ކަމަށާއި، 2016 ވަނަ އަހަރު ސެޕްޓެމްބަރު މަހު ޖަރުމަނުވިލާތުގައި ދިވެހިރާއްޖޭގެ އެމްބަސީއެއް ހުޅުވިގެންދިޔަކަމަކީ މިގުޅުން އިތުރަށް ވަރުގަދަވެގެންދިޔަކަމެއްކަމަށް އެކަމަނާ ފާހަގަކުރެއްވިއެވެ. އަދި ދިވެހިރާއްޖެއާ ޖަރުމަނުވިލާތާ ދެމެދު ވޭތުވެދިޔަ 51 އަހަރުގެ ދިގު ޑިޕްލޮމެޓިކް ގުޅުމަކީ ދެޤައުމު ދެމެދު އޮންނަ އެކުވެރިކަން ސާބިތުކޮށްދޭ ކަމެއްކަމަށާއި ޚާރިޖީ ދާއިރާގައި ދިވެހިސަރުކާރުން ޖަރުމަނު ވިލާތައްދޭ މުހިންމުކަން ސިފަވެގެންދާކަމަށް އެކަމަނާ ވިދާޅުވިއެވެ.\nހަމައެހެންމެ، ޖަރުމަނުވިލާތުން ރާއްޖޭގެ އިޤްތިޞާދީ ދާއިރާއަށް ވެދެއްވާ އެހީތަކަށް ޝުކުރުދެންނެވިއެވެ. އަދި ވަކިން ޚާއްސަކޮށް ޖަރުމަނު ވިލާތުން ރާއްޖޭގެ ފަތުރުވެރިކަމުގެ ދާއިރާއަށް ދެއްވާ އަހަމިއްޔަތު އެކަމަނާ ފާހަގަކުރެއްވިއެވެ. މިގޮތުން ޖަރުމަނުވިލާތުގެ ރައްޔިތުން ރާއްޖެއަށް ވަޑައިގަންނަވަނީ ހަމައެކަނި ފަތުރުވެރިންގެ ސިފައިގައި ނޫންކަމަށާއި އެޤައުމުގެ ގިނަ ރައްޔިތުން ރާއްޖޭގެ ފަތުރުވެރިކަމުގެ ދާއިރާގައި މަސައްކަތް ކުރަމުންގެންދަވާކަމަށް އެކަމަނާ ފާހަގަކުރެއްވިއެވެ. މީގެއިތުރުން ޖަރުމަނުވިލާތުން ރާއްޖެއަށް ވެދެއްވާ އިޤްތިޞާދީ އެހީ ފާއިތުވެފައިވާ އަހަރުތަކުގައި އިތުރުވެފައިވާކަމަށް އެކަމަނާ ފާހަގަކުރެއްވިއެވެ. މިގޮތުން ޖަރުމަނުވިލާތުގެ އެކި ކުންފުނިތަކުން ޖުމްލަ 150 މިލިއަން ޔޫރޯއަށްވުރެ ގިނަ އަދަދަކަށް ރާއްޖޭގެ އެކި ދާއިރާތަކުގައި އިންވެސްޓްކޮށްފައިވާކަމަށް އެކަމަނާ ފާހަގަކުރެއްވިއެވެ. އަދި ހަމައެހެންމެ 10 މިލިއަން ޔޫރޯއަށްވުރެ ގިނަ އަދަދެއްގެ މުދާ ރާއްޖެއިން ޖަރުމަނުވިލާތަށް އެކްސްޕޯޓްކުރަމުންގެންދާކަމަށާއި، މިމުދަލުގައި ގިނައީ ކަނޑުމަހުގެ ބާވަތްތައްކަމަށް އެކަމަނާ ފާހަގަކުރެއްވިއެވެ. އަދި ހަމައެހެންމެ ފާއިތުވެދިޔަ އަހަރުގައި ދިވެހިރާއްޖެއިން ޖަރުމަނުވިލާތައް އެކްސްޕޯޓް ކޮށްފައިވާ މުދަލުގެ އަގު 40 މިލިއަން ޔޫރޯއަށް އަރާފައިވާއިރު، މިއަހަރު މިއަދަދު އިތުރުވެގެންދާނޭކަމަށް އެކަމަނާ ލަފާފުޅުކުރެއްވިއެވެ.\nބާލިންގެ ހޮޓެލް އެޑްލޮންގައި ބޭއްވި މިހަފްލާގައި ޖަރުމަނުވިލާތުގައި ހުންނަ ދިވެހިރާއްޖޭގެ އެމްބަސީގެ ރަސްމީ ވެބްސައިޓްވެސްވަނީ ލޯންޗްކުރައްވާފައެވެ. މިހަފްލާއަށް ޖަރުމަނުވިލާތުގެ ފެޑެރަލް ފޮރިން އޮފީހުގެ ޑިރެކްޓަރ ޖެނެރަލް އޮފް ދަ އޭޝިއާ އެން ދަ ޕެސިފިކް މެޑަމް އިނާ ލެޕަލް އަދި އެއޮފީހުގެ އޮފިޝަލުން ބައިވެރިވެވަޑައިގަތެވެ. މީގެ އިތުރުން ގިނަ އަދަދެއްގެ ސަފީރުންނާއި ޓޫރިޒަމް ޕްރޮމޯޓަރުންގެ އިތުރުން ޖަރުމަނުވިލާތުގައި ދިރިއުޅުއްވަމުން ގެންދަވާ ގިނަ އަދަދެއްގެ ދިވެހިރައްޔިތުންވެސް ބައިވެރިވެވަޑައިގަތެވެ.\nދިވެހިރާއްޖޭގެ ސަފީރު އަލްފާޟިލާ ޖަމީލާ ޢަލީ މިހަފްލާ ކުލަގަދަގޮތެއްގައި ފާހަގަކުރުމަށް އެހީތެރިވެދެއްވި ސްޕޮންސަރ ކަމަށްވާ ޖުމެއިރާ ވިއްޓަވެލިއަށް ވަރަށް ޚާއްސަ ޝުކުރެއްއަދާކުރެއްވިއެވެ. މިގޮތުން ޖުމޭރާ ވިއްޓަވެލިން މިހަފްލާ ފާހަގަކުރުމަށް ފައިސާގެ އެހީގެ އިތުރުން ހަފްލާގައި ނެގި ލަކީ ޑްރޯއިން ހޮވިވަޑައިގަތް ފަރާތަކަށް އެރަށުގައި ހަފްތާއަކަށް ހުރުން އެފަރާތުންވަނީ ސްޕޮންސާކުރައްވާފައެވެ. މީގެއިތުރުން މިހަފްލާއަށް ދިވެހިރާއްޖޭގެ ކުންފުންޏެއް ކަމަށްވާ ސްޓޭޓް ޓްރޭޑިންގް އޯގަނައިޒޭޝަން (އެސް. ޓީ. އޯ.) އިން މިހަފްލާއަށް ފެލިވަރު މަސްދަޅު ހަދިޔާކުރައްވާފައިވާތީ އެސް. ޓީ. އޯ. އަށްވެސް ޚާއްސަ ޝުކުރުދެންނެވިއެވެ.


ރާއްޖޭގެ ބައެއް ރަށްތަކަށް އުދަ އަރައިފާނެކަމަށް ސަމާލުވާން އެދިއްޖެ! | Sandhaanu\nރާއްޖޭގެ ބައެއް ރަށްތަކަށް އުދަ އަރައިފާނެކަމަށް ސަމާލުވާން އެދިއްޖެ!\nރާއްޖޭގެ ބައެއް ރަށްތަކަށް އުދައަރާތީ އެކަމަށް ސަމާލުވާން މެޓް އޮފީހުން އެދިއްޖެއެވެ. މިއަދު އެކި ވަގުތުތަކުގި، އެކި ރަށްރަށަށް އުދަ އެރި ކަމުގެ މައުލޫމާތުވެސް ދަނީ ލިބެމުންނެވެ.\nމިގޮތުން ވެރިރަށް މާލޭގެ ބައެއް ސަރަހައްދުތަކަށްވެސް މިއަދުވަނީ އުދައިގެ އަސަރު ކޮށްފައެވެ. އެގޮތުން ރާޅުގަނޑު ސަރަހައްދަށާއި ކާނިވާ ސަރަހައްދަށް ރާޅު އެރިކަމުގެ މައުލޫމާތުވަނީ ލިބިފައެވެ.\nމޫސުމާ ބެހޭ ޤައުމީ އިދާރާއިން ލަފާ ކޮށްފައިވަނީ ރާއްޖޭގެ ދެކުނުގެ އަތޮޅުތައް ފިޔަވާ އެހެން ހިސާބުތަކަށް މޫސުން ރަނގަޅު ވާނޭ ކަމަށެވެ. ނަމަވެސް ރާއްޖޭގެ އެންމެ ދެކުނުގެ އަތޮޅުތަކަށް ކެރީގެ އަސަރު ފޯރުމާއި އެކު ގުގުރުން އެކަށީގެންވާ ކަމަށް އެއިދާރާއިން ވަނީ ލަފާކޮށްފައެވެ. އަދި ދެކުނުގެ އަތޮޅުތަކަށް އިރާއި އިރު ދެކުނުން އަދި އަދި އެހެނިހެން ހިސާބުތަކަށް ހުޅަނގާއި ހުޅަނގު އުތުރުން ގަޑިއަކު3މޭލާއި 10 މޭލަށް ވައިޖެހޭނޭ ކަމަށް ވަނީ ލަފާ ކޮށްފައެވެ. ނަމަވެސް ދެކުނު ފިޔަވާ އެހެން ސަރަހައްދުތަކަށް މޫސުން ރަނގަޅުވާނެ ކަމަށް މެޓް އޮފީހުން ބުނެއެވެ.\nމޫސުމާއި ބެހޭ އިދާރާއިން ވަނީ މޫސުން ރަނގަޅު ނަމަވެސް ދިޔަވަރު ބޮޑުވާ ވަޤުތުތަކުގައި އުދައެރުން އެކަށީގެންވާ ކަމަށް ލަފާކޮށް ސަމާލުވުމަށް އިލްތިމާސްކޮށްފައެވެ.


Zaamil Ge hat-trick Aai Eku Boduthafaathakun Molhuvi Shamsuddin Kataifi\nby vomadmin April 24, 2019\nމަމެން އައްޑޫސިޓީ އިންޓަރ ސްކޫލް ފުޓްބޯޅަ މުބާރާތުގައި ހަސަން ޒާމިލްގެ ހެޓްރިކާއެކު ބޮޑުތަފާތަކުން މޮޅުވި ޝަމްސުއްދީންސްކޫލް މުބާރާތުން ކަޓައިފިއެވެ.\nއިއްޔެހަވީރު ހިތަދޫ ޒޯންސްޓޭޑިއަމްގައި ޝަމްސުއްދީން ސްކޫލާއި މަރަދޫފޭދޫ ސްކޫލް ބައްދަލުކޮށް ކުޅުނު މެޗުގައި ހަސަން ޒާމިލްގެ ހެޓްރިކާއެކު7ލަނޑު0ލަނޑުގެ ތަފާތަކުން ޝަމްސުއްދީން މޮޅުވިކަމުގައިވިޔަސް ޝަމްސުއްދީން މުބާރާތުން ކަޓާފައިވަނީ ހިތަދޫ ޝަރަފުއްދީން ސްކޫލާއި ޕޮއިންޓްގެ ގޮތުން އެއްވަރުވެ ފައިދާ ގޯލްގެ ތަފާތުން ޝަމްސުއްދީނަށްވުރެ ޝަރަފުއްދީނަށް ކުރިލިބިގެންނެވެ.\nޝަމްސުއްދީން ސްކޫލް ކުޅުންތެރީންގެ ފަރާތުން އިއްޔެ މެޗްގައި ތަފާތު މޮޅުކުޅުމެއް ފެނިގެންގޮސްފައިވާއިރު މިމުބާރާތުގައި މޮޅު ކުޅުމެއް ދައްކަމުންއަންނަ އެސްކޫލްގެ ހަސަން ޒާމިލުވަނީ އިއްޔެ މެޗްގައި4ލަނޑު ޖަހާފައެވެ. ޝަމްސުއްދީން ސްކޫލުން މިމެޗްގައި ކާމިޔާބުކުރި އަނެއް3ލަނޑު ކާމިޔާބުކޮށްދިނީ އަހުމަދު ޒިޝާންއާއި އަހުމަދު އިބާންގެ އިތުރަށް އައްސަދު އަލީ ރަޝީދެވެ.\nމިމެޗުގައި ޝަމްސުއްދީން ސްކޫލް ޓީމުން ލަނޑު ޖެހުމަށްޓަކައި އެޓޭކިން ގޭމެއް ކުޅުނުއިރު މަރަދޫފޭދޫގެ ކުޅުންތެރީން މެޗް ނިމެންދެންވެސް ކުޅެމުންގޮސްފައިވަނީ ފަހަތަށް ފައިބައިގެން އެޓީމުގެ ޕެނަލްޓީއޭރިއާގެ ތެރޭގައެވެ. އެހެންކަމުން ޝަމްސުއްދީން ސްކޫލް ކުޅުންތެރީން އިތުރު ލަނޑުތަކެއް ޖެހުމަށް ކުރަމުންދިޔަ މަސައްކަތްތަކަށް އޭގެ ސަބަބުން ހުރަސްއެޅި އިތުރު ލަނޑުތަކެއް ޝަމްސުއްދީން ސްކޫލްގެ ކުޅުންތެރީންނަށް ކާމިޔާބުވާގޮތެއް ނުވިއެވެ.\nއިއްޔެގެ މެޗުން7ލަނޑު0ލަނޑުގެ ބޮޑުތަފާތަކުން ޝަމްސުއްދީން ސްކޫލް މޮޅުވެ މުބާރާތުން ކަޓައިގެންދިޔައީ3މެޗުކުޅެ 1 މެޗުން މޮޅުވެ އެއްމެޗުން އެއްވަރުވެ 1 މެޗުން ދެރަވެ4ޕޮއިންޓް ލިބިގެންނެވެ.\nޝަމްސުއްދީން ސްކޫލް ހިމެނޭ ގްރޫޕްގައި ހިމެނޭ ޝަރަފުއްދީން ސްކޫލް ކުޅުނު3މެޗުގެ ތެރެއިން 1 މެޗުން މޮޅުވެ އެއްމެޗުން ދެރަވެ އެއްމެޗް އެއްވަރުވުމުން އެޓީމަށްވެސް ލިބިފައިވަނީ4ޕޮއިންޓެވެ. އެހެން ނަމަވެސް ޝަރަފުއްދީން ސްކޫލާއި ޝަމްސުއްދީން ސްކޫލް ޕޮއިންޓްގެ ގޮތުން އެއްވަރުވެ ފައިދާ ގޯލްގެ ތަފާތުން ޝަރަފުއްދީންނަށް ކުރި ލިބޭތީ މިގްރޫޕުން ޝަމްސުއްދީން ކަޓާ ސެމީފައިނަލަށް ހޮވުނީ ޝަރަފުއްދީން ސްކޫލެވެ.\nޝަމްސުއްދީން ސްކޫލް ހިމެނުނު ގްރޫޕުގައި ، ހިމެނުނު ހިތަދޫސްކޫލް ޓީމް ކުޅުނު3މެޗުންވެސް މޮޅުވެ ގްރޫޕްގެ އެއްވަނަ ޓީމެއްގެ ގޮތުގައި ސެމީފައިނަލަށް ހޮވުނީ ހިތަދޫ ސްކޫލެވެ.\nމިގްރޫޕްގައި ދެން ހިމެނުނު މަރަދޫފޭދޫ ސްކޫލް ކުޅުނު3މެޗުންވެސް އެޓީމުވަނީ ބަލިވެފައެވެ.


Mishkaa ge maru; Ihmaaluge kolheh neh\nމިޝްކާގެ މަރު؛ އިހުމާލުގެ ކޮޅެއް ނެތް\nމިޝްކާ: މި ކުޑަކުއްޖާގެ މަރާއެކު ހެލްތު ނިޒާމު ބޮއްސުންލާފައިވާ މިންވަރު ވަނީ އެންމެނަށް ސާބިތުވެފައި\nމިދިިޔަ އަންގާރަ ދުވަހުގެ ރޭ ކޮވިޑް ބަލީގައި މަރުވި ފާތިމަތު މިޝްކާއަކީ ރާއްޖެއިން ކޮވިޑް ޖެހިގެން މަަރުވި އެންމެ ހަގު ކުއްޖާ އެވެ. އިމާދުއްދީން ސްކޫލްގެ ޖުވެލް ސެންޓަރުގައި ކިޔަވަމުން އައި މިޝްކާގެ ކުއްލި މަރާއެކު މިޝްކާއަށް ފަރުވާ ލިބުން ލަސްވުމުގައި ހުރި އިހުމާލުތަކުގެ ވާހަކަތަކުގެ އަޑު ބޭރަށް އައެވެ. މިޝްކާގެ ހާލު ސީރިއަސްވެ ކުއްލި ހާލަތުގައި ފަރުވާ ދިނުމަށް ގެންދިއުމަށް އެމްބިއުލާންސްއަށް ގުޅައިގެން ތިބެ ދެ ގަޑިއިރުވީއިރުވެސް އެމްބިއުލާންސްގެ ހަބަރެއް ނެތެވެ. އެންމެ ފަހުން މިޝްކާ ކަންފަތުން ލޭ އައިސް ނޭވާލަން އުނދަގޫވެ ހޭނެތުނެވެ. އޭރު ވެސް އެމްބިއުލާންސް އެއް ނުދެ އެވެ.\nއިހުމާލުގެ މި ވާހަކަތައް ބޭރަށް ނުކުމެ އަޑުގަދަ ކޮށްލުމުން މިޝްކާގެ މަރުގެ މައްސަލަ ސީރިއަސްކޮށް ބަލަމުންދާ ކަމަށް ހެލްތު މިނިސްޓްރީން ހާމަކުރި އެވެ. އަދި ޕްރެޝަރު ބޮޑުވެ ހެލްތު މިނިސްޓަރު އަހުމަދު ނަސީމް ވަނީ އަންގާރަ ދުވަހުގެ ރޭ ނޫސްވެރިންގެ ބައްދަލްވުމެއް ބާއްވާފަ އެވެ. މި ބައްދަލު ވުމުގައި މިނިސްޓަރު ވިދާޅުވި ގޮތުގައި އެ ރޭ ތަހުގީގު ނިމި ރިޕޯޓް ލިބޭނެ އެވެ. އަދި ވެފައިވާ އިހުމާލާއި އެ އިހުމާލާ ގުޅިގެން އަޅާ ފިޔަވަޅުތައް ހާމަކުރައްވާނެ އެވެ. މިނިސްޓަރު ވިދާޅުވި ގަޑީގައި ރިޕޯޓް ނިމި އާންމު ކުރެވޭ ގޮތެއް ނުވިއެވެ.\nމިނިސްޓްރީން ދެން މަސައްކަތް ކުރީ ބުރާސްފަތި ދުވަހުގެ މެންދުރު ރިޕޯޓް ނެރޭށެވެ. ނަމަވެސް އެ ރިޕޯޓް ނެރެވޭ ގޮތްވީ ހުކުރު ދުވަހުގެ ރޭ 11:26 ގައެވެ. ޓްވިޓާ މެދުވެރިކޮށެވެ. އެ ރިޕޯޓާއެކު މިޝްކާއަށް ފަރުވާ ލިބުން ލަސްވުމުގައި ހުރި އިހުމާލުތައް ހާމަވި އެވެ.\nމިޝްކާގެ ކޭސްގައި ކަން ހިނގާފައިވާ ގޮތް\nމިޝްކާ ކޮވިޑަށް ޕޮޒިޓިވް ވެފައިވަނީ މެއި މަހުގެ 30 ވަނަ ދުވަހު އެވެ. ހަމަޖެހިފައިވާ އުސޫލުގެ ތެރެއިން ޑޮކްޓަރެއްގެ ކޮންސަލްޓޭޝަނެއް ބޭނުންތޯ ކޮންޓެކްޓް ޓްރޭސިން ޓީމުން އެހުމުން ޑޮކްޓަރެއްގެ ކޮންސަލްޓޭޝަން ބޭނުންވާ ކަމަށް މިޝްކާގެ ބެލެނިވެރިޔާ އެދުނެވެ. ނަމަވެސް އެދުނު ގޮތަށް ޑޮކްޓަރެއްގެ ކޮންސަލްޓޭޝަން ދެވިފައިނުވާ ކަމަށް ހެލްތުގެ ރިޕޯޓުން އެނގެ އެވެ.\nއުސޫލު ހަަމަޖެހިފައިވާ ގޮތުން ކޮވިޑް-19 އަށް ޕޮޒިޓިވްވާ 15 އަހަރުން ދަށުގެ ކުދިންނަށް ކެއާ ކްލަސްޓާގެ ފަރާތުން ހާލު ބެލުމަށް ގުޅަން ޖެހެއެވެ. ނަމަވެސް ދެ ދުވަސް ވެގެން ދިޔައިރު ވެސް މިޝްކާގެ ހާލު ބެލުމަށް ބެލެނިވެރިޔާއަށް ގުޅާފައެއް ނުވެ އެވެ. ހެލްތު މިނިސްޓްރީގެ ރިޕޯޓްގައި ބުނެފައިވާ ގޮތުގައި މެއި މަހުގެ 31 ވަނަ ދުވަހު މިޝްކާ ހުން ގަދަވެ އެއްވެސް އެއްޗެއް ނުކެވި ވަރުބަލިވުމާއި އަދި ކެއްސާތީ އެޗްއީއޯސީގެ ކޯލު ސެންޓަރަށް ގުޅާ އެ މައުލޫމާތު އާއިލާއިން ދިނެވެ. އެއީ އެ ދުވަހު މެންދުރު 2:20 ގައެވެ.\nބެލެނިވެރިޔާ ދިން އެ މައުލޫމާތަށް ބިނާކޮށް ޖެނެރަލް ކޮންސަލްޓޭޝަނެއް ހެދުމަށް ޑީއެމްއާރުޓީގެ ޑޮކްޓަރު އެ ދުވަހު 3:53 ގައި ގުޅިއެވެ. އަދި ގޭގައި ބޭނުން ކުރަމުން ދާ ބޭސް ކުރިއަށް ގެންދިއުމަށާއި އިތުރު ކަމެއް ދިމާވެއްޖެނަމަ އަލުން ގުޅުމަށް ޑޮކްޓަރު ލަފާދެއްވި އެވެ.\nއެ ރޭ 9:06 ގައި މިޝްކާގެ ހާލަތު ގޯސްވުމާއި ގުޅިގެން ބެލެނިވެރިޔާ ވަނީ ކޯލްސެންޓަރަށް ގުޅާފަ އެވެ. އަދި މިޝްކާގެ ހާލު ގޯސްވާހެން ހީވާ ކަމަށާ ނޭވާލަން އުނދަގޫވެ އަތްތަޅުވާ ހަދާ ކަމަށް ބުނެ އަދި ވީހާވެސް އަވަހަށް ޑޮކްޓަރަކަށް ދައްކަން ބޭނުންވާ ވާހަކަ މިޝްކާގެ ބެލެނިވެރިޔާ އެންގި އެވެ.\nމި މައުލޫމާތާއި ގުޅިގެން ޑީއެމްއާރުޓީގެ ޑޮކްޓަރެއް ބެެލެނިވެރިޔާއަށް ގުޅުމަށް މަަސައްކަތްކުރި ނަމަވެސް އެ ވަގުތު ގުޅިފައެއް ނުވެއެވެ. އޭގެ ފަހުން މިޝްކާގެ ބެލެނިވެރިޔާ ކޯލް ސެންޓަރަށް ގުޅާ ނޭވާ ނުލެވިގެން އުނދަގޫވާ ވާހަަކަ އެންގިއެވެ. އެއީ އެރޭ 10:06 ގައެވެ. އަދި އެ މައުލޫމާތާއި ގުޅިގެން ޑޮކްޓަރަކު ގުޅުމުން މިޝްކާގެ ހާލަތު ސާފު ކޮށްދިން ނަމަވެސް 10:39 ވީއިރުވެސް އެމްބިއުލާންސް ދާން އަންގާފައި ނުވާކަން އެ ރިޕޯޓުން އެނގެ އެވެ.\nއެރޭ 11:16 އާއި 11:33 އާ ދެމެދު މިޝްކާގެ ބެލެނިވެރިޔާ ވަނީ ފަސް ފަހަރު ކޯލް ސެންޓަރަށް ގުޅާފަ އެވެ. މި ތަނުން އެއް ކޯލްގައި މިޝްކާގެ ހާލު ދަށްވަމުންދާ ކަމަށާ ހޭނެތިފައިވާ ކަމަށް އަދި ކަންފަތުން ލޭ އަންނަ ކަމަށް ބުނެފައި ވެއެވެ. މި ކޯލްތަކުގައި މިޝްކާ ބަލާ ފޮނުވާނެ ކަމަށް ބުނެފައިވީ ނަމަވެސް އެމްބިއުލާންސް ގޮސްފައެއް ނުވެއެވެ. އެމްބިއުލާންސް ދިއުން ލަސްވާ ކަމަށް ބެލެނިވެރިޔާ ބުނެފައިވާ ކަމަށްވެސް އެ ރިޕޯޓްގައި ވެއެވެ.\nއަދި އެމްބިއުލާންސް ފޮނުވާފައިވާ ކަމަށް ކޯލް ސެންޓަރުގެ ފަރާތުން ބުނެފައިވީ ނަމަވެސް އެމްބިއުލާންސް އެކްޓިވޭޓް ކޮށްފައެއް ނުވެއެވެ. އެމްބިއުލާންސް ފޮނުވާ ކަމަށް ބުނެ އާއިލާއަށް ދީފައިވަަނީ ދޮގު މައުލޫމާތެވެ.\nއެމްބިއުލާންސް ދިއުން ލަސްވެގެން އެރޭ 11:27 ގައި މިޝްކާގެ އާއިލާގެ މީހަކު ދަރުބާރުގެއަށް ވެސް ދިޔައެވެ. އަދި އެތަނަށް ގޮސް ހާލަތު އެންގި އެވެ. އެމްބިއުލާންސް ބޭނުންވާ ކަމަށް އެޗްއީއޯސީގެ ފެސިލިޓީ މެނޭޖްމަންޓް ކްލަސްޓާ އިން އީއެމްއެސްއަށް އަންގާފައި ވަނީ އޭގެ ފަހުން 11:32 ގައެވެ. މިޝްކާ ބަލާ އެ ގޭ ދޮށަށް އެމްބިއުލާންސް ގޮސްފައިވަނީ އެ ރޭ 11:38 ގައެވެ. އަދި އޭރު މިޝްކާގެ އެއްވެސް ހަރަކާތެއް ނެތުމުން ސީޕީއާރު ފެށި އެވެ. މިޝްކާ އައިޖީއެމްއެޗްގެ އީއާރަށް ގެންގޮސްފައި ވަނީ އެ ރޭ 11:42 ގައެވެ. ފަރުވާ ދެނިކޮށް މަރުވެފައި ވަނީ އޭގެ ކުޑައިރުކޮޅެއްގެ ފަހުންނެވެ.\nހާދިސާގައި ފާހަގަކުރެވުނު ކަންކަން\nހެލްތް މިނިސްޓްރީން ބުނި ގޮތުގައި ސިއްހީ ހިދުމަތް ފޯރުކޮށް ދިނުމުގައި އެ ވަގުތު އަމަލު ކޮށްފައި ވަނީ އިމަޖަންސީ ހާލަތުގައި އަމަލުކުރާ ގޮތަކަށް ނޫނެވެ. އަދި އެމްބިއުލާންސް ޓްރިގާ ކުރަންޖެހޭ ވަގުތު އެކަން ވެސް ކޮށްފައެއް ނުވެއެވެ. އިމަޖަންސީއެއްގެ ގޮތުގައި ރިޕޯޓް ކުރެވުނު ހިސާބުން އެމްބިއުލާންސް އެކްޓިވޭޓް ނުކުރެވި ދެ ގަޑިއިރާއި 26 މިނެޓް ހޭދަވި އެވެ.\nއަދި އަމަލުކުރަަން ޖެހޭ އުސޫލުތަކާއި އެއްގޮތަށް އެމްބިއުލާންސް ފޮނުވަން އަންގާފައި ވެސް ނުވެއެވެ. ކޯލް ސެންޓަރަށް ލިބިފައިވާ ކޯލްތަކަށް ބަލާއިރު މިޝްކާގެ ހާލަތު ސީރިއަސް ކަމާއި އެހީއަށް ބޭނުން ވެފައިވާ އަވަސް މިންވަރު ވެސް ކޯލް ސެންޓަރަށް ބެލިފައެއް ނުވެއެވެ.\nއިމާޖަންސީ މެޑިކަލް ސާވިސްއަށް މައުލޫމާތު ލިބުމާއެކު އެމްބިއުލާންސް އެކްޓިވޭޓްކޮށް 10 މިނެޓްތެެރޭގައި މިޝްކާ ހޮސްޕިޓަލަށް ގެނެސްފައިވީ ނަމަވެސް ކުރީން ހޭދަވީ ގިނަ ވަގުތުތަކުގެ ސަބަބުން މިޝްކާއަށް ފަރުވާ ނުލިބި އެތައް ވަގުތެއް ހޭދަވެގެން ވަނީ ގޮސްފައެވެ.\nހެލްތްގެ ރިޕޯޓްގައި ބުނާ ގޮތުން މިޝްކާގެ މަރާއި ގުޅިގެން ފާހަގަކުރެވުނު ކަންކަން ތަކުރާރުވިޔަ ނުދިނުމަށް ގިނަ ފިޔަވަޅުތަކެއް ވަނީ އަޅާފައެވެ. މައިގަނޑު ގޮތެއްގައި އަޅާފައިވާ ކޯލް ސެންޓަރު ރަނގަޅު ކުރުމަށް އެޅި ފިޔަވަޅުތަކެވެ. އިމަޖަންސީ ހާލަތްތަކުގައި އަވަހަށް ފިޔަވަޅު އެޅޭނެ ގޮތްތަކެވެ. އަދި އެމާޖެންސީ މެޑިކަލް ސާވިސް (އީއެމްއެސް) އަކީ ވަކި ހިދުމަތެއްގެ ގޮތުގައި ގާއިމު ކުރަން ނިންމާފައިވާ ކަމަށްވެސް ވަނީ ބުނެފައެވެ.\nއިހުމާލުވި މީހުނާ ދެކޮޅަށް ތަހުގީގު ކުރުން\nމިޝްކާގެ މަރުގެ މައްސަލާގައި ހެލްތް މިނިސްޓްރީން ނެރުނު ރިޕޯޓްގައި އިހުމާލުގެ އަމަލުތަކެއް ފާހަގަކޮށްފައިވީ ނަމަވެސް އިހުމާލާއި ގުޅިގެން މިހާތަނަށް އެއްވެސް މީހަކަށް ފިޔަވަޅު އެޅި ކަމަކަށް ބުނެފައެއް ނުވެއެވެ. އަދި މައްސަލާގައި ސީދާ ގޮތުން އިހުމާލުވީ ކޮން ބައެއްކަން ސާފުކޮށް ބުނެފައެއް ނުވެއެވެ. މުޅި ރިޕޯޓަށް ބަލާއިރު މައްސަލަ އޮތީ އެޗްއީއޯސީގެ ކޯލް ސެންޓަރުގައި ކަމަށް ވަނީ ފާހަގަ ކޮށްފައެވެ.\nމި މައްސަލައާ ގުޅޭގޮތުން ވާހަކަ ދެއްކެވި ބައެއް ގާނޫނީ ވަކީލުންނާއި ރައްޔިތުންގެ މަޖިލީހުގެ މެންބަރުން ފާހަގަ ކުރެއްވި ގޮތުގައި އިހުމާލުގެ މިފަދަ މައްސަލަތައް ތަކުރާރުވިޔަ ނުދިނުމަށް އެންމެ މުހިންމީ އިހުމާލުވި މީހުންނަށް ފިޔަވަޅު އެޅުމެވެ. އެ މީހުން މަގާމުން ވަކިކުރުމެވެ. އަދި އިހުމާލުވުމުގެ ސަބަބުން މީހެއްގެ ފުރާނަ ގެއްލިފައިވާތީ އެއީ ދައުވާ ކުރަންވެސް ޖެހޭނެ މައްސަލައެކެވެ.\nކޮވިޑް ބަލީގައި މަރުވި އުމުރުން 10 އަހަރުގެ ފާތިމަތު މިޝްކާ\nކްރިމިނަލް ކޯޓްގެ ކުރީގެ އިސް ގާޒީ އަދި ގާނޫނީ ވަކީލް އަހުމަދު ހައިލަމް ވިދާޅުވި ގޮތުގައި އިމާޖެންސީއެއްގެ ގޮތުގައި ރިޕޯޓު ކުރެވުނު ފަހުން އެންބިއުލަންސް ފޮނުވަން ދެ ގަޑިއިރާއި 26 މިނިޓް ނެގުމުން އިހުމާލު އޮތް މިންވަރު ހާމަވެގެން ދެއެވެ. އަދި މިކަމުގައި އިހުމާލު ވެފައިވާ ފަރާތްތަކުގެ މައްޗަށް ޖިނާއީ ތަހުގީގު ހިންގަން ޖެހެއެވެ. އެ ތަހުގީގު ފެށުމަށްވެސް ހައިލަމް ގޮވާލެއްވިއެވެ.\nމި މައްސަލާގައި ކަމާބެހޭ އިދާރާތަކުގެ އިސް ބޭފުޅުންގެ އިހުމާލުވެސް އެބައޮތް ކަމަށް އެތައް ބަޔަކު ދެކެއެވެ. އެ ތުހުމަތުތަކާއި ގުޅިގެން މިނިސްޓަރު ނަސީމް ކުރީން ވަނީ އެމަނިކުފާނުގެ އިހުމާލެއް އޮތްތޯ ބައްލަވާނެ ކަމަށް ވިދާޅުވެފައެވެ. ނަމަވެސް ހެލްތްގެ ރިޕޯޓްގައި އެފަދަ އެއްވެސް ވާހަކައެއް ހިމަނާފައެއް ނުވެއެވެ.\nރިޕޯޓްގައި އެ ވާހަކަތައް ހިމަނާފައި ނެތްނަމަވެސް އިހުމާލުގެ އެތައް ވާހަކަތަކެއް އެ ވަނީ ފާހަގަކޮށްފައެވެ. ފަރުވާ ނުދެވި ލަސްވެ އުމުރުން 10 އަހަރުގެ މިޝްކާ ވަނީ މިދުނިޔެއާ ވަކިވެފައެވެ. މިއީ ފަރުވާ ކުޑަކަމާއި އިހުމާލުވުމުގެ ނަތީޖާއެވެ. އެ އިހުމާލުވުމަށް ފިޔަވަޅު އަޅަން ޖެހެއެވެ.\nމިނިސްޓްރީ އޮފް ހެލްތު ކޮވިޑް-19 މަރު + މިޝްކާގެ މަރު\nމިޝްކާގެ މަރު: ފިޔަވަޅު އެޅުމުގައި ފަހަތަށް ނުޖެހޭނެ\nމިޝްކާގެ މަރު: ހުރިހާ މަރުހަލާއެއްގައި އިހުމާލު


BREAKING: Jinni Ulhey Kamah Bune Thulhaadhoo Schoolgai Thalhualhuvaifi - Vaguthu\n10 މަސް ކުރިން ( ޖުލައި 11, 2019 )\nޖިންނި އުޅޭކަމަށް ބުނެ، ބ.ތުޅާދޫ ސްކޫލްގައި ތަޅު އަޅުވައިފިއެވެ.\nތުޅާދޫ ސްކޫލްގައި ތަޅުއެޅުވީ އެ ސްކޫލްގެ ބެލެނިވެރިން ނުކުމެއެވެ. ސްކޫލްގައި ތަޅުއަޅުވާފައި ވަނީ މިއަދު ހަވީރު 17:30 ހާއިރުއެވެ.\nއެރަށުން ވާހަކަދެއްކި މީހަކު ބުނީ، ސްކޫލްގައި ތަޅު އެޅުވީ ރޫހާނީ ކަންތައްތައް ބޮޑުވެ ދަރިވަރުންނަށް ގެއްލުންވަމުންދާތީ ކަމަށެވެ.\nއެނގިފައިވާގޮތުން ބެލެނިވެރިން ބޭނުންވަނީ ސްކޫލްގައި ހުރި ދުވަސްވީ ގަހެއް ކަނޑާލާށެވެ.\nއެރަށުން ވާހަކަދެއްކި މީހަކު ބުނީ، ދެން ސްކޫލް ހުޅުވާނީ ގަސް ކަނޑާލުމުން ކަމަށެވެ. އެނގިފައިވާގޮތުން ގަސް ކަނޑާލަން އެޑިއުކޭޝަން މިނިސްޓްރީން ބޭނުން ނުވެއެވެ. ސަބަބަކީ އެއީ ވަރަށް ގިނަ ދުވަސްވެފައިވާ ގަހަކަށް ވާތީ އާއި އެގަހަކީ ހިމާޔަތް ކޮށްފައިވާ ގަހަކަށް ވާތީ އެވެ.\nތުޅާދޫ ސްކޫލްގެ ދަރިވަރުން މީގެ ކުރިން ވެސް ސްކޫލްގައި ތިއްބާ އަނބުރައި ގަނެގެން ވެއްޓުމުގެ މައްސަލަތައް ދިމާވެފައި ވެއެވެ. މިދުވަސްކޮޅު އަނެއްކާ ވެސް ސްކޫލްގައި ތިއްބާ އަނބުރައިގަނެގެން ވެއްޓޭ ކުދިންގެ އަދަދު ވަނީ އިތުރުވެފައެވެ.\nމިއަދު ސްކޫލްގައި އޮތް ބެލެނިވެރިންގެ ބައްދަލުވުމެއްގައި ގަސް ކަނޑާލުމަށް ބައެއް ބެލެނިވެރިން ޚިޔާލުފާޅުކޮށް އެކަމަށް ގޮވާލަމުން ދަނިކޮށް ވެސް ދެބެލެނިވެރިޔަކު އަނބުރައިގަނެގެން ވެއްޓިފައި ވެއެވެ.\nތުޅާދޫ ސްކޫލްގެ ގޯތިތެރޭގައި ހުރި ގަސް ކަނޑާލުމާއި ގުޅޭ ގޮތުންނާއި ސްކޫލްގައި ތަޅު އެޅުވުމާއި ބެހޭ ގޮތުން އެޑިއުކޭޝަން މިނިސްޓްރީގެ ބަހެއް ނުލިބެއެވެ.\nއަންނަ ހަފްތާ ހޯމަ ދުވަހުން ފެށިގެން ޓީވީ މެދުވެރިކޮށް ކިޔަވައިދޭން ފަށަނީ\nޖުލައި 11, 2019 20:22\nގަސްކަޑާނުލާ، އެކި ކުލަ ކުލައިގެ ފުއްޕާ ހަން ގަހުގަ އަޅުވާލާ،\nއަޖާބެއް... ބަލަ ކޮންކަހަލަ ގަހެއްކަން ނޭގެންޏާ ނޭގޭ ވާހަކަ ހަބަރުލިޔާމީހާ ލިޔާކަށް ނުޖެހޭތަ\nގަހެއް ކަނޑައިގެން ރޫޙާނީ ކަމަކުން ސަލާމަތް ވާނެކަމަށް ޤަބޫލު ކުރުމަކީ ޝައިޠާނީ ކަމެއް\nޖުލައި 11, 2019 22:00\nއެހެންތަ؟ ކަލޭ އުޅޭ ގެ ތަޅާލީމާވެސް ކަލެއަށް ހަމަ އެގޭގައި އުޅެވޭނެތަ؟؟؟؟؟؟؟؟\nޖުލައި 11, 2019 22:15\nގަމާރުމީހާ ތިއޮތީ ބިދުއައަށް ގޮސް ހުސްވެފަ\nޖުލައި 12, 2019 01:18\nގަމާރުމީހާގެ ނަމުގައި ކޮމެންޓް ކޮށްފައި މިވަނީ ސިޙުރުވެރި ކައްޒާބެއް ނޫންބާ؟\nޖުލައި 11, 2019 20:51\nގަހުގަ ތަތްކޮއްފަ އިން ޖިންނި އެއްތަ ގަސް ކެނޑީމަ ދާނީ؟؟\nޖުލައި 11, 2019 20:54\nއަންނިބެ އާ ޖާބިރު ތިތަނަށް ފޮނުވަން ފެނޭ..\nޖުލައި 11, 2019 21:02\nކުދިން ހަނާވިޔަސް ނަމަ ނަމަ ޖަޒީރާ ރާއްޖޭގެ ގަހެއް ކަޑާނުލާތި. ބޯހަލާކު??\nޖުލައި 11, 2019 22:13\nގަސް ކަނޑަން ބުނި މީހަކު އެއޮތީ ބިދުއަ އަށް މަގުފަހި ކޮށްފަ. ހެނދުނާ ހަވީރުގެ ޒިކުރުތައްކިޔާ ބަރާބަރަށް ނަމާދުކުރީމަ ނިމުނީ. ފަންޑިތަހަދާ މީހުން ބުނާއެއްޗެހި ގަބޫލުކުރުމަށްވުރެ މާ ރަނގަޅުވާނެ އަލިފާނަށް ފުންމާލިޔަސް\nޖުލައި 12, 2019 00:11\nކަނޑާނެ ކަމެއްނެތް.. އަންދާލާ..\nޖުލައި 11, 2019 22:24\nބަލަން ނުތިބެ ގޮސް ގަހުގަ ރޯކޮއްލާ.. އެނިމުނީނުން..\nޖުލައި 11, 2019 21:07\nބޮޓުންތަކެއް. ހުސް ބޮޓުން ތިބޭނީ ތުޅާދޫގައި. ތިޔޭގެ ދެރަވާނީ އެޑިޔުކޭސަން މިނިސްޓަރަކަށް ނޫން. ކަލޭމެންގެ ދަރިންނައް.\nޖުލައި 11, 2019 21:16\nއެސޮރުމެން ވެސް ކިޔަވަން ދަނީ ކަންނޭނގެ\nކޮންމެ މީހަކީ ސަރުކާރެއް\nޖުލައި 11, 2019 21:24\nކީކޭ ދެން ބުނާނީ! މިކަހަލަ ޖާހިލު ޢަމަލު ހިންގާ މީހުންނަށް ހަރުކަށި ޢަދަބު ދިނުމަށް ގޮވާލަމެވެ. ބެލެނިވެރިން ބޭނުންވީމަ ގަސް ކަނޑާފަ، އެމީހުން ބޭނުންވީމަ ވަޅު ކޮނެފަ، އެމީހުން ބޭނުންވީމަ ތަޅު އަޅުވާފަ، މީދެން ކޮންފަދަ ކަމެއްހެއްޔެވެ! ތިހެންވިއްޔާ، މިހާރު ބެލެނިވެރިން ތި ދިނީ ޖިންނިތަކަށް ސްކޫލް ހިންގުމުގެ ފުރުޞަތެވެ. މިހާރު އެ އެއްޗިހިތަށް ތިބޭނީ މެނޭޖްމަންޓް އެއްކޮށް ބަދަލު ކޮށްލައިގެންނެވެ.\nޖުލައި 11, 2019 21:26\nގަސް ކަނޑަންވީކީނޫން. ޝަރުއީ ރުގުޔާ ވޯކްޝޮޕް ބާއްވާފަ ސަލަފް ޖަމިއްޔާއިންވެސް ހުރިހާ އެޕިސޯޑެއް ނެތް ޔޫޓިއުބަށް ލާފައެއް. އެ ސުކޫލުކުދީންނާ ރާއްޖޭ އެންމެންނަށް ކިޔަވާދޭންވީ. ސުކޫލުތަކުގަ އެ ކިޔެވުން މަޖުބޫރުކޮށްބަލަ ދަރީން ސަލާމަތްކުރަންޏާ\nޖުލައި 11, 2019 23:43\nއަނެއްކާ އަނެއް ގަޅި ވާހކަ\nޖުލައި 12, 2019 14:23\nކަލޭ ރުގްޔާދެކެ ހާދަބިރެއް ތިގަންނަނީ..\nޖުލައި 12, 2019 00:09\nވޯކުސަޕު ބޭއްވުނީމަ ނިމުނީދޯ.. އެހެޔޮ ވޯކުސަޕު ބާއްވާފަ ރުގިޔާ ނުކުރިޔަސް.. ނޫނީ ކުރެވުނާ ނުދިނަސް.. މިތާ މިއޮތް ސަރުކާރަކީ ރުގިޔާ ކިޔާއެއްޗެއް ދަންނަ ބަޔެއްކަމުގައި ދެކެނީތަ..؟\nޖުލައި 17, 2019 22:43\nޢެހެން ވުމަކީ ވެސް އެކަސީ ގެން ވަާނެ ކަމެން ކަލޭމެން ދުނިޔޭގެ މަޖަލުގަ ގެއްލިފަ ތިއްބަސް އިންސަާނުންނަށް ނުފެންނަ މަހްލޫގުން އުޅެޭކަން ގަބޫލް ކުރުމަކީ ވެސް ދީނުގަ އޮންނަ ކަމެކޭ ދަރިންނޭ ވިސްނާބަލަ .\nޖުލައި 11, 2019 21:28\nދިވެހިރައްޔިތުންގެ ވޯޓުހޯދުމަށް އެމްޑީޕީން ހެދި ސިޙުރުތަކުގެ އަސަރުތައް ތިޔަ ފެންނަނީ!\nޖުލައި 12, 2019 08:47\nކޮސްކަމާއޭ!! ސަރުކާރަށް މަތި ކުރޭ ހުރިހާ ކަމެއްވެސް. މިރަށުގައި ޖިންނި އުޅެނީކި ނޫން.ތިޔައީ ޔާގުންޑާގެ ސަޕޯޓަރުން ސަރުކާރާ ދެކޮޅު ހަދަންވެގެން ދައްކާ ބަހަނާ.އެހެންޏާ ތި ނުކުށް ހުރިހާ ބެލެނިވެރިންނަކީ ޔާގުންޑާއަށް މަރުދޭމީހުން.\nޖުލައި 17, 2019 18:46\nޝަރުއީ ރުގުޔާ + ފަސްޓްއެއިޑް ވަކި މާއްދާއެއް ގޮތުގަ ކިޔަވަދޭންވީނު ސުކޫލުތަކުގަ. ކުދިންނަށް އަމިއްލަ ސަލާމަތް ހޯދަން ދަސްކޮށްދޭންޖެހޭ މުޖުތަމައަށް ނެރުމުގެ ކުރިން\nޖުލައި 13, 2019 01:38\nފުރިހަމަ އިސްލާމް ދީން ކިޔަވާ ދޭނަމަ ތިހުރިހާ ބާބެއް އެނގި ދަސްވީސް...\nޖުލައި 13, 2019 14:48\nތިކަމާ އެއްބަސް. ރާއްޖޭގަ އިސްލާމްދީން ކިޔަވާދެނީ ނަމަކަށް. ހަރާން ކަށަވަރު އޭގެން ދަސްވާއެއްޗެއް. ދިން އުނގެނުމަށް އުމުރު ހޭދަކުރިއަސް ވަގުތު އޮންނާނީ މަދުވެފަ. އެހާވެސް ފުޅާ ދީނެއް، އިލްމެއް މި ދީނަކީ.\nޖުލައި 11, 2019 21:42\nމޑޕ ވެރިކަމަށް ފެންނަން ހެދި ސިހުރު ތައްކުށެއް ކުދިން ތަކަކަށް.\nޖުލައި 11, 2019 21:43\nތީ ހާދަ ދެރަކަމެކޭ. މި ސަރުކާރުގަ ތުޅާދޫ ސްކޫލް ގަަ ޖިންނި އުޅެގެންނުވާނު.\nޖުލައި 11, 2019 21:56\nޖިންނި އުޅެނީކީނޫން. ބޭނުމަކީ ތިޔަ ގަސް ކަޑާލުން...މީ ތުޅާދޫ މީހުންގެ ސަރުކާރެއް.. ސުކޫލްގަ ތަޅުއެޅުމަކީ ސަރުކާރައް ކުރި މަލާމާތެއް...މިކަމުގަ އަޑީގަ ހިސާނު ހުރުމަކީ ވަރައް ގާތްކަމެއް..\nޖުލައި 11, 2019 22:02\nތިކަމުން ދޭހަވަނީ ރައްޔިތުންގެ އީމާން ތެރިކަން ކުޑަކަން. ކޮން ގަހެއް ކަނޑާކަށް. ދީނީ ކަންކަމާއި ތި ރަށުގެ ރައްޔިތުން ދުރުކަން ތިޔަކަމުންވެސް އެނގެނީ. ރަށުގެ ހުރިހާ ގެތަކުގަވެސް 24 ގަޑިއިރު ޤުރުއާން ޖަހާފަ ބަހައްޓަބަލަ. ކަސައުޓީ އެއް ނޫން ބަލަންވީ.\nޖުލައި 11, 2019 22:05\nދިވެހީން އެމީހުންގެ މޮޔަކަންމަތީ އަބަދަށް. ގަސް ކަނޑަން އެބުނީ ބިދުއަ އަށް މަގުފަހިކުރަން. ދެއަތް އުފުލާ ދުއާއެއް ކޮށްލިޔަސް ތިކަމުން ސަލާމަތް ވާނެ. ރައްކާތެރިކަމުގެ ފިޔަވަޅު އަޅައިގެން ތިބެބަލަ ހެނދުނާ ހަވީރުގެ ޒިކުރުތައްކިޔާ އެކަމަށް ހޭނިބަލަ. ފުރަތަމަ ދީނީގިތުން އުނގެނިބަލަ! އޭނަ ބުންޏޭ މީނަ ބުންޏޭ ކާފަ ބުންޏޭ އެއްނޫން ރަސޫލާ އަމަލުކުރެއްވިގޮތް ބަލާ އެގޮތައް އަމަލުކުރީމަ ހުންނާނީ ރަނގަޅަށް.\nޖުލައި 11, 2019 23:57\nމަގޭ ގޭގެ ކުރިމަތީ ހުރި ގަހެއްގަ މީހަކު ކާއްޓެއް އެލުވި އަހަރެން އެހިން އޭނަ ކާރީ ތީކޮންކަމެއހޭ އޭނަބުނީ މީނަދުރެއް ބުނެގެން ކުރިކަނެކޭ މިއާ ނުކުޅެއްޗޭ އެދުވަހުގެ ރޭ އޭނަ ހުރިގޭގެ މީހަކު މަރުވި އަނެއްދުވަހު އަނެކަކު މަރުވި މިގޮތައް5މީހުން މަރުވެއްޖެ އެގޭ މީހުން މަރަން ހެދި ސިހުރަކަށްވީ ގަހުގަ އެލުވި ކާށި އެނެގިފަހުން އެގޭ މީހުނނަށް އެވާގޮތައް ނުވެ\nޖުލައި 11, 2019 22:06\nޖިންނި ސައިޠާނުންގެ އުނދަގޫ ޖެހިފައި ތިބި ބަޔަކަށް އިޙްސާސްކުރެވޭނީ އެއީ ކިހާވަރެއްގެ ކަމެއްކަންވެސް!\nއަސްލުވެސް...އަހަރެން ދުށިން އެފަދަ ކަމެއް މެދުވެރިވި ދެއަންހެންކުއްޖަކު އުޅުނު ނިކަމެތިހާލު..\nޖުލައި 11, 2019 22:21\nއެގަސް ގަހުގެ މޫތަކާއި އެކުނާގާފަ އަންދާލަން ޖެހޭ.. އެޔައްފަހު އެގަސް ހުރި ސަރަހައްދު ވަށައިގެން ކޮނެ ގަހުގެ އަޑީގައި ހުރި ވެލިތަކާއި އެކު ނަގާފަ އެ ވެއްޔައް ރުގްޔާ ފެން އަޅާފަ އެވެލިތައް ކަނޑައް އުކާލަންޖެހޭނެ. އެއައްފަހު އެގަސް ހުރި ވަޅުގަނޑައް ރުގްޔާފެން އަޅާފަ އެތަނައް އައުވެލި އަޅާލަންޖެހޭނެ. ދެން4މަސް ވަންދެން ކޮންމެ ދުވަހަކު ބަގަރާ ސޫރަތާއި ޔާސީންސޫރަތް ހެނދުނާއި ހަވީރު ސުކޫލް ގޯތުތެރޭގައި ބާރައްޖަހަންވާނެ. އަދި ސުކޫލް ގޯތިތެރެއައް މަދުވެގެން4މަސް ވަންދެން ރުގްޔާފެން ކޮންމެދުވަހަކު ފަތުރަންވާނެ. އަދި ކުލާސްތަކުގެ އެތެރެއައް ސުޕުރޭކުރަންވާނެއެވެ.\nޖުލައި 11, 2019 22:42\nSharuee ruguyaaga thikahala bidhuaveri kankan kurumeh nuvey. Thiee fandithavereenge falsafaa. Hadheesthakaa ehchehi kiyaa rangalhah ungeney.\nޖުލައި 12, 2019 00:17\nސިހުރު ހަދާފައިވާ އެއްޗެއްވާނަމަ.. މިސާލަކައް ސިހުރު ލިޔެފައި ނުވަތަ ވަޅުލާފައި ނުވަތަ މޮހޮރެއްކަހަލަ އެއްޗެއް ޖަހާފައި ވާނަމަ އެއެއްޗެއް ވަކި ގޮތަކައް ނައްތާލަން ޖެހޭ.\nޖުލައި 12, 2019 10:37\nގަހުގެ މޫތަކާ ވެލިތައްނަގާ އާވެލިއެޅުމާ ކްލާސްރޫމްތެރަށް ސުޕުރޭކުރުމާ މީ ގަބޫލުކުރެވޭކަނެއްނޫން. މީހުންގެ ވަގުތު ބޭކާރު ކުރަންވެގެން އުޅޭއެއްޗެއް ށައިތާނާއަކީ. ސިހުރު ހުރިތަނެއް 100% ޔަގީންވަންޏާ ދޯ އެތަނަކަށް ރުގުޔާފެން އަޅަން ޖެހޭނީ.\nޖުލައި 12, 2019 14:01\nސިހުރުވެރިޔާ ސިހުރު ކިޔަވާފަ އަޅާފެނާއި.. އަދި ގަސްގަހަށާއި ތަކެއްޗައް ހަދާފަ ހުންނަ ހުރިހާ ސިހުރަކީ ފެންނަން ހުންނައެއްޗަކައ ނުވާއިރު..ސިހުރުގެ އަލާމާތް ފެންނަ ސަރަހައްދުތަކައް ރުގްޔާފެން އަޅައި އެލަމާތްތައް ފިލުވުމައް މަސައްކަތް ކުރެވިދާނެ.\nޖުލައި 11, 2019 22:22\nތަޅު އެޅުވީމަ ދެން ޖިންނި އަކަށް ނުވަދެވޭނެ ބާ؟\nޖުލައި 11, 2019 22:55\nގަހެއްނޫނެންނު ކަޑަންވީކީ ސިހުރު ހަދާމީހަކު ހޯދާފަ އެމީހަކުނު ހައްޔަރު ކުރަންވީ\nޖުލައި 12, 2019 00:20\nސިހުރު ހަދާ ގޮލާ މިތާގަ ކޮމެންޓު ކުރަންވެސް ހުރެދާނެ..\nޖުލައި 12, 2019 18:12\nއެހެން އެހެން ކޮމެންޓު ކުރީމަ ރިޕްލައި ކުރުމުގަ އަވަދިނެތިވެސް އެކަލޭގެ އުޅެފާނެ ކަން ނޭގެދޯ\nޖުލައި 11, 2019 22:27\nހެދުނު ކުދިން ސްކޫލަށް ދިޔުމުގެ ކުރިން ހެދުނާ ހަވީރުގެ ދުޢާތައް ޖަހާބަލަ ސްކޫލްގައި. އަދި ސްކޫލްއަށް ފަތިސް ނަމާދުކޮއްގެން ފޮނުވާ\nޖުލައި 12, 2019 07:44\nދެން އިރުކޮޅަކުން މިއުޒިކްޖަހާ ނަށުވާފަ ފާޑުފާޑުގެ ސެލެބްރޭޝަން ހެދީމަ ހުންނާނީވެފަ.\nޖުލައި 11, 2019 22:28\nޖިންނި ތަ ނޫނީ އަންނިތަ\nމާކުރަތު ސްކޫލުގަ ހުންނަ 2ނިކަ ގަހަކީ މާކުރަތުގަ ސިހުރު ހަދާ ގިނަމީހުންގެ އައްޑާ. ސިހުރުވެރިން ކޮންޓްރޯލް ހަދާފަ އާންމުކޮށް ހުންނަނީ މިކަހަލަ ތަންތަނުގައި ހުންނަ ނުކަޑާނެހެން ހުންނަ ރުއްގަހަށް\nޖުލައި 12, 2019 00:14\n. އެގަސް އަންދާލަބަލަ..\nޖުލައި 11, 2019 22:59\nމުޅި ރާއްޖޭގެ އެތަންމިތަނުގަ ކެނެރީގޭކަލޯވަނީސިހުރު ހާހަރުތައްހަދާ މީހުނާތަންތަން ހަލާކުކޮއްފަ\nޖުލައި 12, 2019 02:52\nއަންނި އުފަންވުމުގެ ކުރިންވެސް ތިޔާ ރަށަކީ ސިހުރު ހާއްޔެއް.\nޖުލައި 12, 2019 14:09\nއާނ..ރާއްޖޭގެ ވަރައް ގިނަރަށްތަކުގައި މި ސިހުރު އޮންނަނީ އާންމުވެގަ.. ދެން އެކަކުވެސް އިނގޭކަމަކައް ނަހަދާނެ.. އަދި ރުގިޔާއަކީ ކޯޗެއްތޯ ވެސް ނުހޯދާނެ.. ދެން އެންމެން ތިބެގެން އެއްބަޔަކު އަނެއްބަޔަކައް ސިހުރުހަދަމުން ހަދަމުންގޮސް ރަށުގަނޫޅެވޭވަރުވެގެން ރަށުން މީހުން އެހެން ތަންތަނައް ބަދަލުވެ ރަށް އެންމެފަހުން ފަޅުވަނީ ނޫނީ މީސްކޮޅު އިންތިހާއައް މަދުވެގެން ދެއެވެ. ހެއްވާ ކަމަކީ މިހުރިހާކަމެއް ވެނިމޭއިރުވެސް ސަރުކާރަކައް މިކަންކަމާއި ފިޔަވަޅެއްވެސް ނޭޅޭ.. އެންމެނ ތިބެނީ ނޭނގޭކަމައް ހެދިގެން.. ދެން ތިބި ޖާހިލުންތައް ދީނާ ދުރުވި ދުރުވިހެން ސިހުރަކީ އޮންނައެއްޗެއްކަންވެސް އަދި ޖިންނީންނަކީ ތިބޭ އެއްޗެއްކަމެއްވެސް ގަބޫލެއްނުކުރޭ.. އެއީ އެކަމާއި ގުޅޭ ގުރުއާނުގެ އާޔަތްތައް ދެއްކީމަވެސް ވާވަރެވެ.\nޖުލައި 11, 2019 23:10\nމިމީހުން މިޖޯކުޖަހަނީ އިންޑިޔާމީހުންނަށް މިމީހުންގެ ގަޅިކަން ވަކިކުޑަތަ؟\nއައިޝްވާރިޔާ ހާދަފަރިތައޭ ދިވެހި ބަހުން ކޮމެންޓުކުރަން...ކޮންއިރަކު ދިވެހިބަސް ދަސްކުރީ؟؟\nޖުލައި 12, 2019 05:56\nޖުލައި 11, 2019 23:45\nހަމަ ތެދެއް ތި ބުނީ\nޖުލައި 12, 2019 00:27\nޝަރުއީ ހިނުމުގެ ޝަރުތުތައް ނޭނގޭބަޔަކައް ރުގްޔާއާއި ޣައިބައް އީމާންވުމަކީ ކޮބާކަން ނޭނގޭނެ.. ޝައިތާނާ އަކީ ޖިންނިއެއްކަމާއި އަދި އޭނާއަކީ ހުންނައެއްޗެއްކަންވެސް ގަބޫލެއް ނުކުރެވޭނެ.. އެފަދަމީހުންނަކީ ނަޢާމް ސޫފިތަކެއްކަހަލަ ބަޔެއް.\nޖުލައި 13, 2019 01:44\nޝައިތާނާއަކީ ޖިންނިއެއްނޫން....ނުބައި ކޮންމެ ކަމަކަށް ވަސްވާދޭ ނަމަ އެވާނީ ޝައިތާނަކަށް...\nޝައިތާނުން ތިބޭ ޖިންނީންގެ ތެރޭވެސް އިންސީންގެ ތެރޭވެސް....\nޝައްކުވާ ނަމަ އައްނާސި ސޫރަތް ބަލާލުން އެދެން...\nޖުލައި 11, 2019 23:33\nމީ ހިންދޫންތަ؟ ހިންދީ ޑްރާމާ މާބޮޑަށް ބެލޭތީ ވާގޮތް ތީ...ގަސް ކެނޑިއަސް ނުކެނޑިއަސް ވާނީ ހަމައެއްކަމެއް. ގަހުންތަ ކަންކަންވަނީ. ފަސްވަގުތު ނަމާދުކޮއްލާ ޒިކުރުކޮއްލާ ހަދާލަބަލަ ނިކަން. އީމާން ތެރިކަން ތަންކޮޅެއްބަލިކަށިވެފަ ތިއޮތީ..\nޖުލައި 12, 2019 14:10\nއާނ..ރާއްޖޭގެ ވަރައް ގިނަރަށްތަކުގައި މި ސިހުރު އޮންނަނީ އާންމުވެގަ.. ދެން އެކަކުވެސް އިނގޭކަމަކައް ނަހަދާނެ.. އަދި ރުގިޔާއަކީ ކޯޗެއްތޯ ވެސް ނުހޯދާނެ.. ދެން އެންމެން ތިބެގެން އެއްބަޔަކު އަނެއްބަޔަކައް ސިހުރުހަދަމުން ހަދަމުންގޮސް ރަށުގަނޫޅެވޭވަރުވެގެން ރަށުން މީހުން އެހެން ތަންތަނައް ބަދަލުވެ ރަށް އެންމެފަހުން ފަޅުވަނީ ނޫނީ މީސްކޮޅު އިންތިހާއައް މަދުވެގެން ދެއެވެ. ހެއްވާ ކަމަކީ މިހުރިހާކަމެއް ވެނިމޭއިރުވެސް ސަރުކާރަކައް މިކަންކަމާއި ފިޔަވަޅެއްވެސް ނޭޅޭ.. އެންމެނ ތިބެނީ ނޭނގޭކަމައް ހެދިގެން.. ދެން ތިބި ޖާހިލުންތައް ދީނާ ދުރުވި ދުރުވިހެން ސިހުރަކީ އޮންނައެއްޗެއްކަންވެސް އަދި ޖިންނީންނަކީ ތިބޭ އެއްޗެއްކަމެއްވެސް ގަބޫލެއްނުކުރޭ.. އެއީ އެކަމާއި ގުޅޭ ގުރުއާނުގެ އާޔަތްތައް ދެއްކީމަވެސް ވާވަރެވެ\nޖުލައި 11, 2019 23:35\nތިގަހަކާ ދިމާވެގެން ތިއުޅޭ "މާސް ހިސްޓީރިއާ" އާއި ހުރީ ކޮންގުޅުމެއް! ޕިސް ޕިސް! ބަޔަކު ފަހެ އަންތަރީސްނުވާނެތަ؟ ދެންވެސް އަވަހަށް ނަފްސާނީ ޑޮކްޓަރެއް ތިރަށަށް ގެންގޮސް ތިކުދިންނަށް ފަރުވާކޮށްބަލަ!\nޖުލައި 11, 2019 23:49\nގިނަ ދިވެހިން އަދިވެސް ހާދަ ސޭކޭ! ހީހީ ހަލާކު.\nޖުލައި 12, 2019 10:51\n21 ވަނަ ގަރުނުގަ ތުޅާދޫ މީހުންގެ ހާލު\nޖުލައި 12, 2019 14:14\nޖުލައި 13, 2019 12:49\nތެދު ވާހަކައެއް ??\nޖުލައި 12, 2019 00:01\nތީވަރައް ދެރަކަމެއް އެއްބަޔަކު ހިމާޔައް ކޮއްފަހުންނަ ގަސްކަޑަންޏާމު އަނެއްބަޔަކު ހިމާޔައް ކޮއްފަހުރި ދޫނި ވެލާ މިޔަރުވެސް ނަގާނެ ދޯ.\nޖުލައި 12, 2019 00:05\nމިރަށުގެ ރައްޔިތުންނައް ބުނެލަންއޮތީ މި ސަރުކާރުގެ ފަރާތުން ތިޔަކަމައް ހައްލެއް ހޯދައިދެވިދާނެކަމުގެ އުންމީދެއްނެތޭ.. އެހެނީ މިސަރުކާރުގެ މަތީފަޑީގައި ތިބޭ ބަޔެއް ވެރީންނަކީ ޝަރުއީ ހިނުމުގެ ޝަރުތުތައްވެސް ދަންނަބަޔެއް ނޫނޭ.. އަދި ކިއެއްތަ ރަސްމީގަޑީގައި އޮފީހައް ޖުނުބުވެރިކަންމަތީތިބެ ނުދާނެޔޭވެސް ބުނާކައް ނުކެރޭނެއެވެ. ވީމާ މި ރަށުގެ އަންހެން ކުދީންގެ ރައްކާތެރިކަމާއި ސަލާމަތަކީ މިރަށުގެ ރައްޔިތުންގެ ޒިންމާއެއްކަމުގައިވެފައިވީއިރު އެގަސް ނައްތާލުމަކީ އަދި ސުކޫލައް ޝަރުއީ ރުގްޔާކުރުމަކީ އެކުދީންގެ ހައްގުގައި މިއަދު ރަށުއެންމެންގެ ޒިންމާއެކެވެ.\nޖުލައި 12, 2019 00:15\nމެމްބަރު ފިލައެވެ. އެމްޑީޕީ ރަށެކެވެ. އެމްޑީޕީން ބަހެއް ނުބުނެއެވެ.\nޖުލައި 12, 2019 00:29\nކޮބާ ސޭޚް އިމްރާނު.. މިތަނައް ފުލުހުން ފޮނުވައިގެން ރުގިޔާކޮއްބަލަ.. މިއީ އަހަރެމެންގެ ރަށޭ..\nޖުލައި 12, 2019 00:30\nޖިންނިއަށްރައްދޫކޮއްފައި އެހެންރަށްކައް މީހުން ބަދަލްވާން ފެންނަނީ.\nދެން އެރަށަށް ކިޔާނީ ޖިންނި ތުޅާދޫ .\nޖުލައި 12, 2019 14:38\nތިޔާގޮތައް ރާއްޖޭގައި ފަޅުވެފައި ތިބި އެތައް ރަށެއް އެބަތިބި.. ތާރީޚުގަ އަތް ފުނާ އަޅާލާ.. މި ރާއްޖެއަކީ ޝައިތާނީ ކުޅިވަރުގެ ވަަރައްބޮޑު މަންޒިލެއް.. އަމީންދީދީ އަވަހާރަކޮއްލަން ކުރި މަސައްކަތުގެވާހަކަ އެއީ އޭގެ ހަމަ އެންމެ ވާހަކައެއް..\nޖުލައި 12, 2019 00:44\nގަސް ކަނޑާލިޔަސް މަށަށް ކޮން ކަމެއްތޯއެވެ\nޖުލައި 12, 2019 01:27\nދެން ގަސަ ކެނޑީމަ ގަހުގަ އުޅޭ ޖިންނިތައް ނިދަން އަރާނީ ކޮންތާކަށް؟ އޭރުން އެ އެއްޗެހިތައް ކިލާސް ރޫމް ތަކަކަށްނު ވަންނާނީ. ގަޅި މީހުން .. ލޮލް\nޖުލައި 12, 2019 02:06\nމެދު ރާއްޖެތެރޭ ރަށެއްގަވެސް ސުކޫލްއަކައް\nމި ކަމެއް އެބަ ވޭ! ސުކޫލަށް ދާއިރަށް މިކަމެއް ގެ ކަންކަން ކުދިންނަށް އެބަވޭ!\nސުކޫލް ތަކުގަ ވޯޓު ލުން ހުއްޓާލާ!\nސުކޫލް އަށް ކިޔަވަން ނުދެވޭ އެތަނަށް ދާއިރަށް ކުދިން ނޭވާ ނުލާ ތެޅި ފޮޅ!.\nޖުލައި 12, 2019 02:43\nގަސް ކަނދާލީމަ ތިކަމުން ސަލާމައް ވާނެކަން ތިހާ ޔަގީންވަނީ ކިހިނެއްބާ، ދެން ތިޖިންނި ތައް ވަންނާނީ އެކި ގެތަކައް ދެން މުޅިރައް ތިރި އަރުވާލަންތަ ޖެހޭނީ، ބޯހަލާކު\nޖުލައި 12, 2019 05:46\nބާތުޑޭ ފާހަގަކުރަނިކޮށް ގްރޭޑް3ގެ ދަރިވަރަކަށް ޖިންނި އަވަލައިގެން މަރުގެ އިންޒާރުދޭކަމަށް ދ.ކުޑަހުވަދޫއިން ޙަބަރުލިބެއެވެ.\nޖުލައި 12, 2019 06:36\nނަސީބެއްނު ސްކޫލް ތަޅާލާށޭ ނުކިޔާކަން....\nޖުލައި 12, 2019 07:27\nޖިންނި ޝައިޠާނުން ގެ އުދަނގުލެއް އަދި އިންސާނުންގެ ފަރާތުން ކުރިމަތި ވި ކަމަށްވެސް އަދި ގުދުރަތީ ކަމަކަށް ވެސް ވެދާނެ ކަމެއް ވަނީ ސަބަބަކާ އެކު.\nޖުލައި 12, 2019 07:31\nއެތަނުގައި ހުރީ ނިކަގަހެއް ގަސް ކަނޑާނެ ކަމެއް ނެތް. ތިޔައީ ރަނގަޅުކޮށް ލެވޭނެ ކަމެއް\nޖުލައި 12, 2019 07:35\nއެއްކަމަށް މީހުންގެ އަމަލުތައް އިސްލާހުކޮށްލާ އޭގެ ފަހުން ދުއާ ކުރުމާއި ރުގްޔާ ކުރޭ. ރުގްޔާ ކުރުމުގައި ތަކުލީފެއް ނެތެވެ.\nޖުލައި 12, 2019 08:59\nގަސް ކަނޑާނުލާ ސުކޫލު ކަނޑާލަން ފެނޭ\nޖުލައި 12, 2019 10:41\nތީ ސައިކޯލޮޖިކަލް ކަމެއް..\nމާލެ ބޮނޑު ހަނޑި\nޖުލައި 12, 2019 12:24\nޢެއީ އަހަރުމެނެއް ނޫން.\nޖުލައި 12, 2019 12:35\nގަސް ކަނައިގެންރަނގަޅު ނުވިއްޔާ ޖެހޭނީ މުޅި ސްކޫލް އަންދާލަން...މުޅިސްކޫލް އަންދާލައިގެން ނުވިއްޔާ ދެންޖެހޭނީ މުޅި ތުޅަަދޫ އަންދާލަން...މޮޔަތަކާ ތީކޮންމެފަހަރަކު ސުކޫލް ތަކުގަ ވޯޓް ލާއިރު ވަކި ކެނޑިޑޭޑަކު ހޮވަން ހަދާހާސިހުރުތަކުގެ ނުހުރުއްޕާން ތިޖެހެނީ ދަރިވަރުންނަށް...ބައެއް އެހެން ރަށްރަށު ސުކޫލް ތަކުގަވެސް ތިކަން ދިމާވަނީ އެހެންވެ..ތުޅާދޫ ދާއިރާގެ މަޖުލިސް ގޮނޑިއަށް ވެސް ބުރުގާނާޅާ އަންހެން ޖިންނި އެއް މިފަހުން ހޮވިއިރުވެސް ވަރަށް ކަންތަށް ހިންގި ކަމަށްވޭ ސްކޫލް ތެރަށް އެމަންޖެ ހޮވަން...\nޖުލައި 12, 2019 12:59\nގަހުން ބޭރުކުރާ އޮކްސިޖަންގެ ސަބަބުން ތިޔަ ކަހަލަ ކަަންތައްވުން ގާތް.. އެހެންވީމާ ގަސް ކަނޑާ ނުލައި، ގަހުގެ ބައެއް އޮފިތައް ކަނޑާ. ތިޔަކަން ރަނގަޅު ވެދާނެ.\nޖުލައި 12, 2019 14:18\nޖުލައި 12, 2019 16:31\nޝައިތާނާ އަކީ ހަމައެކަނި ޖިންނިއެއްނޫން...އިންސާނުންނާ ޖިންނީންގެ ތެރޭންވެސް ޝައިތާނުންވޭ. ދަލީލް..."މިނަލް ޖިންނަތި ވަންނާސި"\nޖުލައި 12, 2019 14:22\nއެގަސް އެހާ ސުޕެޝަލްއެއނޫނެވެ.. އެގަސް އަނދާލާފަ ރުގްޔާކޮއްފަ އެތާގަ އެހެން ގަހެއް ޖަހާލެވިދާނެއެވެ. ތަރައްގީގެ މަޝްރޫތަކަށާއި އެކިއެކި އިންސާނީ ބޭނުންތަކައް މިހާރުވެސް ގަސް ކަނޑާއުޅެއެވެ. ގަހަކީ އެތާއަކުންވެސަ ހެއްދިދާނެ އެއްޗެކެވެ. އެކަމަކު މިކަހަލަ ކަންތައްތަކުގެ ސަބަބުން ކުދީންނައް ލިބިގެންދާނެ ގެއްލުން ފޫނުބެއްދޭނެއެވެ. ތައުލީމީ ހަޔާތައް ބިޑުއަސަރެއް ކުރާނެއެވެ. ވީމާ ހުރިހާގޮތަކުންވެސް އެ ގަހައްވުރެ މުހިންނީ ކުދީންނެވެ އަދި ޝަރުއީ ރުގްޔާއަކީ ގެއްލުމެއް އެކުލެވޭ އެއްޗެއްނޫނެވެ. މިރަށުގައި ހިނގަމުން މިދާ ކަންކަމުގައި ސިހުރުގެ އަލާމާތްތައް ވަރައް ސާފުކޮއް އެބަހުއްޓެވެ.\nޖުލައި 12, 2019 14:40\nސިހުރު ފެންފޯއްރުއްތަކުގެ ވާހަކަތައްމަތީން އަދި އަހަރެމެން ހަނދާނެއް ނުނެތޭ..\nޖުލައި 12, 2019 14:58\nއަސްލު ހަމަ ހަޤީގަތެއް ! ތުޅާދޫ އަކީ މީހުން ދިރިއުޅެން އެއްގޮތަކަށްވެސް ކަމުދާ ރަށެއްނޫން ! ޖިންނި ޝައިޠާނުންގެ ހާއްޔެއް ! މީހުން ދިރިއުޅުނަ ނުދިނުމުގެ މަރުކަޒެއް !\nޖުލައި 12, 2019 16:45\nތުޅާދޫ ސްކޫލްގެ ދަރިވަރުންއާ ބެލެނިވެރިން ގިނަގިނައިން ފެން ބޯށެވެ.\nޖުލައި 12, 2019 16:57\nތީ މުޅިން ފޭކު. ތިކަން ޔޤީންވާނެ ގޮތަކީ7ދުވަސްވަންދެން ނުހުއްޓާ ބަޤަރާ ސޫރަތް މަޑުމަޑުން ސޮކޫލް ތެރޭގަ ޖަހާފަ ބަހައްޓާ . އެ މުއްދަތުގަ ކުއްޖަކު ވެއްޓިއްޖެއްޔާ އޭގެ މާނަޔަކީ ނުކިޔަވަން ވެގެން މައިންބަފައިންނަށް އޮޅުވާލަން ކުސިން ޖައްސާ ގޭމެއް. މީ ޙަޤީޤަތް.\nޖުލައި 12, 2019 17:41\nހެޔޮނުވާނެ ރައްޔިތުންނޭ. ގޮތްގޮތްވާ ކަމަށް ބުނަނީ މުޅިންވެސް ފުރާވަރުގެއަންހެން ކުދިން. މީހުންނާ ރަްްޓެހިވެގެން އުޅޭ އަންހެން ކުދިން. ކިޔަވަން ސަމާލުކަން ނުދެވި ވަގުތުބޭކާރުކުރާ ކުދިން. މިކަހަލަ މަކަރުވެރި ދަލުގަ މައިންބަފައިން ޖެހި މުޅިރަށް ބަދުނާމުވެ ރަށުގެ އަގު ވެއްޓިއްޖެ. ތަޅުއެޅުވި މީހަކު ފުރަތަމަ ވެސް ޕޮލިހުންގެ ބެލުމުގެ ދަށަށް ގެންދަންވީ. އެއީ ޓެރަރިޒަމުގެ ޢަމަލެއް. މީ ޙަޤީޤަތް.\nޖުލައި 12, 2019 19:39\nގަސް ކަނޑާލުމުން ޖިންނިތައް ދާނެބާ! ދެން ސެކިއުރިޓީ ރޫމަށް ވަދެފިނަމަ ހަދާނީ ކިހިނެއް! ރޫމް ތަޅާލަންވީ! އެވެރިން އުޅޭހެން ހީވާ ހުރިހާ ތަނެއް ނައްތާލަންވެއްޖެނަމަ ތުޅާދޫން މީހުންވެސް ބާލަންވީ! ބޮޑަށް ހީވަނީ ލިޔެލާޖެހުމުގެ މަސައްކަތް ދަސްކުރުމަށް އެވެރިން ބޭނުންވަނީހެން.\nޖުލައި 13, 2019 09:33\nތިކަމުން ސަލާމަށް ވުމަށް ރުގުޔާ ކުރަން ވީޔެށް ނުން...ގަސް ކެޑީމަ ތިކަމެއް ނުނިމޭނެ! ޖިއްނި އުލޭނެ އެކަމަށް ރުގުޔާ ކުރަން ޖެހޭނީ!\nޖުލައި 13, 2019 17:18\nތިޔަސްކޫލުގެ ތިޔަ މައްސަލައަށް ހައްލު ލިބެން އޮތީ ތިރީގައިވާ ކަންކަން ފުރިހަމަކޮށްގެން.\n1. ނިމާލަށް ޕްރިންސިޕަލްކަން ދިނުން\n2. ސޮންޖަށާ ހިންޏަށް ޑީޕީ ކަން ދިނުން\n3. ޔޫ ފަރުހާނަށާ މުރުތަޟާއަށް އެލްޓީ ކަން ދިނުން\n4. އިސްރާރަށް ސަރުދާެރުކަންދީ މުޅި ސްކޫލް އިސްރާރުފެ ބެލުމުގެ ދަށުން ހިންގުން. ހުރިހާކަމެއްގެ ހައްލު\nޖުލައި 14, 2019 06:28\nމަށަށް ހީވަނީ ތީ ރީތި ގަހެއްހެން.. އެއީ ނާމާން އެއްޗެކޭ މީހުން ކިޔާ.. ދެން ސިހުރު ހަދާފަ ވެސް ހުރެދާނެ ދޯ.. ކޮމެންޓް ކުރާ ކުދިންވެސް ހުރިހާ ކަމަކަށް ޖޯކު ނުޖަހަބަލަ..\nޖުލައި 14, 2019 20:03\nނިކަން ގަސްކަނޑާބަލަ. ޖެހިގެން އަންނަ ދުވަހު ޖިންނިއެއްނޫން ނައީމު އަރާނީ ތިތަނަށް. ދެން 1 މިލިއަން ރުފިޔާއިން ތިޔަ ސްކޫލްއާއި އެޑިއުކޭޝަން މިނިސްޓްރީ ޖުރިމަނާކުރާނެ ހިމާޔަތްކޮށްފައިވާ ގަސް ކެނޑީމަ.\nޖުލައި 15, 2019 09:25\nތި ވާނީ ކޮންމެވެސް ޓޮކްސިކް ގޭހެއް އެއްޗެއް ކޮންމެވެސްތަނަކުން ޖައްވު ތެރެއަށް ދަނި ކަމަށް! ހަމަ ވެދާނެ ތި ގަހުން ކަމަށްވެސް އިނގޭ! އެކަމު ހަމަ ރޫހާނީ އެއްޗެހިވެސް ހަމަ އުޅެ އިނގޭ!\nޖުލައި 15, 2019 16:06\nޙެޒަރޑަސް މެޓީރިއަލް، ނުވަތަ އޯޑަރލެސް ގޭސް ޓެސްޓް ހަދަން ފެނޭ\nޖުލައި 16, 2019 12:54\nބެލެނިވެރިންގެ އެންމެން(ގިނަބަޔަކު) ނުކުމެ ގަސްކަނޑާލަން ބޭނުންވަންޏާ ދެން އެކަން ހިފެހެއްޓޭނެ އެހެންބަޔަކު ނުތިބޭނެ، އެންމެންވެގެން ކަނޑާލީމަ އެނިމުނީ!\nދަރިވަރުން ހެނދުނާ ހަވީރުގެ ޒިކުރުތައް ކިޔުއްވަން އާދަކުރުވަންވީ! ނަމާދުދުތައް ބަރާބަރަށް އަދާކުރުވަންވީ! ގަހެއް ކެނޑުމަކީ ރައްކާތެރިކަން ލިބޭނެކަމެއްނޫން! ރައްކާތެރިކަން ދެއްވާ ފަރާތަކި ހަމައެކަނި ﷲ!\nޖުލައި 16, 2019 14:39\nއެއިކީ ގަހުގެ މައްސަލައެއްވެސް ނޫން އަދި ރޫހާނީ ކަމެއްވެސް ނޫން އެ ކުދިން ރޭގަނޑު ދަންވަރު ހޭލާ އުޅެފަ ސުކޫލަށ ދާތީ ނިދިއައިސްގެން ެއްޓެނީ\nޖުލައި 16, 2019 20:24\nޖުލައި 17, 2019 07:52\nތިކަމުން ސަލާމަތްވާނީ ތިރަށުގައުޅޭ އެމް ޑީ ޕީ މީހުންގެ ފިކުރު ބަދަލުވެގެން\nޖުލައި 17, 2019 08:32\nގަމާރުން އުޅޭ ރަށެއް\nޖުލައި 17, 2019 17:12\nއަހަރެމެން ކާޅުލޭ ބުއިހަދާން އެބަހުރި އަދިބޮނޑިބަތަށް ކާޅުލޭ އަޅައިގެން ކޭ ހަނދާން އާވަނީ .\nޖުލައި 17, 2019 19:03\nޖިންނީންނާ އިންސީން މިދުނޔެ މަތީ ހުރިހާ ތާކު އަމަލު ރަގަޅީޔާ ގޯސް ގޮތެއް ނުވާނެ...އަޅުގަނޑަކީ ވެސް އޭގެ އެއް ޗަކާ އިދެވި ދަރިންވެސް ލިބިފަ ހުރި މީހެއް އެކަމަކު ދުވަހަކުވެސް އަނިޔާއެއް ނުކުރޭ...\nޖުލައި 17, 2019 19:18\nމީހުން ކައިރީ ބުން ޔަސް ގަބޫލެއް ނުކުރާނެ އެމީހަކައް އެކަމެއް ދިމާާވެ ލޮލައް ފެނުނީމަ ގަބޫލު ކުރެވޭނީ...އަޅުގަނޑަކީ ކުޑައިރުއްސުރެން މިކަހަލަ ވާހަކަތައް ގަބޫލުކުރާ މީހެއްނޫން....އެކަމަކު މިހާރު ގަބޫލު ކުރަން....އެއީ މިދެލޮލައް ފެނުނު މަން ޒަރައް ވީމަ....


Open 10 ball billiard mubaaraathuge champion an Ahusan ah\n8 މެއި 20160ކޮމެންޓް\nއޯޕަން 10 ބޯލް ބިލިއާޑް މުބާރާތުގެ ޗެމްޕިއަންކަން އަހުސަން އަށް\nރާއްޖޭގެ ޕޫލް ބިލިއާޑް އެސޯސިއޭޝަން (އެމްޕީބީއޭ) އިން އިންތިޒާމްކޮށްގެން ބާއްވާ އޯޕަން 10 ބޯލް ބިލިއާޑް މުބާރާތުގެ ފައިނަލުގައި އަހްމަދު ރަމްޒީ އަތުން ފަސޭހަކަމާއެކު މޮޅުވުމަށް ފަހު އަހުސަން ހާޝިމް ޗެމްޕިއަންކަން ހޯދައިފި އެވެ.\nއެމްޕީބީއޭ ކްލަބް ހައުސްގައި ރޭ ކުޅުނު ފައިނަލް މެޗުން އަހުސަން މޮޅުވީ 4-9 ފްރޭމް އިންނެވެ.\nއަހުސަން އާއި ރަމްޒީ ފައިނަލަށް ދަތުރުކުރި އިރު ޖުމްލަ 34 ކުޅުންތެރިންނާއެކު ފެށި އޯޕަން 10 ބިލިއާޑް މުބާރާތުގެ ގްރޫޕް ސްޓޭޖުގައި މި ދެ ކުޅުންތެރިން ބަލިވެފައިވަނީ އެންމެ މެޗަކުންނެވެ.\nމުބާރާތުން ދެވަނަ ހޯދި ރަމްޒީ ފައިނަލަށް ދަތުރުކުރީ ދެވަނަ ބުރާއި ކުއާޓާ ފައިނަލް އަދި ސެމީ ފައިނަލް މެޗުން މޮޅުވެގެންނެވެ. އޭނާ ގްރޫޕް ސްޓޭޖް ނިންމާލާފައިވަނީ ނުވަ ޕޮއިންޓާއެކު ގްރޫޕް އެފްގެ އެއްވަނަ ކުޅުންތެރިއާގެ ގޮތުގައެވެ.\nއަދި ޗެމްޕިއަންކަން ހޯދި އަހުސަން ވަނީ މިދިޔަ އަހަރުގެ ރަނަރަޕް ދުންޔާޒް މުހައްމަދު އަތުން ސެމީގައި މޮޅުވެފައެވެ. އޭނާ ގްރޫޕް ސްޓޭޖް ނިންމާލާފައިވަނީ ނުވަ ޕޮއިންޓާއެކު ގްރޫޕް އެޗްގެ އެއްވަނަ ކުޅުންތެރިއާގެ ގޮތުގައެވެ. މިއަރާއި މިދިޔަ އަހަރު ބޭއްވި އޯޕަން9ބޯލް ބިލިއާޑް މުބާރާތުގެ ޗެމްޕިއަންކަން ހޯދާފައިވަނީ ވެސް އަހުސަން އެވެ.\nބިލިއާޑް މޯލްޑިވްސް ޕޫލް ބިލިއާޑް އެސޯސިއޭޝަން ޕޫލް


Akram ge suspension ves uvaalaifi\nއަކްރަމް: މިއަދު ވަނީ ސަސްޕެންޝަން އުވާލާފައި.-- ފޮޓޯ: އެފްބީ/އަކްރަމް\nއެމްއެމްޕީއާރުސީ ކޮރަޕްޝަން މައްސަލަ ތަހުގީގު ކުރުމަށް ފަހު އޭސީސީން ނެރުނު ރިޕޯޓާއި ގުޅިގެން ސަސްޕެންޑް ކޮށްފައި ހުރި ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީންގެ ސަސްޕެންޝަން ވެސް މިއަދު އުވާލައިފި އެވެ.\nފެބްރުއަރީ މަހުގެ 14 އިން ފެށިގެން ސަސްޕެންޝަނުގައި ހުންނެވި އަކްރަމްގެ ސަސްޕެންޝަން އުވާލި ކަން ރައީސް އޮފީހުގެ ތަރުޖަމާން އިބްރާހިމް ހޫދު ވަނީ "ސީއެންއެމް" އަށް ޔަގީންކޮށްދީފަ އެވެ. ނަމަވެސް އެކަމާ ގުޅޭގޮތުން އިތުރު ތަފްސީލެއް ނުދެއްވަ އެވެ.\nއަކްރަމް ސަސްޕެންޑް ކުރީ، އެމްއެމްޕީއާރުސީގެ ހިޔާނާތުގެ ފައިސާގެ ތެރެއިން އަކްރަމްގެ އެކައުންޓަށް 30،000 ޑޮލަރު ޖަމާކޮށްފައިވާ ކަމަށް އޭސީސީގެ ތަހުގީގު ރިޕޯޓުގައި އޮތުމުންނެވެ. ނަމަވެސް މިހާތަނަށް އެކަމާ ގުޅޭގޮތުން އަކްރަމް އެއްވެސް އެއްޗެއް ބުނެފައެއް ނުވެ އެވެ.\nއޭސީސީގެ ރިޕޯޓާއި ގުޅިގެން ސަސްޕެންޑް ކޮށްފައި ހުންނެވި ޔޫތު މިނިސްޓަރު އަހުމަދު މަހުލޫފްގެ ސަސްޕެންޝަން ވެސް މިއަދު ވަނީ އުވާލާފަ އެވެ. އަދި މަހުލޫފް މިހާރު ވަނީ ރަސްމީ މަސައްކަތަށް ނިކުންނަވައި، މިއަދުގެ ކެބިނެޓް ބައްދަލުވުމުގައި ވެސް ބައިވެރިވެފަ އެވެ.\nސިޔާސީ މަގާމުތަކުގައި ތިއްބެވި ބޭފުޅުންގެ ތެރެއިން މަހުލޫފް އާއި އަކްރަމްގެ އިތުރުން ސަސްޕެންޑް ކޮށްފައި ވަނީ ފެން ކުންފުނީގެ ޗެއާމަން އަހްމަދު މައުސޫމް އާއި އައިލެންޑް އޭވިއޭޝަންގެ ބޯޑު މެމްބަރު އަބްދުﷲ އާޒިމެވެ. ނަމަވެސް މައުސޫމް އާއި އާޒިމްގެ ސަސްޕެންޝަން އަދި އުވައެއް ނުލަ އެވެ.\nމިނިސްޓަރު މަހްލޫފު އަކްރަމް ކަމާލުއްދިން ސިޔާސީ މަޤާމުތައް


Shujau Mask neylhumun joorimanaa ge badhalugai fuluhah haaziru kurumah chit fonuvaifi\nޝުޖާއު މާސްކު ނޭޅުމުން ޖޫރިމަނާގެ ބަދަލުގައި ފުލުހަށް ހާޒިރުކުރުމަށް ޗިޓުފޮނުވައިފި\nސަރުކާރާއި ވާދަވެރި ޕީޕީއެމް/ ޕީއެންސީ ކޯލީޝަނުން އިއްޔެ މާލޭގައި ބޭއްވި ސައިކަލު ބުރާއި ގުޅިގެން ޕީއެންސީގެ ނައިބުރައީސް އަދި ކުރީގެ ބާރަށު ދާއިރާގެ މަޖިލިސް މެމްބަރު އިބްރާހިމް ޝުޖާއު ފުލުހުންގެ އިދާރާއަށް ހާޒިރުކުރުމަށް ޗިޓް ފޮނުވައިފިއެވެ.\nފުލުހުން އިއްޔެ މުޒާހަރާއަށްފަހު ވަނީ އެޗްޕީއޭގެ މިންގަޑުތަކާއި ހިލާފަށް ގައިދުރުކަން ނުބަހައްޓާ ހަރަކާތްތެރިވުމާއި މާސްކު ނާޅާ އުޅެފައިވާކަން ފުލުހުންނަށް ފާހަގަކުރެވިފައިވާކަމަށާއި މިކަމާއި ގުޅިގެން ފުލުހުން ބަލަންޖެހޭ ކަންކަން ބެލުމަށްފަހު އަޅަންޖެހޭ ފިޔަވަޅުތައް ފުލުހުން އަޅަމުން ގެންދާނެ ކަމަށެވެ.\nމާސްކު ނޭޅުމުން މިހާތަނަށްވެސް ފުލުހުން ކުރަމުން އަންނަނީ އެއްހާސް ރުފިޔާގެ ޖޫރިމަނާއެއް ނަމަވެސް އިދިކޮޅު ސިޔާސީ ފާޓީގެ އިސްސަފުގައި މަސައްކަތް ކުރައްވާ ޝުޖާއުއަށް މިއާއި ހިލާފަށް ވަނީ ފުލުހަށް ހާޒިރުވުމަށް ޗިޓު ފޮނުވާފައެވެ.\nއިއްޔެ ބޭއްވި ”ގައުމު ވިއްކާލުމާއި ދެކޮޅަށް” ނަމުގައި ބޭއްވި މި ސައިކަލު ބުރުގައި ވަނީ ރައީސް ޞާލިހްގެ އިސްތިއުފާއަށް ގޮވާލައި ގިނަ އަދަދެއްގެ ބަޔަކު ސައިކަލުގައި ބުރުގައި ބައިވެރިވެފައެވެ.\nއެޗްޕީއޭގެ ގައިޑްލައިންއާއި ހިލާފުވެފައިވާކަމަށް ޝުޖާއުއަށް ޗިޓް ފޮނުވާފައިވާ އިރު އެޗްޕީއޭގެ ގައިޑްލައިންތަކާއި ޚިލާފަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަމަލުކުރައްވާ މަންޒަރު ފެންނަ ފޮޓޯތަކާއި މެދު ތަކުރާރުކޮށް ނޫސްވެރިން ސުވާލުކުރުމުންވެސް ފުލުހުންގެ މީޑިއާއިން ޖަވާބެއް އަރުވާފައެއްނުވެއެވެ.\nމީސް މީޑިޔާގައި އިދިކޮޅު ކޯލިޝަންގެ ގިނަ އަދަދެއްގެ ސަޕޯޓަރުން ވަނީ ރައީސް ނަޝީދާއި އެމްޑީޕީގެ ފަރާތްތަކުންވެސް އެޗްޕީއޭގެ ގައިޑްލައިންތަކާއި ޚިލާފްވެފައިވާކަން ފާހަގަކޮށްފައެވެ. އެގޮތުން އެމަނިކުފާނުގެ ދެރަދުން ފޮތުގައި ސޮއިކުރުމުގެ ހަރަކާތްތަކާއި، އިއްޔެ އިނގިރޭސި ވިލާތަށް ފުރާވަޑައިގެންނެވިއިރުވެސް މާސްކް އެޅުން ފުރިހަމައަށް ތަންފީޒުކޮށްފައި ނުވާކަން ވަނީ ފާހަގަކޮށްފައެވެ.\nވާރު ނަގާ ދުވަސްވަރެއް މީ ތި ވާނީ ވާރުނަގަން ކުރާ ކަމަކަށް، ގައުމު ހިދި ފެން ހިކުނީމާ ދެން ތިކަހަލަ އެތައް ޖަރީމާތަކެއް ޕޮލިހުން މަދުވެރި ކޮށް މިހާރު މިއޮތް ސަރުކާރުން ހިންގާނެ، ދުވާލަކު 50 ފަހަރު ތި ތަނަށް ދެމިއަސް ހިތްވަރެއް ނޭލޭނެ، އަޒުމެއް ނުގުޑާނެ.\nތުރުކީއަށް ކުރިމަތިވި ބިންހެލުމާ ގުޅިގެން އިދިކޮޅު ކޯލިޝަނުން ތައުޒިޔާގެ މެސެޖް ފޮނުވައިފި038 minutes ago


Bandaha kunfuneege beyru faisaa kurumuge dhuhda baathil kohfi\nބަނޑަހަ ފައިނޭންޝަލްސްގެ ބޭރު ފައިސާ މާރުކުރުމުގެ ހުއްދަ ބާތިލްކޮށްފި\nރާއްޖޭގެ މަރުކަޒީ ބޭންކް އެމްއެމްއޭ -- ފައިލް ފޮޓޯ | އަވަސް\nމަރުކަޒީ ބޭންކް (އެމްއެމްއޭ) އިން ބަނޑަހަ ފައިނޭންޝަލްސް ކުންފުންޏަށް ދޫކޮށްފައިވާ ބޭރު ފައިސާ މާރުކުރުމުގެ ހުއްދަ ބާތިލްކޮށްފި އެވެ.\nއެމްއެމްއޭ އިން ބުނީ ބަނޑަހަ ފައިނޭންޝަލްސް ޕްރައިވެޓް ލިމިޓެޑް އަށް އެ އޮތޯރިޓީން ދޫކޮށްފައިވާ ރެމިޓަންސް ވިޔަފާރި ކުރުމުގެ ލައިސަންސް ބާތިލް ކޮށްފައިވާކަން އާންމު މައުލޫމާތަށްޓަކައި އަންގާ ކަމަށެވެ. އެ ކުންފުންޏަށް ދީފައިވާ ހުއްދަ ބާތިލްކޮށްފައި ވަނީ އިއްޔެ އެވެ.\nބަނޑަހަ ކުންފުނީގެ ބޭރު ފައިސާ މާރުކުރުމުގެ ހުއްދަ ބާތިލްކޮށްފައިވަނީ އެ ކުންފުނީގެ މައްސަލައެއް ތަހުގީގު ކުރުމަށްފަހު އެވެ. އެ ކުންފުނީގެ މައްސަލައެއް ބަލާތީ އެމްއެމްއޭއިން ދީފައިވާ ހުއްދަ މިދިޔަ އަހަރުވެސް ވަނީ ހިފައްޓާފަ އެވެ. އެ ފަހަރު ހިފައްޓާފައިވަނީ ބަނޑަހަ ފައިނޭންޝަލްސް ޕްރައިވެޓް ލިމިޓެޑަށް ދޫކޮށްފައިވާ ރެމިޓަންސް ވިޔަފާރި ލައިސަންސާއި އެ ކުންފުންޏާ ގުޅުން އޮންނަ ބަނޑަހަ ކެފޭ އަށް ދޫކޮށްފައިވާ މަނީ ޗޭންޖާ ލައިސަންސް އެވެ.\nއެ ކުންފުނީގެ ހުއްދަ ހިފެހެއްޓުމާ ބެހޭ ގޮތުން އެމްއެމްއޭ އިން ކުރިން ބުނެފައިވަނީ، އެ ވިޔަފާރި އަށް ދޫކޮށްފައިވާ ލައިސަންސް ސަސްޕެންޑް ކުރީ އިތުރަށް ބަލަންޖެހޭ ކަންތައް ތަކެއް ހުރުމުގެ ސަބަބުން އެކަމާ ގުޅޭ ތަހުގީގެއް ކުރާތީ ކަމަށެވެ. ރެމިޓަންސް ވިޔަފާރި ލައިސަންސް ދޫކޮށްފައިވާ ބަނޑަހަ ފައިނޭންޝަލްސް ޕްރައިވެޓް ލިމިޓެޑް އިން މާލޭގައި ދެ ތަނެއްގައި ވިޔަފާރި ކުރެ އެވެ. އެއީ ޗާންދަނީ މަގު އެމްއެފް ބިލްޑިންގެ ގްރައުންޑް ފްލޯ އަދި ހ. ގަލަދުންގޭގެ ގްރައުންޑް ފްލޯގަ އެވެ.\nއެމްއެމްއޭން ބޭންކްތަކަށް ދޫކުރާ ޑޮލަރު އިތުރުކޮށްފި\nކުރިއަށް ވުރެ ގިނައިން މިހާރު ޑޮލަރު ވިއްކަން: އެމްއެމްއޭ


Funadhoo COVID facility gai faruvaa dhin meehaa rangalhuvehje – Iru\nފުނަދޫ ކޮވިޑް ފެސިލިޓީގައި ފަރުވާ ދިން މީހާ ރަނގަޅުވެއްޖެ\nށ.ފުނަދޫ ކޮވިޑް ފެސިލިޓީގައި ފަރުވާ ދިން މީހާ، ބަލިން ރަނގަޅުވެ ދޫކޮށްލައިފިއެވެ.\nހެލްތު އިމަޖެންސީ އޮޕަރޭޝަން ސެންޓަރުގެ ނޫސްވެރިންގެ ބައްދަލުވުމުގައި އެސެންޓަރުގެ ތަރުޖަމާނު ޑރ. ނަޒްލާ ރަފީޤު ވިދާޅުވީ ފުނަދޫގައި ކޯވިޑް-19އަށް ފަރުވާދޭ ސެންޓަރުގައި ފަރުވާދެމުންދިޔަ އުމުރުން ދުވަސްވީ މީހާ ބަލިން ރަނގަޅުވެ އެ ފެސިލިޓީން ދޫކޮށްލާފައިވާކަމަށެވެ. އެހެންކަމުން މިއަދު ދޫކޮށްލި އެމީހާވެފައި ވަނީ މާލެ ފިޔަވައި އެހެން ސަރަހައްދެއްގައި އެޑްމިޓްކޮށްގެން ބައްޔަށް ފަރުވާދިނުމަށްފަހު ބަލިން ރަނގަޅުވި ފުރަތަމަ މީހާއަށެވެ.\nޑރ. ނަޒްލާ ވިދާޅުވީ ފެސިލިޓީއެއްގައި ފަރުވާދިނުމަށްފަހު މީހަކު ރަނގަޅުވުމަކީ ސަރުކާރުން ރާއްޖޭގެ އެކި ސަރަހައްދުތަކުގައި ޤާއިމްކުރި ފެސިލިޓީތަކުގައި މިބަޔަށް ފަރުވާދެވޭނެ ފެންވަރު ހުރިކަން ހާމަވާ ކަމެއްކަމަށެވެ.\nޕްރީ ސްކޫލުތަކާއި ނާސަރީ އަދި ޑޭ ކެއަރ ސެންޓަރުތައް ބަންދުކޮށްފި\nއަތޮޅުތެރޭގައި ޤާއިމުކޮށްފައިވާ ހުރިހާ ކޯވިޑް ފެސިލިޓީއެއްގެ މަސައްކަތް ނިންމައި ފަރުވާ ދެވޭނެ އިންތިޒާމު ހަމަޖައްސާފައިވާއިރު، އަތޮޅުތަކުގެ7ސަރަޙައްދެއްގައި ޤާއިމްކުރި ފެސިލިޓީތަކުގެ ތެރެއިން ށ. ފުނަދޫގައި ތައްޔާތުކުރި ފެސިލިޓީ ޚާއްސަކޮށްފައިވަނީ ހއ، ހދ އަދި ށ. އަތޮޅު ހިމެނޭ ސަރަހައްދަށެވެ.


Mi haalathugai nizam badhaleh nukureveyne: Shareef\n"މި ހާލަތުގައި ނިޒާމް ބަދަލެއް ނުކުރެވޭނެ"\nމަރަދޫ ދާއިރާގެ މެންބަރު އިބްރާހިމް ޝަރީފު: ކޮވިޑްގެ މި ހާލަތުގައި ނިޒާމް ބަދަލެއް ނުކުރެވޭނެ ކަމަށް ވިދާޅުވި -- ފޮޓޯ: މަޖިލީސް\nސިޔާސީ ބައެއްގެ އެދުމަށް ކޮވިޑްގެ މި ހާލަތުގައި ރާއްޖޭގެ ވެރިކަމުގެ ނިޒާމް ބަދަލެއް ނުކުރެވޭނެ ކަމަށް އެމްޑީޕީގެ މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ) ވިދާޅުވެއްޖެ އެވެ.\nމަވޯޓާ މިހެން ވިދާޅުވީ އެމްޑީޕީގެ ބައެއް މެމްބަރުންނަށް އަމާޒުކޮށް ބަހުގެ ހަމަލާތަކެއް ދެއްވައި ކުރެއްވި ޓުވީޓުތަކެއް ގަ އެވެ.\nމަވޯޓާ ވިދާޅުވީ އެންމެ ފަހުން ބޭއްވި ރިޔާސީ އަދި މަޖިލިސް އިންތިހާބުގައި އެމްޑީޕީއަށް ބޮޑު ކާމިޔާބީއެއް ލިބުނަސް ޕާޓީގެ ބައެއް ލީޑަރުން އިސްވެތިބެ ހިނގާ އެތެރޭގެ ކޯޅުންގަނޑުތަކާ ހެދި އެމްޑީޕީއަށް ލިބުނު ކާމިޔާބީތައް ބީވެ އަދި ޕާޓީ ބައިބައި ވެދާނެ ކަމަށެވެ.\nހަމަ އެހެންމެ އެމްޑީޕީއަށް ލިބުނު ކާމިޔާބީން ފުއްދާލައިގެން ތިބެ ބޮޑާ ވެގެން ނުވާނެ ކަމަށާއި އަދި އެންމެ ބޮޑަށް އިސްކަންދޭން ޖެހޭނީ ގައުމާއި ރައްޔިތުންގެ މަންފާއާއި ލާބައަށް ކަމަށެވެ.\nމިދިޔަ ހަފްތާގައި މަޖިލީހުން ފާސްކުރި 37 ބިލިއަން ރުފިޔާގެ ބޮޑު ބަޖެޓު އިއްޔެ ވެސް މަވޯޓާ ދިފާއު ކުރެއްވި އެވެ. ވިދާޅުވީ ކޮވިޑުގެ މި ހާލަތުގައި އިގްތިސާދު ހަމައަކަށް އަޅުވައި އާންމު ހާލަތަށް އަންނަންދެން ސަރުކާރުގެ ހަަރަދުތައް އިތުރުކުރަން ޖެހޭ ކަމަށެވެ.\n"އަޅުގަނޑުމެން އެންމެންވެސް ގަބޫލުކުރަން ހަރަދުތައް ވީހާވެސް ކުޑަކުރެވޭ ވަރަށް ކުޑަކުރުމުގެ މުހިންމުކަން. ނަމަވެސް ހޮސްޕިޓަލަށާއި ސްކޫލުތައް އަދި މޫސުމަށް އަންނަ ބަދަލުތައް ކުރާ ހަރަދު ކުޑައެއް ނުކުރެވޭނެ" މަވޯޓާގެ ޓުވީޓުގައި ވެއެވެ.\nމަވޯޓާ އިތުރަށް ވިދާޅުވީ ކޮވިޑުގެ މި ހާލަތުގައި ވެރިކަމުގެ ނިޒާމް ފޮރޮޅާލައި ބަރުލަމާނީ ނިޒާމަށް ބަދަލުކުރުމުން ހަމައެކަނި ހަލަބޮލިވާނީކީ ނޫން ކަމަށާއި އޭގެ ސަބަބުން އިގްތިސާދޫ ގޮތުން ގެއްލުންވެ ދަރަނި ވެސް އިންތިހާއަށް އިތުރުވެ ކުރާ ހޭދަތައް ބޮޑު އިސްރާފަަކަށް ވެގެން ދާނެ ކަމަށެވެ.\n"ސިޔާސީ މީހުންގެ އަމިއްލަ އެދުމަށް ފައިސާތަކެއް އިސްރާފެއް ނުކުރެވާނެ" މަވޯޓާ ވިދާޅުވި އެވެ.\nއޭނާ އިތުރަށް ވިދާޅުވީ ކޮވިޑްގެ ވަބާ ނިމެން ކައިރިވެ ގައުމު ހަމައަކަށް އެޅެމުންދާތީ ގައުމު ބަނގުރާޓޫވާ ވާހަކައާއި ދަރަނީގެ ވާހަކަ އެމްޑީޕީގެ ބައެއް ބޭފުޅުންނާއި އިދިކޮޅުގެ އިސް ބޭފުޅުން އަލުން ފައްޓަވައިފައިވާ ކަމަށެވެ.\nނިޒާމް ބަދަލުކުރަން އުޅޭތީ މަވޯޓާ ހޫނު ރައްދެއް ދެއްވި އިރު މަޖިލީހުގެ ރައީސް މުހައްމަދު ނަޝީދު އިސްވެހުންނަވައި ދަނީ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކުރުމަށް ތައްޔާރުކޮށްފަ އެވެ. އަދި އެ ޕެޓިޝަނުގައި ލައްކައަކަށް ވުރެ ގިނަ މީހުން މިހާރު ވަނީ ސޮއި ވެސް ކޮށްފަ އެވެ.\nއިބްރާހިމް ޝަރީފު ބަރުލަމާނީ ނިޒާމް ކޮވިޑް-19 + ކޮވިޑް-19 އިގެ ބަލާއާފާތް


ހިޔާ މަޝްރޫޢުގެ ފްލެޓްތަކުގެ އަގުތަކާ ބެހޭ އެންމެ ފަހުގެ މަޢުލޫމާތު ހައުސިންގް މިނިސްޓަރު ހާމަކުރައްވައިފި - The President's Office\nހިޔާ މަޝްރޫޢުގެ ފްލެޓްތަކުގެ އަގުތަކާ ބެހޭ އެންމެ ފަހުގެ މަޢުލޫމާތު ހައުސިންގް މިނިސްޓަރު ހާމަކުރައްވައިފި\n7 އޭޕްރިލް 2021، ރިފަރެންސް: 2021-097\nސަރުކާރުން ހިންގާ އިތުރު ބޯހިޔާވަހިކަމުގެ މަޝްރޫޢުތަކުގެ އެންމެ ފަހުގެ މަޢުލޫމާތާއި، ހިޔާ މަޝްރޫޢުގެ ފްލެޓްތަކުގެ އަގުތަކާ ބެހޭ އެންމެ ފަހުގެ މަޢުލޫމާތު މިނިސްޓަރ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ މުޙައްމަދު އަސްލަމް ހާމަކުރައްވައިފިއެވެ. އެމަނިކުފާނު މި މަޢުލޫމާތު ހާމަކުރައްވާފައި ވަނީ ރައީސުލްޖުމްހޫރިއްޔާގެ އޮފީހުގެ ސްޕޯކްސްޕަރސަން މުޙައްމަދު މަބްރޫކް ޢަޒީޒް ސަރުކާރުގެ މުހިންމު މަޢުލޫމާތުތައް ހާމަކުރެއްވުމަށް ސިލްސިލާކޮށް ކުރިޔަށް ގެންދަވާ ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުންނެވެ.\nމިގޮތުން، މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ވަރޗުއަލްކޮށް ކުރިޔަށް ގެންދިޔަ މި ނޫސްވެރިންގެ ބައްދަލުވުމުގައި ނޫސްވެރިޔަކު ކުރެއްވި ސުވާލަށް ޖަވާބުދެެއްވަމުން ހިޔާ މަޝްރޫޢުގެ ފްލެޓްތަކުގެ އަގުތަކާއި ބެހޭގޮތުން މިނިސްޓަރ އަސްލަމް ވިދާޅުވީ، ޑައުންޕޭމަންޓް ނުދައްކާނަމަ، މި ފްލެޓްތަކަށް ދައްކަން ޖެހޭ ކުލީގެ އަގަކީ 7,500 ރުފިޔާކަމަށާއި، ޑައުންޕޭމަން ދައްކާ ނަމަ، ދައްކާ ޑައުންޕޭމަންޓަށް ބެލުމަށްފަހު މި ޢަދަދު ކުޑަވެގެންދާނެކަމުގައެވެ. އަދި، މި އަގަކީ މިހާރުވެސް ވަރަށް ބޮޑަށް ސަބްސިޑައިޒް ކުރެވިފައވާ އަގެއްކަން ހާމަކުރައްވަމުން މިނސްޓަރ އަސްލަމް ވިދާޅުވީ ހިޔާ ފްލެޓްތަކުގެ ގުރުލުމާއި، އެގްރީމަންޓް ހެދުން ހިމެނޭހެން ތަން ޙަވާލުކުރުމުގެ މަސައްކަތް މާދަމާ ފަށާނެ ކަމުގައެވެ.\nމި ނޫސްވެރިންގެ ބައްދަލުވުމުގައި މިނިސްޓަރ އަސްލަމް ވަނީ ސަރުކާރުން ހިންގާ ބޯހިޔާވަހިކަމުގެ އެެހެން މަޝްރޫޢުތަކަށް އެދި ހުށަހެޅުމުގެ ފުރުޞަތު އަންނަ މޭ މަހު ހުޅުވާލާނެކަން ހާމަކުރައްވައި، އެކަމާ ގުޅޭ ބައެއް މަޢުލޫމާތު ނޫސްވެރިންނާ ހިއްސާކުރައްވާފައެވެ.\nމި ނޫސްވެރިންގެ ބައްދަލުވުން ފައްޓަވައިދެއްވަމުން ސްޕޯކްސްޕަރސްން މަބްރޫކް ވަނީ ކުރިޔަށް އޮތް ރޯދަ މަހާއި ދިމާކޮށް ސަރުކާރުން ވަމުންދާ ޚާއްޞަ ތައްޔާރީތަކުގެ މައްޗަށް އަލި އަޅުވާލައްވާފައެވެ. އެގޮތުން، މަބްރޫކް ވިދާޅުވީ މިއަހަރުގެ ރޯދަ މަސް ދިމާވަނީ ހޫނު މޫސުމާއިކަމަށް ވުމުން، ހޫނު މޫސުމުގައި ޢާންމުކޮށްވެސް ކަރަންޓްކުގެ ޕީކް ލޯޑް އިތުރުވާތީ، ދުރާލާ އެކަމަށް ތައްޔާރުވަމުގެ ގޮތުން ސަރުކާރުން މަސައްކަތްތަކެއް ކުރަމުން ގެންދަވާކަމުގައެވެ.\nމީގެ އިތުރުންވެސް މަބްރޫކް ވަނީ ރޯދަމަހާއި ދިމާކޮށް ކާބޯތަކެތީގެ އަގު ހިފެހެއްޓުމަށް ސަރުކާރުން ކުރައްވަމުންގެންދަވާ މަސައްކަތްތަކަށް އަލި އަޅުއްވާލައްވާފައެވެ. މިގޮތުން، އެސް.ޓީ.އޯ. އިން ކާޑު އެއް އަގެއްގައި ހިފެހެއްޓުމާއި، ކާޑުގެ އިތުރު ޝިޕްމަންޓްތައް މަދުނުވާނެހެން، ރާއްޖެ އެތެރެކުރުމުގެ މަސައްކަތް ކުރިޔަށްގެންދާ ކަމުގައި މަބްރޫކް ވިދާޅުވިއެެވެ. މީގެ އިތުރުންވެސް މަބްރޫކް ވަނީ، ރާއްޖެއަށް ކާބޯތަކެއްޗާއި، މުދާ އެތެރެކުރުމުގައި އިމްޕޯޓަރުމްނަށް ދިމާވާ ދަތިތައް ޙައްލުކުރުމަށް ސަރުކާރުން ކުރައްވަމުންދާ މަސައްކަތްތަކާއި ބެހޭ މަޢުލޫމާތު ނޫސްވެރިންނާ ހިއްސާކުރައްވާފައެވެ.\nމިއަދުގެ ނޫސްވެރިންގެ ބައްދަލުވުމުގައި މިނިސްޓަރ އަސްލަމް އަދި، ސްޕޯކްސްޕަރސަން މަބްރޫކް ވަނީ ސަރުކާރުގެ އެކިއެކި މަސައްކަތްތަކާ ގުޅޭގޮތުން ނޫސްވެރިން ކުރެއްވި ސުވާލުތަކަށްވެސް ޖަވާބުދެއްވާފައެވެ.\nއަމީނިއްޔާ ސްކޫލަށް ވަރަށްދިގު މުއްދަތެއްގައި އިޚްލާޞްތެރި ޚިދުމަތްތަކެއްކޮށްދެއްވި ހެންވޭރު ނީލްވިލާ ނާއިލާ އިބްރާހީމް ކަލޭފާނު، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\n17 އޭޕްރިލް 2021, ޚަބަރު\nރައީސުލްޖުމްހޫރިއްޔާގެ އަނބިކަނބަލުން ކޮވިޑް-19 އަށް ޕޮޒިޓިވް ވެއްޖެ\n15 އޭޕްރިލް 2021, ޚަބަރު\nރަމަޟާން މަސް، އުނގަންނައިދޭ ފިލާވަޅަކީ ދަތި ޙާލުގައި އުޅޭ އެހެން އިންސާނުންގެ ޙާލަތު އިޙްސާސްކޮށް، އަނެކުންނަށް އެހީތެރިވެ އޯގާތެރިވުމުގެ ރޫޙު އަށަގެންނެވުން ކަމުގައި ރައީސުލްޖުމްހޫރިއްޔާ ވިދާޅުވެއްޖެ\n12 އޭޕްރިލް 2021, ޚަބަރު\n1442 ވަނަ އަހަރުގެ ރަމަޟާން މަސް ފެށުމުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ ފޮނުއްވި ތަހުނިޔާގެ ޚިޠާބު\n12 އޭޕްރިލް 2021, ރައީސްގެ ޚިތާބު\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޚަބަރުފަތުރާ ވަސީލަތްތަކާ ބައްދަލުކުރައްވައި ދެއްކެވި ވާހަކަފުޅާއި، ނޫސްވެރިން ދެންނެވި ސުވާލުތަކާއި އަދި އެ ސުވާލުތަކަށް ރައީސުލްޖުމްހޫރިއްޔާ ދެއްވި ޖަވާބުތައް\n12 އޭޕްރިލް 2021, ރައީސްގެ ވާހަކަފުޅު


އުރީދޫ މޫލީ މެދުވެރިކޮށް ރޯދައަށް ވިޔަފާރި ކޮށްލުމުން، ޑެލިވާ ކޮށްދިނުން މުޅިން ހިލޭ! | Sangu News\nއުރީދޫ މޫލީ މެދުވެރިކޮށް ރޯދައަށް ވިޔަފާރި ކޮށްލުމުން، ޑެލިވާ ކޮށްދިނުން މުޅިން ހިލޭ!\n22 މާރޗް 2021 - 09:26\nރަމަޟާން މަހަކީ އެއްބައިވަންތަކަން ދިރުވާ އާލާ ކުރާ މަހަކަށް ވުމުން، އާއިލާއާއި ރައްޓެހިންނާއެކު ގުޅުން ބަދަހި ކުރުމަށް ވަގުތު ހޭދަ ކުރުމަކީ އާދަކާދައެވެ. ހަމަ އެއާއެކު، ގޭތެރެ ޒީނަތްތެރިކޮށް ބަދިގެއަށް ބޭނުންވާ ސާމާނު ހަމަކޮށް އާކުރުމަކީ ވެސް ރަމަޟާން މަހަށް ތައްޔާރުވުމުގެ ބޮޑު ބައެކެވެ.\nއުރީދޫން ބުނެފައި ވަނީ ރަމަޟާން މަހަށް ތައްޔާރުވުމުގެ ގޮތުން ވިޔަފާރިކުރާ ތަކެތި އީކޮމާރސް ޕްލެޓްފޯރމް މޫލީ މެދުވެރިކޮށް ވިޔަފާރި ކޮށްލެވޭނެ ކަމަށް އެޓީމުން ވަނީ ވިދާޅުވެފައެވެ. އަދި ބައްލަވައި ގަންނަ ކޮންމެ އައިޓަމެއް ރާއްޖޭގެ ކޮންމެ ހިސާބަކަށް ވެސް މުޅިން ހިލޭ ޑެލިވަރ ކޮށްދޭނެ ކަމަށް ވެސް އެޓީމުން ވިދާޅުވެފައި ވެއެވެ.\nއުރީދޫން މައުލޫމާތުދޭ ގޮތުގައި، ރޯދައަށް ބޭނުންވާ ތަކެތި ހިމެނޭ މި އައު ސެކްޝަންގައި، ބާބަކިއު ގްރިލް، އިލެކްޓްރިކް ގްރިލް، އަވަން، ރައިސް ކުކަރ، ކޮފީ މޭކަރ، ޕޮކެޓް ރޭޑިއޯ، އިސްތިރި ފަދަ އެތަކެއް އައިޓަމެއް ވަނީ ހިމަނާފައެވެ.\nއެކި ރޭންޖުގެ ނަން މަޝްހޫރު ބްރޭންޑް ތަކުގެ މި ޕްރޮޑަކްޓްތަކަކީ އިތުބާރު ހިފޭ މަރޗަންޓުން ޕްލެޓްފޯމްގައި ފީޗަރ ކުރައްވާ ޕްރޮޑަކްޓެކެވެ. މޫލީ ޓީމުން ދެންނެވި ގޮތުގައި ކުރިއަށް އޮތްތަނުގައި ގިނަ މަރޗަންޓުންނާއެކު އިތުރު ޕްރޮޑަކްޓްތައް ވެސް ފެނިގެން ދާނެއެވެ.\nމޫލީ މެދުވެރިކޮށް ރޯދައަށް ވިޔަފާރި ކޮށްލުމަށް:\n1- އުރީދޫ އެޕް މެދުވެރިކޮށް ޝޮޕްއަށް ޒިޔާރަތް ކުރައްވާ http://ore.do/app\n2- ޝޮޕް ހިޔާރު ކުރެއްވުމަށް ފަހު ROADHA ESSENTIALS ނުވަތަ ބޭނުންފުޅުވާ ކެޓެގަރީއެއް ހިޔާރު ކުރައްވާ\n3- ބޭނުންވާ އައިޓަމް ހިޔާރު ކުރެއްވުމަށް ފަހު ADD TO CART އަށް ފިތާލައްވާ.\n4- ކާޓް އަށް ގޮސް ޗެކްއައުޓް ކުރައްވާ\n5- ޑެލިވަރ ކުރަން ބޭނުންވާ އެޑްރެސް، ޑެލިވަރީ އެޑްރެސްގައި ޖައްސަވާ\n6- އޯޑަރ ކަށަވަރު ކުރެއްވުމަށް ޕޭމަންޓް ކޮންފަރމް ކުރައްވާ\nގައިދުރުކަން ބަހައްޓަން ޖެހި ދަތުރު ފަތުރު ކުރުމަށް ހުރަސްތަކެއް ދިމާވެފައިވާ މި ދުވަސްވަރު މޫލީ މެދުވެރިކޮށް ރޯދައަށް ބޭނުންވާ ތަކެތި ވިޔަފާރިކޮށްލުމުގެ ފުރުސަތު ފަހި ކޮށްދިނުމަކީ ކަސްޓަމަރުންނަށް ލިބޭނެ ލުއެކެވެ. ރައްކާތެރިކަމާއެކު ގޭގައި ތިއްބަަވައިގެން މޫލީ މެދުވެރިކޮށް ވިޔަފާރި ކޮށްލުމުން ރާއްޖޭގެ ކޮންމެ ހިސާބަކަށް ވެސް މުޅިން ހިލޭ ޑެލިވަރ ކޮށްލަދޭނެއެވެ.\nމޫލީގެ ޕާރޓްނަރުންނާއެކު މޫލީ ޓީމުން މަސައްކަތް ކުރަމުން ދަނީ ޑެލިވަރީ ޓީމް އަދި ކަސްޓަމަރުންގެ ރައްކާތެރިކަމަށް އެންމެ އިސްކަމެއް ދީގެން، އެޗް.ޕީ.އޭ ގެ އިރުޝާދުތަކާ އެއްގޮތަށެވެ. ރާއްޖޭގެ ކޮންމެ ނެޓްވާރކެއްގެ ކަސްޓަމަރަކަސް މޫލީ މެދުވެރިކޮށް ރޯދައަށް ތައްޔާރުވުމަށް ބޭނުންވާ ތަކެތި ވިޔަފާރިކޮށްލުމަށް މޫލީއިން މަރުހަބާ ކިޔައެވެ.


Oxford vaccine gannan ebbas vumeh gai soi kuranee - Hali News\nނޭޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ޕްރެސް ކޮންފަރެންސްގައި ފިނޭންސް މިނިސްޓަރު އިބްރާހިމް އަމީރު --- ފޮޓޯ: ރައީސް އޮފީސް\nރާއްޖެއިން އޮކްސްފޯޑު ވެކްސިން ގަންނަން އެއްބަސްވުމުގައި ސޮއިކުރަނީ\n31 December 2020, 21:35\nއޮކްސްފޯޑް ޔުނިވާސިޓީ އާއި އެސްޓްރާޒެނެކާ ކުންފުނިން އުފެއްދި ކޮވިޑް-19ގެ ވެކްސިން ރާއްޖެއަށް ގަންނަން ނިންމައިފި އެވެ.\nފިނޭންސް މިނިސްޓަރު އިބާރްހިމް އަމީރު ސޮއިކުރައްވާ މިއަދު އާންމު ކުރެއްވި "މާލިއްޔަތާ ބެހޭ ޤަރާރު"ގައި ބުނަނީ ކޮވިޑް-19 އިން ރައްކާތެރި ވުމަށް އުފައްދާފައިވާ ވެކްސިން ގަތުމަށް ދިވެހި ސަރުކާރުން އެއްބަސްވުމެއްގައި ސޮއި ކުރަން ނިންމާފައި ވަނީ "އެސްޓްރާޒެނެކާ ސިންގަޕޯ ޕީޓީއީ އެލްޓީޓީ"އާ ދެމެދު ކަމަށެވެ. އެ ކުންފުންޏަކީ އޮކްސްފޯޑާ ގުޅިގެން ވެކްސިން އުފައްދާ ފާމަސޫޓިކަލް ކުންފުންޏެވެ.\nފިނޭންސް މިނިސްޓަރު މިއަދު އެ ގަރާރު ނެރުއްވީ ކޮވިޑް-19ގެ ވެކްސިނަކީ ވަކި ބައެއްގެ އަތުން ގަންނަން ލިބޭ އެއްޗަކަށްވުމާއި ވެކްސިން ދޫކުރަނީ ހާއްސަ ޕްރޮކިއުމަންޓް އުސޫލުތަކެއްގެ ދަށުން ކަމަށް ވާތީ ވެކްސިން ގަތުމުގެ މަސައްކަތްތަކުގައި މާލިއްޔަތު ގަވާއިދުގައި ބުނާ ބައެއް އުސޫލުތަކަށް އަމަލުކުރުން ނުޖެހޭ ގޮތަށް ހަމަޖެއްސުމުގެ ގޮތުންނެވެ.\nވެކްސިން ހޯދުމަށް އެއްބަސްވުމުގައި ސޮއިކުރަން ނިންމުމާއެކު އަމަލު ކުރަން ނުޖެހޭގޮތަށް ނިންމި މާލިއްޔަތު ގަވައިދުގެ މާއްދާތަކަކީ:\n(ހ) މާލިއްޔަތު ގަވައިދުގެ 10.43\n(ށ) މާލިއްޔަތު ގަވައިދުގެ 10.52\n(ނ) މާލިއްޔަތު ގަވައިދުގެ 10.67\n(ރ) މާލިއްޔަތު ގަވައިދުގެ 10.71\nއެ މާއްދާތައް ސަސްޕެންޑް ކުރުމުން މާލިއްޔަތު ގަވައިދުގައިވާ ޕްރޮކިއުމަންޓް އުސޫލުތަކަށް އަމަލު ކުރާކަން ނުޖެހޭނެ އެވެ.\nގަރާރުގައިވާ ގޮތުގައި މި މާއްދާތަކަށް އަމަލުކުރަން ނުޖެހޭގޮތަށް ނިންމާފައިވަނީ ހަމައެކަނި ވެކްސިން ގަތުމަށްޓަކައި އެސްޓްރާޒެނެކާ އާއެކު ސޮއިކުރާ އެއްބަސްވުމާ ގުޅޭގޮތުން، އެ އެއްބަސްވުމުގެ މުއްދަތަށެވެ.\nއެއްބަސްވުމުގެ މުއްދަތުގައި އަމަލު ކުރާނީ އެއްބަސްވުމުގައި ބުނާ ކަންތައްތަކަށް ކަމަށް ނިންމައި އެކަން އިއުލާން ފިނޭންސް މިނިސްޓަރު ވަނީ އިއުލާން ކުރައްވާފަ އެވެ.\nމީގެ އިތުރުން އެ އެއްބަސްވުމުގެ ދަށުން ކުރާ ހަރަދުތަކުގެ އިންޓަނަލް އޮޑިޓެއް ފިނޭންސް އިން ކުރިއަށް ގެންދާނެކަން ފާހަގަކޮށް އެ ހަރަދުތައް މިނިސްޓްރީ އޮފް ހެލްތުގެ މާލީ ޒިންމާދާރު ވެރިޔާ ހާއްސަ ސަމާލުކަމެއް ދީގެން ބެލުމަށް ވެސް މިނިސްޓަރު އަމީރު ވަނީ އަންހގަވާފަ އެވެ.


FACE aligadha thari Quran mubaaraathuga baiverivaan hulhuvaalaifi\nފޭސް އަލިގަދަ ތަރި ގުރުއާން މުބާރާތުގައި ބައިވެރިވާން ހުޅުވާލައިފި\nފޭސް އަލިގަދަ ތަރި ގުރުއާން މުބާރާތުގައި ބައިވެރިވާން ބޭނުންވާ ދަރިވަރުންނަށް އެ ފުރުސަތު ހުޅުވާލައިފި އެވެ. މިފަހަރުގެ މުބާރާތުގައި ފިޔޯރީ، ރަތަފަންދޫ އަދި ފަރެސްމާތޮޑާގެ ދަރިވަރުންނަށް ބައިވެރިވެވޭނެ އެވެ.\nކުޑަކުދިންގެ ހިތްތަކުގައި ކީރިތި ގުރުއާނަށް ލޯބި ޖައްސައި، ގުރުއާން ކިޔެވުމުގެ ފަންނު ދިރުވައި އާލާކޮށް ފެތުރުމުގެ މަގުސަދުގައި ފިޔޯރީ އެސޯސިއޭޝަން ފޯ ކޮމިއުނިޓީ އެމްޕަވާމަންޓް (ފޭސް) ޖަމިއްޔާއިން ފިޔޯރީގައި ބާއްވަމުން އަންނަ "ފޭސް އަލިގަދަ ތަރި ގުރުއާން މުބާރާތް" މިއަހަރު ކުރިއަށް ގެންދަން ނިންމާފައިވަނީ މާޗް ފަހަކުން އަށެއްގެ ނިޔަލަށެވެ.\nފަރެސްމާތޮޑާ ދާއިރާގެ ފިޔޯރީ، ރަތަފަންދޫ އަދި ފަރެސްމާތޮޑާގެ އުމުރުން ހަ އަހަރާއި 16 އަހަރާއި ދެމެދުގެ ދަރިވަރުންނަށް ބައިވެރިވުމުގެ ފުރުސަތު ހުޅުވާލާފައިވާ މި މުބާރާތުން 1 ވަނަ އަށް ހޮވޭ ކުއްޖަކަށް 10،000 ރުފިޔާ ހުށައަޅާފައިވެއެވެ.\nމުބާރާތުގައި ބައިވެރިވުމަށް ޝައުގުވެރިވާ ދަރިވަރުން ފޯމް ހުށަހެޅުމުގެ ސުންގަޑިއަކީ 14 ފެބުރުވަރީ 2021 ވާ އާދިއްތަ ދުވަހުގެ ތިނެއް ޖަހާއިރުއެވެ. މުބާރާތުގެ ގަވާއިދާއި މުގައްރަރު އަދި ބައިވެރިވާން އެދޭ ފޯމް ޖަމިއްޔާގެ ފޭސްބުކް ޕޭޖުން ލިބޭނެއެވެ. އަދި މުބާރާތުގައި ބައިވެރިވުމަށް އެދޭ ފޯމު، ބަންދު ނޫން ދުވަސް ދުވަހުގެ މެންދުރު 1:30 ން ހަވީރު 3:30 ށް ޖަމިއްޔާގެ ތަމްރީސުލް ގުރުއާން ކްލާހުންވެސް ލިބެން ހުންނާނެއެވެ.\nފޭސް ޖަމިއްޔާއަކީ ފިޔޯރީގައި ޒުވާނުންނާއި ކުޑަކުދިން ބައިވެރިކޮށްގެން މަދަނީ އަދި އިޖުތިމާއީ މަސައްކަތްތަކުގައި އެކި ގޮތްގޮތުން ހަރަކާތްތެރިވަމުން އަންނަ ޖަމިއްޔާއެކެވެ. މިގޮތުން ބީއެޗްއެމް ޓްރޭޑާސް އިން ފިޔޯރީ ބަދަރު ސަރަހައްދުގައި އިމާރާތް ކޮށްފައިވާ މިސްކިތް ބެލެހެއްޓުމާއި ގުރުއާން ކްލާހެއް ހިންގުމާއި، ލެވެލް 1, 2،3އަދި4ގެ ގާރީ ކޯސް ހިންގުމުގެ އިތުރުން އެ ރަށުގެ ބަނދަރު ސަރަހައްދުގައި ހަދާފައިވާ ކުޑަކުދިންގެ ޕާކުގެ މަސައްކަތްވެސް ކުރަމުން އަންނަނީ ފޭސް ޖަމިއްޔާއިންނެވެ.\nފިޔޯރީ ކީރިތި ގުރުއާން ރަތަފަންދޫ + ފަރެސް މާތޮޑާ


BREAKING | Covid-19:2Vana Ah Emme Gina Bayaku Fassivi Gaumakah Russia Vehje - Vaguthu\nކޮވިޑް-19: ދެވަނައަށް އެންމެ ގިނަ ބަޔަކު ފައްސިވި ޤައުމަކަށް ރަޝިޔާ ވެއްޖެ\nދުނިޔޭގައި ފެތުރެމުންދާ ނުރައްކާތެރި ނޮވެލް ކޮރޯނާވައިރަސް (ކޮވިޑް-19) އަށް ދުނިޔެއިން ދެވަނައަށް އެންމެ ގިނަ ބަޔަކު ފައްސިވީ ޤައުމަކަށް ރަޝިޔާ ވެއްޖެ އެވެ.\nދުނިޔެއިން ދެވަނައަށް އެންމެ ގިނަ ބަޔަކަށް މި ބަލި ޖެހުނު ޤައުމަކަށް ރަޝިޔާ ވެފައި ވަނީ މިއަދުވެސް އިތުރު ގިނަ އަދަދެއްގެ ބަޔަކު އެޤައުމުން ބަލި ޖެހި، ކުރިން ދެވަނައަށް އެންމެ ގިނަ މީހުންނަށް ބަލި ޖެހުނު ޤައުމެއްގެ ގޮތުގައި އޮތް ސްޕެއިންގެ ޖުމްލަ އަދަދަށްވުރެ ފައްސިވި މީހުންގެ ޖުމްލަ ރަޝިޔާގައި އަދަދު އިތުރުވުމުންނެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ރަޝިޔާއިން މިދިޔަ 24 ގަޑިއިރު ތެރޭ އެކަނިވެސް 9709 މީހަކު ހިމެނޭހެން މިހާތަނަށް ޖުމްލަ 281,752 މީހަކަށް ވަނީ ބަލި ޖެހިފައެވެ.\nރަޝިޔާގައި ކޮވިޑް-19 ގެ ނުރައްކާ ދުވަހެއް ދުވަހަކަށް އިތުރުވެ، އެޤައުމުން ކޮންމެ ދުވަހަކު މި ބައްޔަށް ހުށަހެޅޭ މީހުންގެ އަދަދު އިތުރުވަމުން އަންނައިރު، މިހާތަނަށް އެޤައުމުން މި ބަލީގައި ޖުމްލަ 2631 މީހަކު މަރުވެފައި ވެއެވެ. މީގެ ތެރެއިން 94 މީހަކު މަރުވެފައި ވަނީ މިދިޔަ 24 ގަޑިއިރު ތެރޭގައެވެ.\nކޮންމެ ދުވަހަކު ރަޝިޔާއިން އަލަށް ކޮވިޑް-19 އަށް ފައްސިވާ މީހުންގެ އަދަދު 9000 އަށްވުރެ މަތިވެފައިވާތާ ދެ ހަފްތާއަށްވުރެ ގިނަ ދުވަސް ވަނީ ވެފައެވެ. އެޤައުމަށް މި ބަލީގެ ނުރައްކާ އިތުރުވެ، ބަލި ޖެހޭ މީހުންގެ އަދަދު އިތުރުވާން ފަށާފައި ވަނީ އޭޕްރިލް މަހުގެ ފަހުކޮޅުން ފެށިގެންނެވެ.\nފަހުގެ މަޢުލޫމާތުތަކަށް ބަލާއިރު، ރަޝިޔާއިން މިހާތަނަށް ކޮވިޑް-19 ޖެހުނު މީހުންގެ ތެރެއިން 67,373 މީހަކު ވަނީ ބަލިން ރަނގަޅުވެފައެވެ. އަދި 2,300 މީހަކަށް ފަރުވާދެމުން ދަނީ ސީރިއަސް ހާލުގައެވެ. އެޤައުމަކީ ދުނިޔެއިން ތިންވަނައަށް އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމެވެ.


COVID-19: Test ge natheejaa negetive vejje nama quarantine in 49...\n49 މީހުންގެ ޓެސްޓް ހަދަން ވަނީ ފޮނުވާފައި ނަތީޖާ ނެގެޓިވް ވެއްޖެ ނަމަ އެމީހުން ދޫކޮށްލާނެ\nކ. މާލެ |3އޭޕްރިލް 2020 | ހުކުރު 23:04 | 4,971\nކޮވިޑް-19 ޓާސްކްފޯހުގެ ތަރުޖަމާނު މަބްރޫޖް އަޒީޒު - ރައީސް އޮފީސް\nކަރަންޓީން ފެސިލީޓީތަކުގައި ތިބި މީހުންގެ ތެރެއިން 49 މީހެއްގެ ޓެސްޓުގެ ނަތީޖާ ނެގެޓިވްވެއްޖެނަމަ އެމީހުން ހޮނިހިރު ދުވަހު ދޫކޮށްލާނެ ކަމަށް ކޮވިޑް-19 ޓާސްކްފޯހުގެ ތަރުޖަމާނު މަބްރޫޖް އަޒީޒު ވިދާޅުވެއްޖެއެވެ.\nކޮވިޑް-19 ޓާސްކްފޯހުން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަބްރޫކް ވިދާޅުވީ ހޮނިހިރު ދުވަހު ރާއްޖޭގެ ކަރަންޓީން ފެސިލިޓީގައި ތިބި ބައެއް މީހުން ދޫކޮށްލާނެ ކަމަށެވެ. ނަމަވެސް އެމީހުން ދޫކޮށްލާނީ ޓެސްޓް ހެދުމަށްފަހު ނަތީޖާ ނެގެޓިވްވުމުން ކަމަށެވެ.\nމަބްރޫކް ވިދާޅުވީ 49 މީހަކު މީގެ ތެރޭގައި ހިމެނޭ ކަމަށެވެ. ބޭރުން ރައްޖެއަށް އަންނަ ހުރިހާ ދިވެހިން ވެސް ކަރަންޓީންގައި 14 ދުވަސް މަޑުކުރަންޖެހޭނެ ކަމަށް އެޗްޕީއޭއިން ވަނީ އަންގާފައެވެ. އަދި މިއާއެކު މިހާތަނަށް 881 މީހުން ކަރަންޓީން ފެސިލިޓީތަކުގައި އެބަތިއްބެވެ.\nމަބްރޫކް ވިދާޅުވީ ޓެސްޓުގެ ނަތީޖާ ނެގެޓިވްވުމުން އެމީހުން ގެއަށް ފޮނުވާލެވޭނެ ކަމަށާއި، ނަމަވެސް އެމީހުން ބަލާ ކޮންމެ އާއިލާއަކުން ވެސް އެކަކު އައުމަށް އެދޭ ކަމަށެވެ. މަބްރޫކް ވިދާޅުވީ ދޫކޮށްލާ މީހުންގެ އާއިލާތަކަށް އެމީހުން ދޫކޮށްލާނެ ވަގުތާއި އެހެނިހެން މައުލޫމާތު އެޗްޕީއޭއިން އަންގާނެ ކަމަށެވެ.


Haggu thakah unikan libeygothah dhakkaa vaahakathah balainugannaanan: MDP – adduLIVE\nހައްޤުތަކަށް އުނިކަން ލިބޭގޮތަށް ދައްކާ ވާހަކަތައް ބަލައިނުގަންނާނަން: އެމްޑީޕީ\nMar 25, 2021, 13:57 އަބްދުﷲ ޔާމީން\nރައްޔިތުންގެ ހައްޤުތަކަށް އުނިކަން ލިބޭފަދަ ގޮތްތަކަށް ދައްކާ ވާހަކަތައް އެމްޑީޕީން ބަލައިނުގެންނާނެކަމަށް އެޕާޓީން ބުނެފިއެވެ.\nއެމްޑީޕީން މިއަދު ބޭއްވި ނޫސްވެރިންގެ ބައްދަލުވުމުގައި ރަށްވެހި ފަތިސް ސްޕޯކްސްޕާސަން މުހައްމަދު ސައިފް ފާތިހް ވިދާޅުވީ އެމްޑީޕީއަކީ ރައްޔިތުންނަށް ހައްޤުތައް ހޯދައިދިނުމަށް ވަކާލާތުކުރި ޕާޓީކަމަށެވެ.\nސައިފް ވިދާޅުވީ އެމްޑީޕީން އަބަދުވެސް ޤަބޫލުކުރަނީ ރައްޔިތުންގެ އަސާސީ ހައްޤުތަކާއި މިނިވަންކަން ހިފެެހެއްޓެން ވާނީ ޤަނޫނުއަސާސީގައި ބަޔާންވެގެންވާ ހާލަތްތަކުގައި އެ ބަޔާންވެގެންވާ މިންވަރަށް އެކަނިކަމަށެވެ.\n"އެޔަށްވުރެއް އިތުރަށް އެއްވެސް ހައްޤަކަށް ބިރުވެރިކަން އަންނަގޮތަށް، އެއްވެސް ހައްޤަކަށް އުނިކަން އަންނަގޮތަށް، އެއްވެސް ހައްޤަކަށް ހަނިކަން އަންނަގޮތަށް އެއްވެސް ވާހަކައެއް ދެއްކުމަކީ، އެއްވެސް އަމަލެއް ކުރުމަކީ، އެއްވެސް ފިޔަވަޅެއް އެޅުމަކީ އަޅުގަނޑުމެންގެ ކެމްޕޭނުންވެސް އަދި ޕާޓީންވެސް ޤަބޫލުކުރާނެ ކަމެއްނޫން." ސައިފް ވިދާޅުވިއެވެ.\nސައިފް ވިދާޅުވީ އެމްޑީޕީގެ ސަރުކާރުގައި ސިވިލް ސާވެންޓުންނާއި ދައުލަތުގެ އެހެން އިދާރާތަކުގެ މުވައްޒަފުންގެ ހާޒިރީ ބަލައިގެން ޖަލްސާތަކަށް ނެރުމާއި ކެމްޕޭނަށް ނެރުންފަދަ ކަންކަން ކޮށްފައިނުވާނެކަމަށެވެ.\nސިވިލް ސާވިސް ކޮމިޝަންގެ ޤާނޫނަށް ހުށަހަޅާފައިވާ އިސްލާހަށް ހޯރަފުށީ ދާއިރާގެ މެމްބަރު އަހުމަދު ސަލީމް މަޖިލީހުގައި ދެއްކެވި ވާހަކަތަކަށް ގިނަ ބަޔަކު އަންނަނީ ފާޑުކިޔަމުންނެވެ. އަދި އެމްޑީޕީއަށް ނިސްބަތްވާ މެމްބަރުންވެސް އަންނަނީ އެ ވާހަކަ ކުށްވެރިކުރަމުންނެވެ.


Miee Dhivehiraajjeyge democracy aai iguthisaadhah dhevunu hamalaa eh: Raees Solih\nމިއީ ދިވެހިރާއްޖޭގެ ޑިމޮކްރަސީއާއި އިޤުތިޞާދަށް ދެވުނު ހަމަލާއެއް: ރައީސް ޞާލިޙު\nރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް އަމާޒުކޮށް މިރޭ ދެވުނު ހަމަލާއަކީ ދިވެހިރާއްޖޭގެ ޑިމޮކްރަސީއަށާއި އިޤުތިޞާދަށް ދެވުނު ހަމަލާއެއްކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މި ހަމަލާއާއި ގުޅޭގޮތުން ޤައުމާއި މުޚާޠަބުކުރައްވާ ވާހަކަދައްކަވަމުންނެވެ.\nރައީސުލްޖުމްހޫރިއްޔާ ވިދާޅުވީ މިރޭ ރައީސް ނަޝީދަށް ދެވުނު ހަމަލާ އެންމެ ހަރުކަށި އިބާރާތުން ކުށްވެރިކުރައްވާ ކަމަށާއި، އެ ހަމަލާގެ ސަބަބުން ރައީސް ނަޝީދަށް ލިބިވަޑައިގެންނެވި ޒަޚަމްތަކަށް އޭޑީކޭ ހޮސްޕިޓަލަށް ގެންދެވި ފަރުވާދެވެމުންދާ ކަމަށެވެ. އަދި ރައީސް ނަޝީދުގެ ސިއްހީ ހާލުކޮޅާއި ބެހޭގޮތުން އެންމެފަހުން ލިބިފައިވާ މައުލޫމާތަކީ އިތުރު އޮޕަރޭޝަނެއް ކުރަންޖެހޭކަން ކަމަށް ރައީސް ވަނީ ވިދާޅުވެފައެވެ.\nއެމަނިކުފާނު ވިދާޅުވީ މި ހަމަލާ ދިވެހި ފުލުހުންގެ ޚިދުމަތާއި ސިފައިން ގުޅިގެން ތަހުގީގުކުރަމުންދާ ކަމަށާއި، އަދި ތަހުގީގަށް ބޭރުގެ ފަރާތްތަކުގެ އެއްބާރުލުންވެސް ލިބެމުންދާ ކަމަށެވެ. އެގޮތުން އަންނަ ހޮނިހިރު ދުވަހުގައި މި މައްސަލައިގެ ތަހުގީގުގައި ބައިވެރިވުމަށް އޮސްޓްރޭލިޔާގެ ފުލުހުންގެ ޓީމެއް އަންނާނެކަމަށް ރައީސް ޞާލިހު ވަނީ ހާމަކުރައްވާފައެވެ. އެމަނިކުފާނު ވަނީ މި ހަމަލާގެ ފަހަތުގައި ހުރި ފަރާތްތައް އިންސާފުގެ ކުރިމައްޗަށް ގެންނާނެކަމަށް ވިދާޅުވެފައެވެ.\nމީގެ އިތުރުން ރައީސް ވަނީ މިއީ ދިވެހިރާއްޖޭގެ ޑިމޮކްރަސީ އަދި އިޤްތިސާދަށްވެސް ދެވުނު ހަމަލާއެއްގެ ގޮތުގައި ސިފަކުރައްވާފައެވެ. އަދި މިފަދަ ކަމަކަށް ދިވެހި ފަސްގަނޑުން ޖާގައެއް ނުދެވޭނެކަމަށްވެސް ވަނީ ވިދާޅުވެފައެވެ.\nރައީސް ނަޝީދަށް އަމާޒުކޮށް ދެވުނު މި ހަމަލާގައި ޖުމްލަ ފަސް މީހަކު ވަނީ ޒަޚަމްވެފައެވެ. އޭގެ ތެރޭގައި ހިމެނެނީ ހަތަރު ދިވެއްސަކާއި އިނގިރޭސިވިލާތުގެ ރައްޔިތެކެވެ. މީގެ ތެރެއިން ޒަޚަމްވި އެމްއެންޑީއެފްގެ އެސްޕީޖީ އޮފިސަރުން މިހާރު ވަނީ ދޫކޮށްލާފައެވެ.


Scorpions in futsal kulhuntheringe kanboduvunthah olhun filuvanee\nފުޓްސަލް ކުޅުންތެރިންގެ ކަންބޮޑުވުންތައް\nސްކޯޕިއަންސް އިން ފުޓްސަލް ކުޅުންތެރިންގެ ކަންބޮޑުވުންތައް އޮޅުން ފިލުވަނީ\nކުޅުންތެރިން ދޭ ޚިޔާލު އެފްއޭއެމް އާއި ކުޅިވަރާ ބެހޭ ވުޒާރާ އަށް ހުށަހަޅާނެ\nމަޝްވަރާ ބައްދަލުވުން ކުރިޔަށް ގެންދާނީ ވީޑިއޯ ކޮންފަރެންސް މެދުވެރިކޮށް\nކ. މާލެ |5މެއި 2020 | އަންގާރަ 19:06 | 6,787\nމިދިޔަ އަހަރު އޮތް ކްލަބު މޯލްޑިވްސް ކަޕްގެ ތެރެއިން - ފޭސްބުކް\nކޮރޯނާވައިރަސް (ކޮވިޑް-19) ގެ ސަބަބުން ދިމާވާ ދަތިތަކާ ގުޅޭގޮތުން ފުޓްސަލް ކުޅުންތެރިންނާ މަޝްވަރާ ކުރުމަށް ސޮސައިޓީ އޮފް ރެކްރިއޭޓިވް ޕިއޮނާސް (ސްކޯޕިއަންސް) އިން ނިންމައިފިއެވެ.\nކޮވިޑް-19 ގެ ސަބަބުން ފުޓްސަލް ގިނަ މުބާރާތްތަކެއް ހުއްޓިފައިވާއިރު، އެހެން އަހަރުތަކުގެ ރަމަޟާން މަހަކީ ފުޓްސަލް ގިނަ މުބާރާތްތަކެއް އޮންނަ މަހެކެވެ.\nސްކޯޕިއަންސްގެ ރަސްމީ ފޭސްބުކް ޕޭޖްގައި އެ ޖަމިއްޔާއިން ހޯމަ ދުވަހުގެ ރޭ ކުރި ޕޯސްޓެއްގައި ބުނެފައިވަނީ ފުޓްސަލް ކުޅުންތެރިންނަށް ދިމާވެފައިވާ ދަތިތަކާ މެދު ކުޅުންތެރިންނާ މަޝްވަރާ ކުރަން ނިންމާފައިވާ ކަމަށާއި، މި މަޝްވަރާ ބައްދަލުވުން ކުރިޔަށް ގެންދާނީ ވީޑިއޯ ކޮންފަރެންސް މެދުވެރިކޮށް ކަމަށެވެ. އަދި މި މަޝްވަރާ ބައްދަލުވުމުގައި ކުޅުންތެރިން ދޭ ޚިޔާލު ފުޓްބޯލް އެސޯސިއޭޝަން އޮފގް މޯލްޑިވްސް (އެފްއޭއެމް) އާއި ކުޅިވަރާ ބެހޭ ވުޒާރާ އަށް ހުށަހަޅާނެ ކަމަށާއި އަދި ކުޅުންތެރިންނަށް ދިމާވާ ދަތިތައް ހައްލުކޮށްދޭން މަސައްކަތް ކުރާނެ ކަމަށެވެ.\nސްކޯޕިއަންސްގެ ރައީސް އަބްދުﷲ މުޙުލިސް ވިދާޅުވީ ގިނަ ފުޓްސަލް ކުޅުންތެރިންނަކީ ފުޓްސަލް މުބާރާތްތައް ކުޅެގެން އާމްދަނީ ހޯދާ ކުޅުންތެރިންތަކެއް ކަމަށާއި، މިފަދަ ދަނޑިވަޅެއްގައި ކުޅުންތެރިން ތިބީ އާމްދަނީ ހޯދާނެ އިތުރު ގޮތެއް ނެތި، ހާލުގައި ޖެހިފައި ކަމަށެވެ. އެހެން ކަމުން ސްކޯޕިއަންސްގެ ވިސްނުމަކީ މިކަން ސަރުކާރަށާއި އެފްއޭއެމްގެ ސަމާލުކަމަށް ގެނައުން ކަމަށްވެސް ވިދާޅުވި އެވެ.\nކޮވިޑް-19 ގެ އަސަރު ރާއްޖެ އަށްވެސް ކޮށްފައިވާއިރު، މިއަހަރު ބޭއްވުމަށް ހަމަޖެހިފައި އޮތް ގިނަ ފުޓްސަލް މުބާރާތްތަކެއް ވަނީ ފަސްކޮށްފައެވެ. އެގޮތުން މާލޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ ކްލަބު މޯލްޑިވްސް ކަޕް މިހާރު ވަނީ ޖުލައި މަހަށް ފަސްކޮށްފައެވެ. މީގެ އިތުރުންވެސް އަތޮޅުތަކުގައި ބާއްވާ ގިނަ މުބާރާތްތަކެއް ވަނީ ފަސްކޮށްފައެވެ.


America gai Covid vaccine dheyn fashaifi\nއެމެރިކާގައި ކޮވިޑް ވެކްސިން ދޭން ފަށައިފި، ފުރަތަމަ ޝޮޓް ނަރުހަކަށް\nސެންޑްރާ ލިންޑްސޭ: ލޯންގް އައިލޭޑް ޖުވިޝް މެޑިކަލް ސެންޓަރުގެ އިންޓެންސިވް ކެއާ ޔުނިޓްގައި މަސައްކަތްކުރާ ނަރުހެއް\nޑރ. ބްރިއަން ތޮމްޕްސަން: ފައިޒާ ބަޔޮންޓެކް ވެކްސިން ލިބިގަތުމަށް އިންތިޒާރުގައި\nއެމެރިކާގައި އާންމުކޮށް ކޮވިޑް ވެކްސިން ދޭން ފަށައި، ލޯންގް އައިލޭޑް ޖުވިޝް މެޑިކަލް ސެންޓަރުގެ ނަރުހެއް ކަމަށްވާ ސެންޑްރާ ލިންޑްސޭގެ ކޮނޑަށް ފުރަތަމަ ކަށި ހަރައިފި އެވެ.\nއެމެރިކާގައި ގައުމީ ކެމްޕޭނެއް ގޮތުގައި ރައްޔިތުންނަށް ވެކްސިން ދޭން ފަށާފައި ވާއިރު، ލިސްޓްގެ ކުރީގައި ތިބީ ބަލި މީހުން ގާތު މަސައްކަތް ކުރާ ސިއްހީ އޮފިޝަލުންނާއި ބަލީގައި ބޮޑުވަރު ވެދާނެ ކަމަށް ބެލެވޭ ދޮށީ އުމުރު ފުރައިގެ މީހުންނެވެ.\nސެންޑްރާ ލިންޑްސޭ އަށް ވެކްސިން ދިނުމުން، މީޑިއާއަށް އިޝާރާތްކޮށް ބުނީ، އެހެން ވެކްސިނެކޭ މިވެކްސިނެކޭ ތަފާތެއް ނެތް ކަމަށެވެ. ވެކްސިނަށް އޭނާ އިތުބާރު ކުރާ ކަމަށާއި އެހެން މީހުން ވެސް އިތުބާރު ކުރަން އެދޭ ކަމަށެވެ.\nސެންޑްރާ އަށް ވެކްސިން ދިން ތަނުން ރައީސް، ޑޮނަލްޑް ޓްރަމްޕް ޓްވީޓާއަށް ބޯ ދިއްކޮށްލައްވައި މަރުހަބާ ވިދާޅުވި އެވެ. އެމެރިކާއަށް އަދި މުޅި ދުނިޔެއަށް ވެސް ތަހުނިޔާ ވިދާޅުވި އެވެ.\nއެމެރިކާގައި ވެކްސިން ދޭން ފެށުމާ އެކު ރައީސް ޓްރަމްޕް ތަހުނިޔާ ދަންނަވް ކުރެއްވި ޓްވީޓް\nއެމެރިކާގައި އާންމުކޮށް އަދި އިމަޖެންސީ ހާލަތްތަކުގައި ބޭނުންކުރުމަށް ފުޑް އެންޑް ޑްރަގް އޮތޯރިޓީ (އެފްޑީއޭ) ހުއްދަ ދީފައި ވަނީ ފައިޒާ-ބަޔޮންޓެކް ވެކްސިނަށެވެ. މިއީ ގަދަ ފިނީގައި ބަހައްޓަން ޖެހޭ އިންޖެކްޝަނަކަށް ވާތީ އުފުލައި ގެންގުޅުން އެމެރިކާއަށް ވެސް ވަނީ ދަތި ކަމަކަށް ވެފަ އެވެ.\nކޮވިޑްގައި މަރުވާ މީހުން އެމެރިކާގައި އިތުރުވަމުން އަންނައިރު ވެސް ފަރުވާ ލަސްވާ ސަބަބު އެނގިވަޑައި ނުގަންނަވާ ކަމަށް ވިދާޅުވެ ޓްރަމްޕް ވަނީ ކޯފާ އިސްކުރައްވާފަ އެވެ. ގައުމުގެ ރައީސަށް ވެސް އެފްޑީއޭއިން އެއްބާރުލުން ނުދެއްވާ ކަމަށް ވިދާޅުވި އެވެ. ކޮވިޑާ ގުޅިގެން އެމެރިކާގައި 300،000 މީހުން ވަނީ މަރުވެފަ އެވެ.\nއެމެރިކާ ކޮވިޑް-19 ކޮވިޑް ވެކްސިން + ފައިޒާ\nޖޯ ބައިޑަން ވެކްސިން ޖެއްސެވުން އަންނަ ހަފުތާގައި\nއެމެރިކާގައި ގައުމީ ވެކްސިން ކެމްޕޭނެއް\nއެމެރިކާގައި ކޮވިޑް ވެކްސިނަށް ހުއްދަދީފި\nވެކްސިނުގެ އޯޑަރު އިތުރުކުރަން އެމެރިކާ ބޭނުމެއް ނުވި\n"މިއޮތީ އެމްޑީޕީގެ ސަރުކާރެއް ނޫން"\n"ވެއްޓުނީމާ ތެދުވާ ވާހަކަ އެމްޑީޕީން ހުއްޓާލާ"\nހޮޅުދޫ ކައުންސިލަށް ދެމަފިރިން އިންތިހާބު ވެއްޖެ


Inspect kurumahfahu 27 thaneh bandhukohfi - vNews.mv\nއިންސްޕެކްޓު ކުރުމަށްފަހު 27 ތަނެއް ބަންދުކޮށްފި\nޠާހިރާ އަޒްހާރު 30 July 2020, 14:49\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން އާއްމު ހިދުމަތްދޭ ތަންތަން އިންސްޕެކްޓް ކުރުމަށްފަހު 27 ތަނެއް ބަންދުކޮށްފިއެވެ.\nލޮކްޑައުންއަށް ލުއިދިނުމަށްފަހު ކެފޭ ރެސްޓޯރެންޓު އަދި ފިހާރަތަކާއި ޖިމްތައްފަދަ ތަންތަން ހުޅުވުމުގެ ހުއްދަ ދިންއިރު މިތަންތަނުގެ ކަންކަން ވަކި އުސޫލެއްގެ ދަށުން ހިންގުމަށް އެޗްޕީއޭއިން ވަނީ ގައިޑްލައިންއެއް އެކުލަވާލާފައެވެ.\nއެ ގައިޑްލައިންއާއި އެއްގޮތަށް އަމަލުކުރަމުންދާ ތަންތަން ބެލުމަށް މީގެކުރިންވެސް އެޗްޕިއެއިން ވަނީ އިންސްޕެކްޝަނެއް ކުރިއަށްގެންގޮސްފައެވެ.\nމިކަމުގެ ދެވަނަ އިންސްޕެކްޝަނއެއް އިއްޔެ ފަށާފައިވާއިރު، މި އިންސްޕެކްޝަންގެ ތެރެއިން އިއްޔެ އެކަނިވެސް 52 ތަނެއް އިންސްޕެކްޓް ކުރެވިފައިވާކަމަށް އެޗްޕިއޭއިން ބުނެއެވެ. މީގެތެރެއިން ގައިޑްލައިންއާއި ހިލާފަށް އަމަލުކޮށްފައިވާ 27 ތަނެއް ބަންދުކޮށްފައިވާ ކަމަށް އެޗްޕީއޭއިން ބުނެއެވެ.\nމިތަންތަނުގެ ތެރޭގައި 1 ސެލޫނާއި،9ފިހާރައަކާއި، 17 ކެފޭ ރެސްޓޯރެންޓް ހިމެނޭކަމަށް އެޗްޕީއޭއިން ބުނެއެވެ.\nއެޗްޕީއޭއިން ބުނީ ކޮވިޑް-19 އާ ގުޅިގެން އައު އާންމު ހާލަތަށް ރުޖޫއަވުމަށްޓަކައި އާންމު ޚިދުމަތްދޭ ތަންތަނުގައި ރައްކާތެރި ކަމާއެކު ޚިދުމަތް ދިނުމުގެ އިންތިޒާމު ހަމަޖެއްސުމަކީ މިބަލި ފެތުރުން މަދުކުރުމަށް އެޅޭ ވަރަށް މުހިންމު ފިޔަވަޅެއް ކަމަށެވެ.\nއަދި ހިދުމަތްދޭ ތަންތަނުން ހިދުމަތްދިނުމުގައި އެޗްޕީއޭއިން އެކުލަވާލާފައިވާ ގައިޑްލައިނާ އެއްގޮތްވާ ގޮތުގެމަތިން ހިދުމަށް ދިނުމަށް އެއެޖެންސީން އިލްތިމާސްކުރެއެވެ.


COVID-19: Medhu iru mathi ge masrahu inthiha ah nurrakka vejje | ThePress\nކޮވިޑް-19: މެދުއިރުމަތީގެ މަސްރަހު އިންތިހާއަށް ނުރައްކާ ވެއްޖެ\nކޮވިޑް-19ގެ ބަލިމަޑުކަމާއެކު އީރާނުގެ ސިއްހީ ނިޒާމަށް ވަނީ ބޮޑު ޕްރެޝަރަކާ ކުރިމަތިލާންޖެހިފަ/ފޮޓޯ: ޢަލީ ޚާރާ\nކޮރޯނާވައިރަސް ޑިޒީޒް (ކޮވިޑް-19)ގެ ކޭސްތައް މެދުއިރުތަމީގެ މަސްރަހުން އެންމެ ސީރިއަސް ދަރަޖައެއްގައި ރިޕޯޓްކުރަން ފެށި އީރާނުގައި ހަރަކާތްތެރިވާ ސިއްހީ ހިދުމަތްތެރިންގެ ތެރެއިން 10000 މީހަކު މިހާރު ވަނީ މި ބައްޔަށް އިންފެކްޓްވެފައެވެ. ސިއްހީ ހިދުމަތްތެރިންގެ ތެރެއިން 100 އެއްހާ މީހުން މި ބަލީގައި ދުނިޔެއަށް ފަހު ނޭވާ ދޫކޮށްލައިފިއެވެ. ކަންމިހެން އޮތްއިރު، ޔަމަނާ ގައްޒާއިން ވަނީ ބަލިމަޑުކަމުގެ ދެވަނަ ރާޅެއް ކުރިމަތިވަމުން އަންނަ ކަމުގެ އިންޒާރު ދީފައެވެ.\nޔަމަނު: ބޮޑު ކާރިސާއެއްގެ ތުންފަތްމަތީގައި\n5 އަހަރުވީ ހަނގުރާމައިގެ ސަބަބުން ސުންނާފަތިވެފައިވާ ޔަމަނުގެ ސިއްހީ ނިޒާމު އޮތީ އިނދަޖެހިފައެވެ. މިފަދަ ހާލެއްގައި ވަނިކޮށް ކޮވިޑް-19ގެ ބަލިމަޑުކަން މިވަނީ ޔަމަނަށް ހަމަލާދީފައެވެ. ޔަމަނުގައި އެހީދިނުމުގެ މަސައްކަތުގައި ހަރަކާތްތެރިވާ ޑޮކްޓާޒް ވިތައުޓް ބޯޑާޒް ނުވަތަ މެޑިސިންސް ސާސް ޕްރޮންޓިއާޒް (އެމްއެސްއެފް)އިން ބުނީ، އެ ޖަމިއްޔާއިން ޔަމަނުގައި ހިންގާ ހޮސްޕިޓަލެއްގައި މަރުވަމުންދާ ކޮވިޑް-19ގެ ޕޭޝަންޓުންނަށް ބަލާއިރު، ބޮޑު ކާރިސާއެއް ކުރިމަތިވަމުން އަންނަ ކަމަށެވެ.\nއެމްއެސްއެފްއިން އާންމު ކުރި ބަޔާނެއް ބުނާ ގޮތުގައި މިއަހަރުގެ އޭޕްރިލް 30 ވަނަ ދުވަހާ މެއި 17 ވަނަ ދުވަހާ ދެމެދު، އެ ޖަމިއްޔާއިން އޭޑަންގައި އޮޕަރޭޓްކުރާ ހޮސްޕިޓަލުގައި ކޮވިޑް-19 ޖެހިގެން 173 ޕޭޝަންޓުން އެޑްމިޓްކުރެވުނެވެ. އަދި މީގެ ތެރެއިން 68 މީހަކު މިހާރު ދުނިޔެ ދޫކޮށްފައިވާކަމަށް އެ ޖަމިއްޔާއިން ބުނެއެވެ.\nހަނގުރާމައިގެ ސަބަބުން ސުންނާފަތިވެފައިވާ ޔަމަނުގައި ކޮވިޑް-19 ފެތުރިދާނެތީ ސިއްހީ ތަޖުރިބާކާރުން ކަންބޮޑުވޭ/ފޮޓޯ: ޚާލިދު ޢަބްދުﷲ\nއދއިން ބަލައިގެންފައިވާ ޔަމަނުގެ މައި ސަރުކާރުން އާންމުކޮށްފައިވާ ތަފާސް ހިސާބުތަކަށް ބަލާއިރު އެގައުމުން ކޮވިޑް-19އަށް ޕޮޒިޓިވްވެފައިވަނީ 193 ކޭހެކެވެ. އަދި މި ބަލީގައި މަރުވެފައިވަނީ 33 މީހުންނެވެ.\nނަމަވެސް ޔަމަނުގައި ހަރަކާތްތެރިވާ އެމްއެސްފްގެ އޮޕަރޭޝަންސް މެނޭޖަރު ކެރޮލައިން ސެގުއިން ވިދާޅުވީ، އެ ޖަމިއްޔާއިން ފަރުވާ ދޭ މަރުކަޒުގައި އެ ފެންނަނީ ކަނޑުގައި އޮތް ގަނޑުފެން ފަރުބަދައެއްގެ އެންމެ މަތީކޮޅު ކަމަށާ، އަޑިނޭނގޭ ފުން ރާސްތާއަކަށް އެ ނުރައްކާ ފެތުރިފައިވާނެ ކަމަށެވެ.\nސެގުއިން ވިދާޅުވީ ފަރުވާ ހޯދުމަށް އެދި އެމީހުންނާ ހިސާބަށް ޔަމަނުގެ އާންމުންނަށް އާދެވެނީ މާ ބޮޑަށްވެސް ލަސްވާ ފަހުން ކަމަށާ، އެއްވެސް ގޮތަކަށް ނާންނަ މީހުންވެސް އެބައުޅޭ ކަމަށާ، އެމީހުން މަރުވެދަނީ އެމީހުންގެ ގެތަކުގައި ކަމަށެވެ.\nޔަމަންގެ ވެރިރަށް ސަނާ ޑިސްއިންފެކްޓް ކުރުމުގެ މަސައްކަތުގައި މީހަކު ހަރަކާތްތެރިވަނީ/ފޮޓޯ: މުޙައްމަދު މުޙައްމަދު\nކަންމިހެން އޮތްއިރު ފާހަގަކުރަންޖެހޭ ކަމަކީ ޔަމަނުގެ ސަރުކާރުން އާންމު ކުރަމުންދާ ތަފާސް ހިސާބުތަކަކީ އެގައުމުގެ އުތުރުން ލިބޭ އެއްވެސް މައުލޫމާތެއް ހިމަނާފައި ނުވާ މައުލޫމާތުތަކެއް ކަމެވެ. މި ސަރަހައްދަކީ ސަރުކާރާ ދެކޮޅު ހޫތީ ހަނގުރާމަވެރިންގެ ކޮންޓްރޯލް އޮތް ސަރަހައްދެވެ. އަދި ބަލިމަޑުކަން އެސަރަހައްދުގައި ފެތުރިފައި އޮތް ގޮތް އަދާ ޖެހުނުއިރުވެސް ސިއްރުކޮށްފައިވާކަމަށް މެދުއިރުމަތީގެ މީޑިއާއިން ރިޕޯޓްކުރެއެވެ.\nހޫތީއިން ކޮންޓްރޯލް ކުރަމުންދާ ސަރަހައްދުން މިހާތަނަށް ރިޕޯޓްކޮށްފައިވަނީ އެންމެ4ކޭހެވެ. އަދި 1 މަރުގެ ކޭހެވެ. އެމްއެސްއެފްއިން ވަނީ، ހޫތީން ކޮންޓްރޯލް ކުރާ ސަރަހައްދުގައި ހިދުމަތްކުރަމުންދިޔަ ވޯލްޑް ފުޑް ޕްރޮގްރާމްގެ ޒުވާން މުވައްޒަފަކު އެ ސަރަހައްދުގައި މަރުވިކަން ހާމަކޮށްފައެވެ.\nޔަމަނުގައި ކޮވިޑް-19ގެ ކޭސްތައް އިތުރުވަމުންދާ ދިއުމަކީ ބައިނަލްއަގުވާމީ މެޑިކަލް ކޮމިއުނިޓީ އިންތިހާއަށް ކަންބޮޑުކުރުވާކަމެކެވެ. އެހެނީ ޔަމަނުގެ އަދުގެ ހާލަތަށް ބަލާއިރު، ކޮވިޑް-19 ފަދަ ނުރައްކާތެރި ބަލިމަޑުކަމެއް، އަލިފާންގަނޑެއްގެ ހުޅު ފަޅައިގެންދާހާ ހަލުވި މިނުގައި ޔަމަނުގައި ފެތުރިގެން ދިއުމުގެ އިންތިހާ ބިރުވެރިކަން އޮތުމެވެ.\nދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ)ގެ މޮޑެލް ބުނާ ގޮތުގައި 30 މިލިއަނެއްހާ މީހުންގެ އާބާދީއެއް އޮތް ޔަމަނުގެ އާބާދީގެ ދެބައިކުޅަ އެއްބައި މީހުންނަށް ބަލިޖެހުން ގާތެވެ. އަދި މި ބަލީގައި 40000 އެއްހާ މީހުންގެ ފުރާނަ އެގައުމުން ގެއްލިދިއުމުގެ ފުރުސަތުވެސް އެބައޮތެވެ.\nޔަމަނުގެ ވެރިރަށް ސަނާގައި ކޮވިޑް-19 ޕޭޝަންޓުންނަށް ހާއްސަކޮށްފައިވާ ހޮސްޕިޓަލަކުން ނިކުމެގެންދާ މީހެއް/ފޮޓޯ: ޚާލިދު ޢަބްދުﷲ\nޔަމަނުގެ ސިއްހީ ހިދުމަތްތުގެ ނިޒާމު އޮތީ ހަފުސްވެފައެވެ. ޔަމަނުގެ 333 ޑިސްޓްރިކްޓްގެ ތެރެއިން 18 ޕަސެންޓް ސަރަހައްދުގައި އެންމެ ޑޮކްޓަރެއްވެސް ނެތެވެ. ފެނާ ނަރުދަމާގެ ނިޒާމު އޮތީ އިނދަޖެހިފައެވެ. ދުވާލަކު 1 އިރުގެ ކެއުން ހަމަޖައްސާލާނެ ތަނަވަސްކަން ނެތް އާއިލާތަކުގެ އަދަދު އިންތިހާއެވެ.\nމެދިއިރުމަތީގެ ކަންބޮޑުވުންތަކުގެ ވާހަކަ ދައްކާއިރު ގައްޒާގެ ވާހަކަ ނުދައްކާ ވާކަށް ނެތެވެ. ފާއިތުވީ3ދުވަހަށް ބަލާލިކަމުގައި ވީ ނަމަވެސް ގައްޒާގެ ސިއްހަތާ ބެހޭ ވުޒާރައިން ވަނީ މުޅިން އަލަށް 35 ކޭހެއް ރިޕޯޓްކޮށްފައެވެ. މިއާއެކު ގައްޒާއިން ކޮވިޑް-19އަށް ޕޮޒިޓިވްވި މީހުންގެ އަދަދު 55 އަށް ވުރެ މައްޗަށް އެރީއެވެ.\nގައްޒާއިން ކޮވިޑް-19 ޖެހިގެން އަލަށް ރިޕޯޓްކުރި ގޭސްތަކަކީ ބޭރު ސަރަހައްދުތަކުން އައިސް ކަރަންޓީނު ފެސިލިޓީތަކުން ރިޕޯޓްކުރި ކޭސްތަކެކެވެ.\nކޮވިޑް-19އާ ގުޅިގެން ގައްޒާގެ މައި ބާޒާރެއް ޑިސްއިންފެކްޓްކުރުމުގެ މަސައްކަތް ކުރިއަށްދަނީ/ފޮޓޯ: އާދިލް ހަނާ\nގައްޒާގެ ސިއްހަތާ ބެހޭ ވުޒާރާގެ އިސް އޮފިޝަލެއް ކަމަށްވާ ޔޫސުފް އަބޫ އިލް-ރީޝް ވިދާޅުވީ، ކަރަންޓީނު ފެސިލިޓީތަކުން ބޭރަށް ބަލިމަޑުކަން ފެތުރިފައިވޭތޯ ބަލަމުން އަންނަ ކަމަށެވެ. ކަރަންޓީނު ފެސިލިޓީތަކުގައި މިހާރުވެސް 2000 އެއްހާ މީހުން އެބަތިބިކަމަށް މައުލޫމާތު ލިބެއެވެ.\nޔަމަނެކޭ އެއްފަދައިން ގައްޒާގެ ސިއްހީ ނިޒާމުވެސް އޮތީ އިނދަޖެހިފައެވެ. 2007 ވަނަ އަހަރު ހަމާސް ޖަމާއަތުން ގައްޒާގެ ކޮންޓްރޯލް ނެގި ހިސާބުން މިސްރުންވެސް ދަނީ ގައްޒާއަށް ފިއްތުންތައް ކުރިމަތިކުރަމުންނެވެ. އިސްރާއީލުގެ ފިއްތުންތަކުގެ ވާހަކައަކީވެސް އާ ވާހަކައެއް ނޫނެވެ.\n2 މިލިއަނެއްހާ މީހުންގެ އާބާދީއެއް ގޮތް ގައްޒާގައި ހުރީ އެންމެ 60 ވެންޓިލޭޓަރެވެ.\nމިސްރުން މައުލޫމާތު ހިފެހެއްޓުން\nމިސްރަކީ އަބަދުވެސް ތަފާތު ކަންތައްތަކެއް ފެންނަ ގައުމެކެވެ. ކޮވިޑް-19 ބަލިމަޑުކަމުގައިވެސް ވަނީ މިފަދަ ގޮތެކެވެ. މިސްރުން ކޮވިޑް-19އަށް ޕޮޒިޓިވްވި މީހުންގެ ރަސްމީ ރެކޯޑްތަކަކީ ކޮބައިތޯ ސުވާލުކޮށްލާ މީހަކަށްވެސް ކުރިމަތިލާންޖެހެނީ ޖަލުގެ ގޮޅިއަކަށެވެ. ނުވަތަ އެމީހެއްގެ ވަޒީފާ ގެއްލުން ފަދަ ކަމަކާ ކުރިމަތިލާންޖެހެއެވެ.\nކަންމިހެން އޮތްއިރު، މިސްރުގައި ކޮވިޑް-19 ފެތުރިފައިވާ ހަގީގީ މިންވަރަކީ އެގައުމުން ރިޕޯޓްކުރާ މިންވަރުތަކަށްވުރެ މާ ނުރައްކާ ދަރަޖައެއްގައި އޮތް ކަމެއް ކަމަށް އެގައުމުގެ ސަރުކާރުގެ އިސް އޮފިޝަލަކު ވަނީ ފުރަތަމަ ފަހަރަށް އިއުތިރާފުވެވަޑައިގެންފައެވެ. އެގޮތުން މިސްރުގެ ހަޔާ އެޑިއުކޭޝަން މިނިސްޓަރު ކަމުގެ މަގާމުގައި ހުންނެވި ޚާލިދު ޢަބްދުލްޣައްފާރު ވަނީ، ލަފާކުރާ މޮޑެލްއަކަށް އިޝާރާތް ކުރައްވާ، އެއީ އަދުގެ ހަގީގަތަށްވުން އެކަށީގެންވާކަން ދޭހަވާފަދަ މޭރުމަކުން ވާހަކަދައްކަވާފައެވެ.\nކޮވިޑް-19 ފެތުރިދާނެ ކަމަށް ބަލާ ގައްޒާ ޑިސްއިންފެކްޓް ކުރުމުގެ މަސައްކަތް ކުރިއަށްދަނީ/ފޮޓޯ: އޭޕީ\nމިސްރުގެ ރައީސް ޖެނެރަލް ޢަބްދުލްފައްތާހު އަލް ސީސީގެ ވެރިކަމުގެ، މީޑިއާގެ ދައުރު އޮތީ އިންތިހާއަށް ހަނިކުރައްވާފައެވެ. ބަލިމަޑުކަން ކޮންޓްރޯލް ކުރުމުގެ ނަމުގައި، ކޮވިޑް-19އާ ގުޅޭ ހުރިހާ ކަމެއް ބަލަހައްޓަނީ މިސްރުގެ ސަރުކާރުންނެވެ. މިސްރުގެ މަސްރަހުން ޚަބަރު ތިލަކުރާ ބޭރުގެ ނޫސްވެރިންނަށްވެސް ޖެހެނީ އެގައުމުން ފައިބާށެވެ.\nކޮވިޑް-19ގެ ބަލިމަޑުކަމުގެ ނުރައްކާ ދުނިޔޭގެ ހުރިހާ ބިތަކަށް ހެން ކުރިމަތިވެފައިވާއިރު، މެދުއިރުމަތީގެ މަސްރަހާ މެދު އެތައް ބައެއްގެ ކަންބޮޑުވުންތައް ހުރިއިރު، މިއީ ބައިނަލްއަގުވާމީ ފެންވަރުގައިވެސް ހައްލެއް ހޯދުމަށް ދަތިވެފައިވާ ކަންބޮޑުވުންތަކެކެވެ.\nކޮވިޑް-19 އީރާން މިސްރު މެދުއިރުމަތި ދުނިޔެ ގައްޒާ ސިއްހަތު ޔަމަނު ހަނގުރާމަ


TMA ah lafaa dhey kunfunee gai Raees office policy secretory shaunage maslahathu! | ThePress\nޓީއެމްއޭއަށް ލަފާ ދޭ ކުންފުނީގައި ރައީސް އޮފީހުގެ ޕޮލިސީ ސެކްރެޓަރީ ޝައުނާގެ މަސްލަހަތު!\n15 February 2020, 14:33\nރައީސް އޮފީހުގެ ޕޮލިސީ ސެކްރެޓަރީ ޝައުނާ / ފޮޓޯ: ރައީސް އޮފީސް\nމައްސަލަ ބޮޑުވެފައިވާ ޓްރާންސް މޯލްޑިވިއަން އެއާވޭސް (ޓީއެމްއޭ)އަށް ޕަބްލިކް ރިލޭޝަންސް (ޕީއާރް) ލަފާދޭ ކުންފުންޏަކީ ރައީސް އޮފީހުގެ ޕޮލިސީ ސެކްރެޓަރީ އައިމިނަތު ޝައުނާއާ އޭނާގެ ފިރިކަލުންގެ މަސްލަހަތު އޮންނަ ކުންފުންޏެއް ކަމަށް ބުނެ ސޯޝަލް މީޑިއާގައި ޝައުނާއަށް ފާޑުކިޔުންތައް އަމާޒުވާން ފަށައިފިއެވެ.\nސޯޝަލް މީޑިއާގައި އެކި ފަރާތްތަކުން އަންނަނީ މިކަމާ ގުޅުން ހުރި ލިޔެކުންތައް ހިއްސާ ކުރަމުންނެވެ. ޝައުނާގެ މަސްލަހަތު އޮންނަ ކުންފުނި އެޓޯލް ކޮމިއުނިކޭޝަންސް އިން އަންނަނީ 2016ވަނަ އަހަރުން ފެށިގެން ޓީއެމްއޭއަށް ޕީއާރް ލަފާ ދެމުންނެވެ. އެ ކުންފުނީގެ ޕާޓްނަރުންގެ ގޮތުގައި ޝައުނާއާ ޝައުނާގެ ފިރިކަލުން މުހައްމަދު ތޯރިގު ހާމިދު ހިމެނެއެވެ. މިހާރުވެސް ތޯރިގުގެ 50 ޕަސެންޓު ހިއްސާ އެކުންފުނީގައި އޮވެއެވެ.\nނަމަވެސް ޝައުނާ ވަނީ އޭނާގެ ހިއްސާ އެ ކުންފުނީގައި އޮންނަ ކަމަށް ބުނެ ދައްކަމުންދާ ވާހަކަތައް ދޮގުކުރައްވައިފައެވެ. ޝައުނާ ކުރެއްވި ޓްވީޓެއްގައި ވިދާޅުވީ އޭނާގެ ހިއްސާއެއް އެ ކުންފުނީގައި ނޯންނާނެ ކަމަށެވެ. ނަމަވެސް ޝައުނާގެ އެ ވާހަކަތައް އޭނާއަށް ސާބިތު ކޮށްދެވޭނެ ގޮތެއް ނެތްއިރު ސޯޝަލް މީޑިއާގައި ބައެއް ފަރާތްތަކުން އަންނަނީ އެ ކުންފުނީގައި އަދިވެސް ޝައުނާގެ މަސްލަހަތާއި ހިއްސާ އޮންނަކަން ހާމަކޮށްފައެވެ. އެގޮތުން އިކޮނޮމިކް މިނިސްޓްރީގެ ވެބްސައިޓުގައި އެ ކުންފުނީގެ މެނޭޖިން ޑިރެކްޓަރުގެ ގޮތުގައި ޝައުނާގެ ނަން އޮތް އޮތުން ބައެއް ފަރާތްތަކުން އަންނަނީ ހެއްކެއްގެ ގޮތުގައި ދައްކަމުންނެވެ.\nޝައުނާ އާއި ތޯރިގުގެ އިތުރުން އެޓޯލް ކޮމިޔުނިކޭޝަންސްގައި ކުރީގެ ރައީސް މުހައްމަދު ނަޝީދު ވެރިކަމުގައި ހުންނެވި އިރު އެމަނިކުފާނުގެ ޕީއާރުގެ ބައި އަދާކުރި އިނގިރޭސި ވިލާތުގެ ޕޯލް ރޮބަޓްސް ހިމެނޭ ކަމަށް ވެސް، ބައެއް މީހުން ގެންދަނީ މައުލޫމާތު ފަތުރަމުންނެވެ. އެޓޯލް ކޮމިޔުނިކޭޝަންސްގެ ޑޮމެއިން ނަގާފައި ވަނީ ރޮބަޓްސްގެ ނަމުގައި ކަމަށްވެސް ސޯޝަލް މީޑިއާގައި ބައެއް ފަރާތްތަކުން އަންނަނީ ބުނަމުންނެވެ.\nމިފަދަ ވާހަކަތަކެއް ކުއްލިއަކަށް ފެންމަތިވެފައި މިވަނީ އެމްއޭސީއެލްއިން ޓީއެމްއޭއަށް ފައިދާވާ ގޮތަށް އާ ސީޕްލޭން ޓާމިނަލްއިން ޖާގަ ދޭން އުޅޭ މައްސަލާގައި އޭސީސީން އެކަމުގެ ޖިނާއީ ތަހުގީގެއް ހިންގަން އުޅޭ ކަމަށް ބުނެފައި ވަނިކޮށެވެ.\nރައީސް އޮފީސް އެންޓި ކޮރަޕްޝަން ކޮމިޝަން އެމްއޭސީއެލް އޭސީސީ ސިޔާސީ ޓީއެމްއޭ


ސީނިއަރ ކޮމްޕިއުޓަރ ޕްރޮގްރާމަރ (ގްރޭޑް 1)\nމަޤާމް: ސީނިއަރ ކޮމްޕިއުޓަރ ޕްރޮގްރާމަރ (ގްރޭޑް 1)\nމަޤާމުގެ މައިގަނޑު މަސްއޫލިއްޔަތު: މިއޮފީހުގައި މިހާރު ބޭނުންކުރާ ސޮފްޓްވެއަރ އެޕްލިކޭޝަންތައް އިތުރަށް ޑިވެލޮޕްކޮށް ބެލެހެއްޓުމާއި މިއޮފީހުގައި ޑިވެލޮޕްކުރަން ބޭނުންވާ އެޕްލިކޭޝަންތައް ޑިވެލޮޕްކުރުމާއި، މިއޮފީހުގެ ޑޭޓާބޭސްއަށް ބޭނުންވާ އަޕްޑޭޓްތައް ހޯދައި އިމްޕްލިމެންޓްކުރުން.\nފެންވަރު ނުވަތަ ޝަރުޠު: މަޤާމަށް ބޭނުންވާ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ޙާޞިލްކޮށްފައިވުން.\nވީމާ، މި މަގާމަށް އެދިވަޑައިގަންނަވާ ފަރާތްތަކުން 19 ނޮވެންބަރު 2020 ވަނަ ދުވަހުގެ 13:00 ގެ ކުރިން ވަޒީފާއަށްއެދޭ ފޯމް ފުރިހަމަކުރެއްވުމަށްފަހު، މި އޮފީހަށް ހުށަހެޅުއްވުން އެދެމެވެ. އިތުރު މަޢުލޫމާތު ސާފުކުރެއްވުމަށް މިއޮފީހުގެ ނަންބަރު: 3003289 ފޯނާ ގުޅުއްވުން އެދެމެވެ.\nނޯޓް: މަޢުލޫމާތު ފުރިހަމަނުވާ ފޯމްތަކާއި މަޤާމުގެ ޝަރުތުފުރިހަމަނުވާ ފޯމްތައް ބަލައިނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ. ފޯމް ބަލައިގަންނާނީ ރަސްމީ ބަންދުނޫން ކޮންމެ ދުވަހަކު 12:00 އިން 13:00 އަށެވެ.\n16 ރަބީޢުލްއައްވަލް 1442\n- ސީނިއަރ ކޮމްޕިއުޓަރ ޕްރޮްގްރާމަރ (ގްރޭޑް 1)